州郡四
古雍州下（今置郡府十八县五十一）
天水（秦）五县（上邽成纪陇城清水伏羌）
陇西（渭）四县（襄武陇西渭源鄣）
金城（兰）三县（五泉狄道广武）
会宁（会）二县（会宁乌兰）
安乡（河）三县（枹罕大夏凤林）
临洮（洮）一县（临潭）
和政（岷）三县（溢乐祐川和政）
宁塞（廓）三县（广威达化米川）
西平（鄯）三县（湟水龙支鄯城）
武威（凉）五县（姑臧神乌番禾昌松嘉麟）
张掖（甘）二县（张掖删丹）
酒泉（肃）三县（酒泉福禄玉门）
晋昌（瓜）二县（晋昌常乐）
敦煌（沙）二县（敦煌寿昌）
伊吾（伊）二县（伊吾纳职）
交河（西）五县（高昌交河柳中蒲昌天山）
北庭（庭）三县（金满蒲类轮台）
安西府
天水郡
（东至汧阳郡三百里。南至同谷郡四百三十里。西至陇西郡三百里。北至平凉郡五百里。东南到河池郡五百三十里。西南到同谷郡三百里。西北到会宁郡五百一十里。东北到平凉郡四百七十五里。去西京八百里，去东京一千六百里。户二万五千六百五，口十一万三千二百九十五。）
秦州（今理上邽县。）古西戎之地，秦国始封之邑，（周孝王封为附庸。）今郡有秦亭、秦谷是也。（周平王东迁，秦襄公救周有功，始赐支阝酆之地，列为诸侯也。支阝音岐。）春秋时属秦，秦平天下，是为陇西郡。汉武分陇西置天水郡。王莽末，隗嚣据其地。（初据平襄，后保冀县。）后汉建武中，平之，更名天水，为汉阳郡。郡有大阪，名曰陇坻，亦曰陇山。（三秦记曰： 其阪九回，上者七日乃越。上有清水四注下。俗歌曰： 陇头流水，鸣声幽咽。遥见秦川，肝肠断绝。  坻，都礼反。）兼置凉州。（领郡十，理於此。）魏亦为重镇。（明帝时，蜀将诸葛亮至南安、汉阳，皆应亮。）晋分为天水及武阳二郡，兼置秦州。（领郡六，理於此。）后魏为略阳郡。隋初郡废，炀帝初，复置天水郡。大唐为秦州，或为天水郡。领县五：
上邽（有朱圉山，俗名曰白岩山。汉旧县。古邽戎邑。又有汉西城县城，一名始昌，在今县西南。嶓冢山，西汉水所出，今经嘉陵曰嘉陵江，经阆中曰阆中江。又有段谷泉，蜀将姜维为魏将邓艾破於此。籍水一名洋水，今名峄水。）
成纪（汉旧县。古帝庖牺生於此。又有汉明亲县故城，在今县东南。）
陇城（汉略阳道故城在今县西北，河阳县故城亦在县西北。瓦亭山在今县东北二百馀里，隗嚣将牛邯守处，其山亦入今平凉郡界。有街泉亭，蜀将马谡为魏将张郃所败处。有大陇山，亦曰陇首山。谡，所六反。）
清水（秦仲始所封地。小陇山，汉置县。）
伏羌（本冀戎地。秦汉冀县。又有汉平襄县故城，在今县南。又有落门谷水，在今县西。武德三年置今县。）
陇西郡
（东至天水郡三百里。南至同谷郡四百三十六里。西至和政郡三百里。北至金城郡四百里。东南到天水郡三百四十五里。西南到和政郡二百五十四里。西北到金城郡四百五里。东北到天水郡三百九十六里。去西京千一百五十三里，去东京二千一十三里。户六千一百三十五，口三万三千一百七。）
渭州（今理襄武县。）禹贡曰 导渭自鸟鼠同穴 ，即其地也。（鸟鼠同穴山在今渭源县，渭水所出也。今谓之青雀山。）春秋为羌戎之居。秦置陇西郡，以居陇坻之西为名。二汉因之，灵帝分立南安郡。魏置镇守在此。（邓艾曰 蜀师来而为一，我分为四 ，谓狄道、陇西、南安、祈山四处。齐王嘉平五年，蜀将姜维围南安、襄武，皆不克。）晋为南安、陇西二郡地。后魏为陇西郡，兼置渭州。后周为南安郡。隋初废，炀帝初，复置陇西郡。大唐为渭州，或为陇西郡。领县四：
襄武（汉旧县。有五谿聚。）
陇西（汉豲道地，立南安郡於此。后周置南安郡。隋废郡，改为县。东南有落门水出焉。豲音原。）
渭源（汉首阳县。后魏改之。有鸟鼠山，渭水所出。）
鄣（后汉置。兼有武阳水。）
金城郡
（东至会宁郡四百二十里。南至陇西郡四百里。西至西平郡四百九十里。北至武威郡五百七十里。东南到陇西郡四百五里。西南到安乡郡三百里。西北到武威郡五百四十里。东北到会宁郡四百二十里。去西京一千四百四十五里，去东京二千二百九十五里。户四千四百八十九，口二万一千三百八十六。）
兰州（今理五泉县。）古西羌地。秦属陇西郡。汉属金城、陇西二郡地。后汉、魏、晋因之，魏以为重镇。（蜀将姜维攻狄道，不克。）前凉张寔置广武郡，张骏又分置武始郡，西秦乞伏国仁都苑川，南凉秃发乌孤都广武，皆此地也。（苑川在今五泉县。至乞伏慕末，为赫连定所灭。广武即今广武县。至秃发耨檀，为乞伏炽盘所灭也。）后魏、后周并属武始郡。隋初郡废，置兰州；（盖取兰皋山为名。）炀帝初州废，置金城郡。大唐因之。领县三：
五泉（汉金城县地。汉榆中县故城在今县东。后汉时羌乱，隃麋相曹凤上言： 西羌为寇，自建武以来，以居大、小榆谷，土地肥美，又近塞内，北阻大河，因以为固，缘山滨水，以广田畜，故能强大，常雄诸种。 又有故苑川城及故长城。隃音俞。）
狄道（秦、汉、魏旧县。有白石山。）
广武（前凉置广武郡，隋罢之为县。有琵琶山。汉浩亹县故城亦在西南。浩音閤。亹音门。今俗呼此水为閤门河，盖疾言耳。又有汉允吾县故城，亦在西南。允音沿。）
会宁郡
（东至平凉郡四百里。南至金城郡四百二十里。西至武威郡六百里。北至灵武郡六百里。东南到平凉郡四百里。西南到金城郡四百二十里。西北到武威郡六百五十里。东北到灵武郡六百里。去西京一千三百七十里，去东京二千二百七十里。户四千四百二十八，口二万五千七百五十一。）
会州（今理会宁县。）古西羌地。秦属陇西郡。汉属金城、安定二郡地。后汉属金城、武威二郡。西魏置会州，后周废。隋属平凉郡。大唐平李轨后，置会州，或为会宁郡。领县二：
会宁（汉枝阳县。）
乌兰（汉祖厉县地。后周置乌兰关。武德末置县。）
安乡郡
（东至金城郡三百里。南至临洮郡三百一十七里。西至宁塞郡三百九十里。北至西平郡三百里。东南到金城郡狄道县一百四十八里。西南到临洮郡三百一十七里。西北到西平郡龙支县一百八十六里。东北到金城郡三百里。去西京一千四百七十五里，去东京二千二百七十五里。户五千七百九十二，口三万一千三百。）
河州（今理枹罕县。）古西羌地。秦属陇西郡。汉属金城、陇西二郡。后汉属陇西郡。汉末宋建据焉，称河首平汉王。（妙才讨平。）晋惠帝时，属晋兴郡。前秦苻坚置河州，西秦乞伏乾归又据於此。后魏亦为河州。后周置枹罕郡。隋初郡废，置河州；炀帝初州废，复置枹罕郡。大唐为河州，或为安乡郡。领县三：
枹罕（故羌侯邑。汉为枹罕县也。枹音浮，本枹鼓字。）
大夏（汉旧县。）
凤林（有凤林关。）
临洮郡
（东至和政郡一百七十六里。南至合川郡一百七十九里。西至野，更无郡县。北至安乡郡三百一十七里。东南到合川郡一百八十里。西南到吐谷浑界。西北到千旭戍界一百八十里。东北到安乡郡三百一十七里。去西京一千五百六里，去东京二千三百九十六里。户二千七百七十六，口一万四千九百二十四。）
洮州（今理临潭县。）秦汉以来为诸戎之地，后为吐谷浑所据。至后周武帝，逐吐谷浑，得其地，置洮阳郡，寻立为洮州。隋初郡废，而洮州如故；炀帝初废，置临洮郡。（郡城本名洮阳，城临洮水，甚牢险。）大唐为洮州，或为临洮郡。领县一：
临潭（有洮水，源出西倾山，在郡西南吐谷浑界，桓水所出。）
和政郡
（东至陇西郡三百里。南至怀道郡二百五十里。西至临洮郡一百七十六里。北至金城郡狄道县五百三十四里。东南到怀道郡良恭县一百一十三里。西南到临洮郡临潭县一百七十六里。西北到安乡郡大夏县三百六十三里。东北到陇西郡三百五十四里。去西京一千三百七十八里，去东京二千二百二十里。户四千五百一十，口二万六）（千六百一十四。）
岷州（今理溢乐县。）春秋及七国时并属秦，蒙恬筑长城之所起也。（属陇西郡，长城在今郡西二十里。崆峒山，自山傍洮而东，即秦之临洮境在此矣。）秦、二汉及晋并属陇西郡。西魏置岷州及同和郡。隋初郡废，炀帝初州废，并其地入临洮郡。大唐复置岷州，或为和政郡。领县三：
溢乐（有岷山、崆峒山。）
祐川
和政（后汉索西故城在今县东，亦名临洮东城，亦谓之赤城。后汉明帝时，金城、陇西羌反於临洮，道险，车骑不得方驾，车骑将军马防设奇兵破之，因筑此城也。）
宁塞郡
（东至西平郡龙支县二百九十里。南至宣威守捉使二百九里。西至积石军一百八十里。北至西平郡一百八十里。东南到安乡郡三百九十里。西南到积石军一百六十一里。西北到西平郡鄯城县二百八十里。东北到西平郡龙支县三百九十四里。去西京二千三十里，去东京二千八百七十三里。户四千一百七十，口二万九千七百二十三。）
廓州（今理广威县。）古西羌地。后汉延熹中，诸羌与浇河大豪寇张掖，段颎斩浇河大帅於其地，遂定西羌是也。汉末属西平郡。前凉以其地为湟河郡。后魏属鄯州。后周武帝逐吐谷浑，又得地，置洮河郡，兼置廓州以领之。隋初废，炀帝初州废，置浇河郡。大唐复为廓州，或为宁塞郡。领县三：
广威（后魏石城县。开元初改焉。有拔延山，隋炀帝征吐谷浑，经此山。）
达化（后周置。贺兰山浇河城即晋时吐谷浑王阿豺所筑，在县西一百二十里。又有洪济镇，后周武帝逐吐谷浑筑，在县西二百七十里是。）
米川（贞观初置，兼置米州。十年罢州，县仍旧。）
西平郡
（东至金城郡广武县一百一十三里。南至宁塞郡一百八十里。西至绥戎硖旧吐谷浑界一十里。北至武威郡昌松县南界一百四十二里。东南到安乡郡凤林县故城二百八十里。西南到宁塞郡广威县故承风吐谷浑界三百一十三里。西北到木昆山旧吐谷浑界一百九十五里。东北到金城郡广武县故长城界二百一十七里。去西京一千九百九十三里，去东京二千七百四十九里。户五千七百九十四，口二万八千六百九十九。）
鄯州（今理湟水县。）古西羌所居，谓之湟中地。汉时霍去病破匈奴，逐诸羌及渡河湟，筑令居塞，即其地，属金城郡。（令音零。）后汉建安中，置西平郡。晋因之。永嘉后，秃发乌孤初称西平王，其弟利鹿孤复都西平，即此地也。后魏置鄯州。后周置乐都郡。隋初郡废，置鄯州；炀帝初州废，置西平郡。大唐因之。领县三：
湟水（后魏置西都县，隋改焉。湟中，月支胡所居，即在此。有湟水，一名湟河，亦名乐都水。汉破羌县故城在今县西。有浩亹河，在县西北，自吐蕃界流来。）
龙支（汉允吾县地。后汉为龙耆县。后魏改焉。积石山在今县南，即尚书禹贡云 导河积石 。）
鄯城（汉西平郡故城在西。）
武威郡
（东至会宁郡六百里。南至西平郡浩亹河二百六十里。西至张掖郡五百里。北至突厥界安盖泉五百八十里。东南到金城郡五百四十里。西南到张掖郡张掖县界陈北烽三百七十里。西北到张掖郡六百里。东北到会宁郡乌兰县界白鹿烽三百五十里。去西京二千一十里，去东京二千八百七十里。户二万五千六百九十三，口一十二万八千一百九十二。）
凉州（今理姑臧县。）周时为狄地。秦兴，匈奴既失甘泉，（甘泉在今云阳县。）又使休屠、浑邪王居其地。（此河西五郡皆是，不止於武威也。休音许虬反。屠音除。）汉武帝开之，置武威郡。（汉武初开置张掖、酒泉、敦煌、武威、金城，谓之河西五郡，地势西北邪出，南隔西羌，通西域，於时号为断匈奴右臂。）后汉、魏、晋皆因之，魏、晋并置凉州。（领郡八，理於此。）前凉张轨、后凉吕光并据之。（至张天锡，为苻坚所灭。至吕崇讳，为姚兴所灭。）北凉沮渠蒙逊亦迁都於此。（至沮渠茂虔，为后魏所灭。）后魏亦为武威郡。隋炀帝初，复置。大唐初，李轨改焉，据之。及克平，置凉州，或为武威郡。领县五：
姑臧（汉旧县。河西旧事曰： 昔匈奴故盖藏城也。后人音讹名姑臧。 又有汉鹯阴县故城，在今县东南，因水为名。有猪野泽、古休屠城。）
神乌（汉鸾乌县。）
番禾（汉旧县。后魏增置张掖郡。天宝中改为天宝。）
昌松（汉苍松县。吕光改为昌松。汉允衙县故城在今县东南，城临丽水，一名丽水城。允音沿。衙亭故城，沮渠蒙逊所筑，地势险隘。）
嘉麟
张掖郡
（东至武威郡五百里。南至雪山以南吐谷浑分界二百三十里。西至酒泉县四百二十里。北傍张掖河，屈曲过同城镇，至峡口烽，总三千七十八里。东南到武威郡六百里。西南到酒泉郡福禄县界赤柳涧三百三十里。西北到酒泉郡福禄县咸池烽东张掖河三百五里。东北到武威郡番禾县石硖烽三百七十里。去西京二千五百一十里，去东京三千三百一十里。户六千六百三十九，口二万三千三百四。）
甘州（今理张掖县。）禹贡曰 导弱水，至於合黎，馀波入於流沙 ，即此地也。（合黎水、弱水并在张掖县界。其北又有居延泽，即古流沙地。）又黑水之所出焉。（黑水出张掖县鸡山。）春秋及秦并为狄地。汉初为匈奴所居，武帝开之，置张掖郡。后汉、魏、晋并同。沮渠蒙逊始都於此。（号为北凉。）西魏置西凉州，寻改为甘州。（因州东甘峻山为名。）后周置张掖郡。隋初废，炀帝初复置。大唐为甘州，或为张掖郡。领县二：
张掖（隋旧县。汉表是县故城在今县西北，又曰昭武县。汉张掖郡城亦在西北。又有汉居延县城，今在县东北，即本匈奴中地名也，亦曰居延塞。祁连山，居延海，弱水，合黎水。遮虏障，汉将路博德之所筑也。又有甘峻山。临松山，后魏临松郡在此。吐蕃赞府，即其郡丞。）
删丹（汉旧县。有焉支山。匈奴初失祁连、焉支二山，乃歌曰： 夺我祁连山，使我六畜不繁息。失我焉支山，使我妇女无颜色。 又汉日勒县故城在东南。）
酒泉郡
（东至张掖郡四百二十里。南至吐蕃界二百里。西至晋昌郡五百二十六里。北至回纥界伏谷泉三百里。东南到张掖郡界赤柳涧二百里。西南到晋昌郡界安乐烽三百四十里。西北到晋昌郡三百四十里。东北到张掖郡咸池烽二百三十里。去西京二千九百六十八里，去东京三千七百八十里。户二千一百六，口七千九百一十二。）
肃州（今理酒泉县。）旧月支地，后匈奴居焉。汉武开之，置酒泉郡。（城下有泉，其味如酒。）后汉、魏、晋皆因之。西凉武昭王迁都於此。（至李歆，为沮渠蒙逊所灭。）后魏亦为酒泉郡。隋初废，置肃州；炀帝初州废，以其地入张掖郡。大唐复置肃州，或为酒泉郡。领县三：
酒泉（汉福禄县地。古长城，汉遮虏障也。今县隋置。有九龙山。昆仑山在县西南，体如昆仑，故名之，周穆王见王母於此山。汉平帝时，金城塞外羌献鱼盐之地，遂得西王母石室，以为西海郡，后为吐谷浑之国也。隋破吐谷浑，又於其地置西海郡。按汉旧尝置郡，今郡直北一千二百里也。）
福禄（崆峒山。旧乐涫县，武德二年改之。涫音官。）
玉门（汉旧县。）
晋昌郡
（东至酒泉郡五百二十六里。南至新乡镇一百八十里。西至敦煌郡二百八十里。北至豹门守捉四百五十里。东南到酒泉郡界三百四十里。西南到敦煌郡界一百六十里。西北到伊吾郡界五百里。东北到酒泉郡界三百四十里。去西京三千三百八十四里，去东京四千三百六里。户一千一百六十七，口三千八百六十四。）
瓜州（今理晋昌县。）古西戎地。战国时，为月支所居。秦末汉初，属匈奴，武帝以后为敦煌郡地。后汉、魏、晋皆因之。后魏属常乐、会稽二郡。后周属会稽郡。（苻坚徙江汉之人万馀户於敦煌，中州人有田畴不辟者亦徙七千馀户。凉武昭王遂以南人置会稽郡，以中州人置广夏郡。后周因旧名置晋昌郡。）隋废之，以属敦煌郡。大唐置瓜州，（古瓜州，说在敦煌郡。）或为晋昌郡。领县二：
晋昌（汉冥安县地。武德四年改置。今县北有伊吾故城、白水。有昆仑障，汉宜禾所居，故城在县界。后魏明帝正光中置会稽郡即於此。）
常乐（汉广至县地，故城在东。武德五年置。）
敦煌郡
（东至晋昌郡二百八十里。南至故南口烽二百五十里，烽以南吐谷浑界。西至寿昌废县中界五十里，以破石亭为界。北至故咸泉戍三百三十六里，与伊吾郡分界。东南到晋昌郡界三百五十里。西南到郡废寿昌县界三百九十里。西北到河苍烽二百四十二里，与废寿昌县分界。东北到伊吾郡界三百八十六里。去西京三千七百五十九里，去东京四千六百九里。户六千三百九十五，口三万二千二百三十四。）
沙州（今理敦煌县。）昔舜流三苗於三危，即其地也。其后子孙为羌戎，代有其地。古谓之瓜州，（其地多生美瓜，故曰瓜州。至今犹出大瓜，长者，狐入其中，首尾不出。）左传所说 允姓之戎，居於瓜州 是也。（戎子名驹支也。）亦古流沙地。（其沙风吹流行，在郡西八十里。）又黑水之所经焉。（黑水自北而南，经三危，过梁州，入南海。）秦及汉初，为月支、匈奴之境。武帝开其地，后分酒泉置敦煌郡。（敦，大。煌，盛也。）后汉、魏、晋皆因之。凉武昭王始都於此。后魏、后周并为敦煌郡。隋初废，置瓜州；炀帝初废州，复置敦煌郡。大唐为沙州，或为敦煌郡。领县二：
敦煌（汉旧县。三危山在东南，山有三峰。有鸣沙山，渥洼水。汉武帝元鼎中，南阳新野人暴利长遭刑，屯田於此水边，见群野马来饮，中有奇者。先作土人持勒靽立，后马玩习。久之，利长因代土人，收得马以献帝。欲神异之，云从水中出，於是作天马之歌也。）
寿昌（汉龙勒县地。阳关居玉门关之南。玉门故关，汉置也。二关之西三百馀里，有蒲昌海，一名盐泽，广袤三四百里，则葱岭于阗两河之所注。）
伊吾郡
（东至晋昌郡界六百四十里。南至敦煌郡界一百四十里。西至交河郡七百五十里。北至伊吾郡界三百里，北戎界。东南到敦煌郡碛，无行路马道，到晋昌郡界不知远近。西南到敦煌郡碛，无路马道。西北到折罗漫山一百四十六里，其山北有大川连大碛，入金山哥罗禄住处。东北到折罗漫山三百四十里，其山北有大川入回纥界，马行三十日，无里数。去西京四千八百里，去东京五千六百五十里。户二千二百二十七，口八千七百五十六。）
伊州（今理伊吾县。）在敦煌北大碛之外，为戎狄之地，非九州之限。后汉明帝始征取伊吾卢地，即此也。尔后多为屯田兵镇之所，未为郡县。后魏始置伊吾郡，后又为戎胡所据。至大唐贞观初，内附，乃置伊州，或为伊吾郡。领县二：
伊吾（汉置伊吾屯田。后魏为县。有天山，匈奴过之，皆下马拜。一名雪山。）
纳职（贞观四年置。伊吾匈奴中地名，在此县界。后汉破匈奴呼衍王，取其地，置宜禾都尉，以为屯田，今伊吾故城是。）
交河郡
（东至伊吾郡七百五十里。南至三百五十里，过荒山千馀里至吐蕃。西至焉耆镇守军七百一十里。北至北庭都护府四百五十里。东南到敦煌郡千一百里。西南到焉耆七百十里。西北到北庭轮台县五百四十里。东北到伊吾郡八百四十里。去西京五千二百六十五里，去东京六千二百一十五里。户一万一千一百九十三，口五万三百一十四。）
西州（今理高昌县。）汉时车师前王之庭，汉元帝所置戊己校尉故地。因兴师西讨，军中羸惫者留居之地，形高敞，遂名高昌垒。有八城，本中国人也。前凉张骏置高昌郡。其后后魏有之，后又属蠕蠕，（而兖反。）其后麹嘉称王於此数代。至大唐贞观十四年，讨平之，以其地为西州，（本高昌国界，东西八百里，南北五百里，垦田九百顷。）置都督府，后改为金山都护府，或为交河郡。领县五：
高昌
交河（贞观中置。交河水流出县地。天山一名祁连山，今名折罗漫山。）
柳中（汉旧地名，与交河同置。）
蒲昌（与交河同置。东南有旧蒲类海，今名婆悉海。）
天山（与交河同置。）
北庭府
（东至伊吾郡界六百八十里。南至交河郡界四百五十里。西至突骑施三千六百八十里。北至坚昆七千里。东南到伊吾郡界六百八十里。西南到焉耆镇守军八百七十里。西北到突骑施三千一百八十里。东北到回纥界一千七百里。去西京六千一百三十里，去东京六千八百七十六里。户二千三百九十八，口九千七百一十五。）
庭州（今理金满县。）在流沙之西北，前汉乌孙之旧壤，后汉车师后王之地。历代为胡虏所居。大唐贞观中，征高昌。於时西突厥屯兵於可汗浮图城，与高昌相影响。及高昌既平，惧而来降，以其地为庭州，后置北庭都护府。领县三：
金满
蒲类（蒲类海一名婆悉海。有天山，自伊吾郡界入。）
轮台（其三县并贞观中平高昌后同置。）
安西府
（东至焉耆镇守军八百里，去交河郡七百里。南至吐蕃界八百里。西至疏勒镇守捉军三千里，去葱岭七百里。北至突骑施界鹰婆川一千里。东南到吐蕃界屯城八百六十里。西南到于阗二千里。西北到疏勒二千里。东北到北庭府二千里。去西京七千六百里，去东京八千三百三十里。户一万一千一百六，口六万三千一百六十八。）
安西都护府，本龟兹国也。大唐明庆中置。（贞观中，初置安西都护府於西州；明庆中，移於龟兹城。）东接焉耆，西连疏勒，（西去葱岭七百里。）南邻吐蕃，北拒突厥。
风俗
雍州之地，厥田上上，鄠杜之饶，号称 陆海 ，（言其高陆物产，如海之无所不出。）四塞为固，被山带河。秦氏资之，遂平海内。汉初，高帝纳娄敬说而都焉。（田肯贺帝曰： 治秦甚善。秦形胜之国，悬隔千里，所谓天府，故曰秦得百二焉。其下兵诸侯，犹居高屋上建瓴水也。 ）又徙齐诸田，楚昭、屈、景，燕、赵、韩、魏之后及豪族名家於关中，强本弱末，以制天下。自是每因诸帝山陵，则迁户立县，率以为常。故五方错杂，风俗不一。汉朝京辅，称为难理。其安定、彭原之北，汧阳、天水之西，接近胡戎，多尚武节。自东汉、魏、晋，羌氐屡扰，旋则苻姚迭据，五凉更乱，三百馀祀，战争方息。帝都所在，是曰浩穰。其馀郡县，习俗如旧。
议曰：按水经云 昆仑墟在西北，去嵩高五万里，地之中也。其高万一千里，河水出其东北陬，屈从其东南流，入於渤海。又出海外，南至积石山下，有石门。又南入葱岭山，又从葱岭出而东北流。其一源出于阗国南山，北流与葱岭所出河合。又东注蒲昌海，又东入塞，过敦煌、酒泉、张掖郡南，又东过陇西河关县北 云云。按水经，晋郭璞注三卷，后魏郦道元注四十卷，皆不详所撰者名氏，亦不知何代之书。佑谓二子博赡，解释固应精当，访求久之方得。又其经云： 济水过寿张 ，则前汉寿良县，光武更名。又 东北过临济 ，则前汉狄县，安帝更名。又云 菏水过湖陆 ，则前汉湖陵县，章帝更名。又云 汾水过河东郡永安 ，则前汉彘县，顺帝更名，故知顺帝以后纂序也。详水经所作，殊为诡诞，全无凭据。按后汉郡国志，济水，王莽末因旱渠塞，不复截河南过。既顺帝时所撰，都不详悉，其馀可知。景纯注解又甚疏略，亦多迂怪。水经所云河出昆仑山者，宜出於禹本纪、山海经，所云 南入葱岭 及 出于阗南山 者，出於汉书西域传，而郦道元都不详正。所注河之发源，亦引禹纪、山经、释法明（国讳改焉）游天竺纪、释氏西域纪。所注南入葱岭，一源出于阗山，合流入蒲昌海，虽约汉书，亦不寻究。又水经云： 出海外，南至积石山下，有石门，然后南流入葱岭。 据此，则积石山当在葱岭之北。又云： 入塞，过敦煌、酒泉、张掖郡南 ，并今郡地也。夫山水地形，固有定体。自葱岭、于阗之东，敦煌、酒泉、张掖之间，华人来往非少。从后汉至大唐，图籍相承，注记不绝。大碛距数千里，未有桑田碧海之变，陵迁谷移之谈，此处岂有河流，纂集者不详斯甚。又按 禹导河积石 者，尧时洪水，下民昏垫，禹所开决，本救人患。积石之西，砂卤之地，河流小，地势复高，不为人患，不恶疏凿，以此施功发迹，自积石山而东，则今西平郡龙支县界山是也，固无禹理水之功。自葱岭之北，其本纪灼然荒唐，撰经者取为准的。班固云 言九州者尚书近之矣 ，诚为惬当。其汉书西域传云： 河水一源出葱岭，一源出于阗，合流东注蒲昌海，皆以潜流地下，南出积石为中国河云。 比禹纪、山经，犹校附近，终是纰缪。按此宜唯凭张骞使大夏，见两道水从葱岭、于阗合流入蒲昌海，其于阗出美玉，所以骞传遂云穷河源也。按古图书名河所出曰昆仑山，疑所谓古图书即禹本纪，以于阗山出玉，乃谓之昆仑，即所出便云是河也。穷究诸说，悉皆谬误。孟坚又以禹贡云 导河自积石 ，遂疑潜流从此方出。且汉时群羌种众虽多，不相统一，未为强国，汉家或未尝遣使诣西南羌中，或未知自有河也。宁有今吐蕃中河从西南数千里向东北流，见与积石山下河相连，聘使涉历，无不言之。吐蕃自云昆仑山在国中西南，则河之所出也。又按尚书云： 织皮，昆仑、析支、渠搜，西戎即叙。 又范晔后汉书云： 西羌在汉金城郡之西，南滨於赐支。 续汉书曰： 河关西可千馀里，有典羌，谓之赐支，盖析支也。 然则析支在积石之西，是河之上流明矣。昆仑在吐蕃中，当亦非谬。而不谓河之本源，乃引葱岭、于阗之河，谓从蒲昌海伏流数千里，至积石方出，斯又班生之所未详也。佑以水经僻书，代人多不之睹，或有好事者於诸书中见有引处，谓其审正，此殊未之精也。不揆浅昧，考诸家之说，辩千古讹舛，是故曲折言之。又按禹本纪、山海经，不知何代之书，详其恢怪不经，宜夫子删诗书以后尚奇者所作，或先有其书，如诡诞之言，必后人所加也，若古周书、吴越春秋、越绝书诸纬书之流是矣。而后代纂录者，务广异闻，如范晔叙蛮夷廪君、盘匏之类是也。辄以愚管所窥，宜皆不足为据。然去圣久远，杂说纷纭，非夫宣尼复生，重为删革，则何由详正？纵有精鉴达识之士，抗辩古释今之论，或未能振颓波、遏横流矣。而撰水经者，亦同蔚宗之旨趣乎？冀来哲之见知也。
或曰： 昔秦以区区关中，灭六强国，今万方财力，上奉京师，外有犬戎凭陵，城陷数百，内有兵革未宁，年将三纪，岂制置异术而古今殊时者乎？ 答曰： 按周制，步百为亩，亩百给一夫。（即一顷也。）商鞅佐秦，以一夫力馀，地利不尽，於是改制二百四十步为亩，百亩给一夫矣。又以秦地旷而人寡，晋地狭而人稠，诱三晋人发秦地利，优其田宅，复及子孙。而使秦人应敌於外，非农与战，不得入官。大率百人则五十人为农，五十人习战，兵强国富，职此之由。其后仕宦之途猥多，道释之教渐起，浮华浸盛，末业日滋。今大率百人方十人为农，无十人习战，其馀皆务他业。以今准古，损益可知。又秦开郑渠，溉田四万顷。汉开白渠，复溉田四千五百馀顷。关中沃衍，实在於斯。圣唐永徽中，两渠所溉，唯万许顷。洎大历初，又减至六千二百馀顷，比於汉代，减三万八九千顷。每亩所减石馀，即仅校四五百万石矣。地利损耗既如此，人力散分又如彼，欲求强富，其可得乎！昔汉文之时，长安之北七百里外，即匈奴之地，控弦数十万骑，侵掠未尝暂宁。计其举国人众，不过汉一大郡。晁错请备障塞，北边由是获安。今自潼关之西，陇山之东，鄜坊之南，终南之北，才十馀州地，已数十万家。吐蕃虽强，陷覆河陇，窃料全国，尚未敌焉。况绵力薄才，食鲜艺拙，比之华人，殊不侔矣。徒以令峻而众心齐一，马多而竞逐莫及。诚能复两渠之饶，究浮食之弊，恤农夫，诱其归，趣抚战士，励其勋伐，酌晁错之策，择险要之地，缮完城垒，用我所长，渐开屯田，更蓄财力，将冀收复河陇，岂唯自守而已哉！加以幅圆万里之所资，宣布皇王之大政，则何乡不济、何为不成者乎！
或又曰： 关中寓内西偏，天不劳於转输。洛阳宫室正在土中，周汉以还，多为帝宅、皇舆巡幸之处。则是国都何必重难迁移，密迩勍寇，择才留镇，以息人勤，自然无虞，孰不庆幸。 答曰： 古今既异，形势亦殊。当周之兴也，虽定鼎郏鄏，而王在镐京。幽王之乱，平王东徙，始则晋、郑夹辅，终乃齐、晋主盟，咸率诸侯，共尊王室，犹有请隧之僣，中肩之师。东汉再兴，巨寇皆殄。魏晋以降，理少乱多。今咸秦陵庙在焉，胜兵计数十万，海内财力，云奔风趋，傥议迁都，得非蹙国，斯乃示弱天下，何以统临四方。洛阳地塉，凋弊尤甚，万乘所止，千官毕臻，樵牧难资，稿秸难赡，又无百二之固，虑启奸凶之心，岂得舍安而就危，弃大而从小也！汉高初平项羽，将宅洛师，娄敬请居关中，张良赞成其计，田肯称贺，方策备存。武德中，突厥牙帐在於河曲，数十万骑将过原州，时以伤夷未平，财力且乏，百辟卿士震恐，皆请迁都山南。太宗献计，固争方止，永安宗社，实赖圣谟。
议者又曰： 洛阳四战之地，既将不可，蒲阪虞舜旧国，表里山河，江陵亦尝设都，控压吴蜀。远道避翟，宁不堪居？ 答曰： 蒲阪土瘠人贫，困竭甚於洛邑；江陵本非要害，梁主数岁国亡。夫临制万国，尤惜大势。秦川是天下之上腴，关中为海内之雄地。巨唐受命，本在於兹。若居之则势大而威远，舍之则势小而威近，恐人心因斯而摇矣，非止於危乱者哉，诚系兴衰，何可轻议。


礼九十四开元礼纂类二十九凶礼一
赈抚诸州水旱虫灾（赈抚蕃国水旱附）
皇帝遣使赈抚诸州水旱虫灾，本司散下其礼，所司随职供办。使者未到之前，所在长官先勒集所部僚佐等及正长、老人。本司先於厅事大门外之右，设使者便次，南向。又於大门外之右设使者位，东向；大门外之左设长官以下及所部位，重行，北向西上。於厅事之庭少北，设使者位，南向。又於使者位之南三丈所，设长官位，北向；其所部僚属则位於长官之后，文东武西，每等异位，重行北面，相对为首；正长老人则位其南，重行，北面西上。使者到，所司迎，引入便次。长官及所部严肃以待，正长老人等并列於大门外之南，重行，北面西上。
至时使者以下各服其服，所在长官及所部僚佐亦各服公服。行参军引长官以下出，就门外位立。司功参军引使者就门外位立，持节者立於使者之北，史二人对举制案，列於使者之南，俱少退东向。行参军赞拜，长官及所部在位者皆再拜。行参军引长官等以次先入，立於门内之右，重行西面。司功参军引使者入，幡节前导，持案者从之。使者到庭中位立，持节者於使者东南，西面。持制案者立於使者西南，东面。行参军引长官以下俱入，就庭中位。立定，持节者脱节衣，持案者以案进使者前，使者取制书，持案者退复位。使者称： 有制。 行参军赞再拜，长官及诸在位者皆再拜。使者宣制书讫，行参军又赞拜，长官及诸在位者皆再拜。行参军引长官进诣使者前，受制书，退复位讫，司功参军引使者以下出，复门外位。行参军引长官及诸在位者各出即门外位如初。行参军赞拜，长官及诸在位者皆再拜。司功参军引使者以下还便次。长官退，其正长老人等任散。（蕃国赈抚同诸州礼。其国主供待及入出即馆飨食之属则如常，但略其燕好。）
劳问诸王疾苦
（问外祖父、后父、大臣、都督、刺史及蕃国主附。中宫问外祖父及诸王附。东宫问外祖父及诸王附。其问师傅保、宗戚、上台贵臣，同劳问诸王礼。）
皇帝（中宫云太皇太后、皇太后、皇后。东宫云皇太子。）遣使劳问诸王疾苦，（外祖大臣等各随言之。）本司散下其礼，所司随职供办。（中宫则内给事一人为使。）所司先於受劳问者第大门外之右，设使者便次，南向。於庭中近北设使者位，南面。（皇太子仪东向。）又於使者位之南（皇太子仪位之东。）三丈所，设主人位，北向。（皇太子仪西向。）其府国僚属并陪列於庭中之左右，国官在东，府僚在西，俱以北为上。（中宫及皇太子仪，无府国官以下仪。）
使者至受劳问者第大门外，掌次者延入次。使者及受劳问者皆公服。赞礼者（中宫则内典引，下皆仿此。）引使者出次，立於门西，东向；史二人（中宫则内给使二人。）奉制书案（中宫及皇太子云 令案 ，下准此。）立於使者之南，差退。赞礼者引受劳问者出，立於门东，西向。受劳问者再拜。赞礼者引受劳问者先入，立於门内之右，西面。赞礼者引使者入，就庭中位立，持案者立於其右。赞礼者引受劳问者进就庭中位，北面立。持案者以案进使者前，使者取制书，持案者退复位。使者称： 有制。 （中宫称太皇太后等有令。）受劳问者再拜。赞礼者引受劳问者进诣使者前，受制书，退复位，再拜讫，赞礼者引使者以下出，又赞礼者引受劳问者随出，各即门外位。受劳问者再拜讫，赞礼者引使者以下退就次，又赞礼者引受劳问者入。若受劳问者疾未间，不堪受制，则子弟代受如上之仪。（都督刺史礼同，所异者，诸导引之官以所劳问州府有司充之。其使於京师者，则谒者导引。）
劳问外祖母疾苦
（中宫问外祖母附。其问王妃、宗戚妇女同。东宫问外祖母附。其问妃主、妃母疾苦同。）
皇帝（中宫云太皇太后、皇太后、皇后。东宫即云皇太子。）遣使劳问外祖母疾苦，本司散下其礼，所司随职供办。内给事一人（皇太子则阉官一人。）为使。所司先於受劳问者第大门外之右，设使者便次，南向。又於内寝庭少北（皇太子仪西阶前。）设使者位，南向。（皇太子仪东向。）又於使者位之南（皇太子位东。）三丈所，设受劳问者位，北向。（皇太子西向。）
使者至受劳问者大门外，掌次者延入次。使者服公服，摄迎者亦公服。使者出次，立於门西，东面；给使二人奉制书案，（皇太子令书案，中宫同。馀仿此。）立於使者之南，差退。赞礼者引摄迎者出，立於门东，西面。摄迎者再拜讫，赞礼者引摄迎者先入，立於门内之右，西面。内典引引使者入，就内寝庭位立，（皇太子仪，使者东面立。）持案者立於使者之右。（皇太子仪，给使奉令书案随入，立於使者之南，差退。）受劳问者服朝服，女侍者引就庭中位立。持案者以案进使者前，使者取制书，持案者退复位。使者称： 有制。 （太皇太后、皇太后、皇后等即称 有令 。）受劳问者再拜。女侍者进诣使者前，受制书，退授受劳问者，受劳问者又再拜。内典引引使者以下出，女侍者引受劳问者退。赞礼者引摄迎者随出，各就门外位，摄迎者再拜。内典引引使者退即便次，赞礼者引摄迎者入。若受劳问者疾未间，不堪受制，则摄迎者於外堂之庭拜受制书如上礼。其异者，受制书诣閤授女侍者，女侍者受，奉入授受劳问者。
凡有劳问无正篇者，皆临时约准上礼而为之。
凡内侍之属充使，则内侍、内常侍以下，准所慰劳者尊卑，临时准约。
皇太子於诸王妃主以下疾苦，其存问家人亲属之礼，率尔遣近侍劳问，则主人受劳问之者待之亦从家人亲属之式，不拜迎拜送及不为授受之礼。
五服制度
○斩縗三年
齐縗三年（杖周，不杖周，五月，三月。）大功（长殇九月，中殇七月，成人九月。）小功（殇、）（成人并五月。）緦麻（殇、成人并三月。）
○斩縗三年
△正服
子为父。女子子在室为父。（女子子，重称子者，别於男子。言在室，关已许嫁。）女子子嫁反在父之室为父。（遭丧后而出者，始服齐縗周。出而虞，则受以三年之服。既虞而出，则小祥亦如之。既除丧而出，则已。）
加服
嫡孙为祖。（谓承重者。为曾祖、高祖后亦如之。）父为长子。（重其当先祖之正体，又将代己为宗庙主。故庶子不得为长子三年，不继祖与祢也。於庶子之嫡孙乃为其嫡子三年矣。）
义服
为人后者为所后父。（受重故三年。为所后祖亦如之。凡为人后者，不以嫡子也。）妻为夫。（夫尊而亲。）妾为君。（妾谓夫为君。）国官为国君。（布带绳屦，既葬除之。）
縗冠
右正服、加服縗裳三升，义服三升半。冠同六升，右缝，通屈一条绳为武，垂下为缨，冠外縪。（凡服：上曰縗，下曰裳。布八十缕为升。外縪者，冠前后屈而出於武，外厌缝之。）妇人之縗连裳，以六升布为总。（总，束发也。）童子亦连裳。
绖带屦
右苴麻绖带。首绖大九寸，左本在下，绳缨。五分首绖去一以为腰绖，大七寸二分，绞垂两结，相去四寸。妇人绖如男子。男子又有绞带。（苴，恶貌也。首绖象缁布冠之頍项，腰绖象大带。绞带象革带，五分腰绖去一为之，齐縗以下用布。）菅屦外纳。（外纳，纳其馀於外也。）妇人屦亦如男子。
杖
右苴竹杖。其大如腰绖，长齐其心，本在下。主妇亦杖，诸妇则不杖。童子不杖，其当室者则絻而杖。（童子及妇人不杖者，以其不能病。然而童子当室杖者，尊为丧主。）
絻
右状象冠，广寸，无辟积。童子当室亦服之。
总论制度
王公以下皆三月而葬，葬而虞，三虞而卒哭。十三月小祥，除首绖，练八升布为冠，缨武亦如之；妇人练总，除腰绖。二十五月大祥，除灵座，（自后有祭设几席。）除縗裳，去绖杖，十五升布深衣，布缟冠，素纰缨，革带素屦；妇人除縗裳，去绖，缟总，衣屦如男子。二十七月禫祭，玄冠皂缨，仍布深衣，革带吉屦，妇人缁总，衣屦如男子。逾月，复平常。
○齐縗三年
△正服
子为母。（旧礼父卒为母，今改与父在同。）为祖后者祖卒则为祖母。（为曾高祖后者，为曾祖母高祖母亦如之。）母为长子。
加服
继母如母。（继母之配父，与亲母同。）慈母如母。（妾之无子者，妾子之无母者，父命为母子，生则养之如母，死则丧之如母，贵父之命也。）
义服
继母为长子。妾为君之长子。（与嫡妻同，不敢轻服夫之正统。）
縗冠
右正服、加服縗裳四升，义服五升。其缕四升半，成布四升。冠七升，右缝，布缨武，冠内縪。（前后缝於武，内厌缝。）
绖带屦
右牡麻绖带。首绖大七寸二分，本在上，绳缨。五分首绖去一以为腰绖，大五寸七分半。布带代绞带。屦内纳。
杖
桐杖大如腰绖，通圆之，长齐其心，本在下。
十三月小祥，除首绖，练九升布为冠，缨武亦如之。其他祥禫变除与斩縗同。逾月，复平常。
○齐縗杖周
△正服
父卒母嫁及出妻之子为母，皆报。（父卒，为父后者为嫁母出母无服，母犹服之，不为出母之党服，则为继母之党服。）为祖后者祖在为祖母。（为曾祖高祖后者亦如之。）
义服
父卒继母嫁，从，为之服，报。（若继母出则不服。若继母出嫁，子从而寄育则服；不从则不服。）夫为妻。
○齐縗不杖周
△正服
为祖父母。（父所生庶子亦同，唯为祖后者乃不服。）为伯叔父。为兄弟。为众子。（众子者，长子之弟及妾子。凡父母於子、舅姑於妇，不传重於嫡，将所传重非嫡及养子为后者，服之皆如众子众妇。）
为兄弟之子。（女在室亦然，报之。）为嫡孙。（有嫡子则无嫡孙。凡为后承嫡者，虽曾孙玄孙与孙同。）为姑姊妹女子子在室及適人无主者，姑姊妹报（无主，无祭主，谓无夫与子，人之所哀怜，不忍降之。）女子子为祖父母。（虽出嫁犹不敢降其祖。）妾为其子。
加服
女子子適人者为兄弟之为父后者。（出嫁犹不降为父后者，妇人有归宗之义，故不自绝其族类。）
降服
妾为其父母。（凡妾为私亲如众人。）为人后者为其父母，报。（凡为人后者，本亲降一等，其妻又降夫一等。）女子子適人者为其父母。
义服
为伯叔母。（服与伯叔同。）为继父同居者。（子无大功之亲，与之適人，所適者亦无大功之亲，是谓继父同居。继子之子不从服，为继父不报。）妾为嫡妻。（嫡妻不为妾服。）妾为君之庶子。妇为舅姑。（其夫为曾祖高祖后者，其妻从服亦如舅姑。）为夫兄弟之子。（男女同报。）舅姑为嫡妇。（其夫应三年者，然后为其妇齐縗周。）
○齐縗五月
△正服
为曾祖父母。（本三月，以其降杀太多，故新议改从五月。）女子子在室及嫁者为曾祖父母。
○齐縗三月
△加服
为高祖父母。（重其縗麻，尊尊也。减其日月，因恩杀。）女子子在室及嫁者为高祖父母。（不敢降其祖也。）
义服
为继父不同居。（先同今异。继父有子及有大功之亲，虽同住亦为异居。元不同者不服。）
右降服亦縗裳四升，冠七升；正服五升，冠八升；义服六升，冠九升。右缝，布缨武，冠内縪，前后缝於武，内厌缝之。（妇人则布总，精粗如男子之冠。）其绖带与三年同。其杖三年及杖周皆桐杖，各大如腰绖，通圆之，长齐其心，本在下。粗屦内纳。不杖周则麻屦，五月、三月则绳屦。其三年者与斩縗同。杖周者十一月小祥，十三月大祥，十五月禫，逾月除，复平常。禫变节皆与斩縗同。其父卒母嫁出妻之子为母及为祖后祖在为祖母，虽周除，仍心丧三年。义服齐縗三月者，縗裳六升，冠九升，绖带与周亲同而绳屦。
○大功殇（长殇九月，中殇七月。）
△正服
为子女子子之长殇中殇。（殇者，男女未成人而死，而哀伤者。男子已娶，女子许嫁，皆不为殇。年十九至十六为长殇，十五至十二为中殇，十一至八岁为下殇。八岁以下为无服之殇，哭之以日易月，本服周者哭之十三日，大功九日，小功五日，緦麻三日。）为叔父之长殇、中殇。为姑姊妹之长殇、中殇。为兄弟之长殇、中殇。为嫡孙之长殇、中殇。（嫡曾孙、嫡玄孙亦同。）为兄弟之子女子子之长殇、中殇。
义服
为夫之兄弟之子女子子之长殇、中殇。
○成人九月
△正服
为从父兄弟。（今之同堂兄弟，姊妹之在室者。）为庶孙。（女在室亦然。）
降服
为女子子適人者。（出降者，两女各出，不再降。若两男各为人后亦如之。）出母为女子子適人者。（女服同。）为兄弟之女適人者，报。为人后者为其兄弟。为人后者为其姑姊妹在室者，报。
右成服縗裳八升，冠十升，馀皆与长殇同。
义服
为夫之祖父母。为夫伯叔父母，报。（报者，旁尊不足以尊降。）为夫之兄弟女適人者，报。为人后者其妻为本生舅姑。为众子妇。
右降服縗裳七升，正服八升，冠同十升；义服縗裳九升，冠十升。（妇人则布总，精粗如男子冠。）牡麻绖，首绖大五寸七分半。长殇及成人皆九月，绖以绳缨；中殇皆七月，绖无缨：俱五分首绖去一以为腰绖，大四寸六分。布带，绳屦。
○小功五月殇
△正服
为子女子子之下殇。为叔父之下殇。为姑姊妹之下殇。为兄弟之下殇。为嫡孙之下殇。为兄弟之子女子子之下殇。为从父兄弟姊妹之长殇。为庶孙丈夫妇人之长殇。
降服
为人后者为其兄弟之长殇。为侄丈夫妇人之长殇。（出嫁姑为之服。）为人后者为其姑姊妹之长殇。
义服
为夫之兄弟之子女子子之下殇。为夫之叔父之长殇。
右降正服，冠縗同十升，义服十一升。澡麻绖带，（澡谓去其浮垢，不绝其本。）冠左缝，不厌。（妇人布总，精粗如男子。）首绖大四寸六分，五分首绖去一以为腰绖，大三寸七分。布带吉屦，无絇。妇人縗绖精粗如男子。（降服不澡。）
○成人
△正服为从祖祖父，报。（祖之兄弟也。兄弟之孙女在室亦如之。）为从祖父，报。（父之同堂兄弟。同堂兄弟之女之在室亦如之。）为从祖姑姊妹在室者，报。（父之同堂姊妹，及己再从姊妹。）为从祖兄弟，报。（再从兄弟。）为从祖祖姑在室者，报。（祖之姊妹。）为外祖父母。为舅及从母丈夫妇人，报。（母之兄弟姊妹。）
降服
为从父姊妹適人者，报。（同堂姊妹。）为孙女適人者。为人后者为其姑姊妹適人者，报。
义服
为从祖祖母，报。（祖之兄弟妻。）为从祖母，报。（父之同堂兄弟妻。）为夫之姑姊妹在室及適人者，报。娣姒妇，报。为同母异父兄弟姊妹，报。为嫡母之父母兄弟从母。（谓妾子为嫡母之父母兄弟姊妹。嫡母卒则不服。）为庶母慈己者。（谓庶母之乳养己者。）为嫡孙之妇。（有嫡妇则无嫡孙之妇。曾孙玄孙为后者，服其妇如嫡孙之妇。）母出，为继母之父母兄弟从母。（母卒则为其母之党服，不为继母之党服。）嫂叔报。（兄娣弟妻同。）
右降服縗裳十升，正服縗裳十一升，冠同十一升。义服縗裳十二升，冠与縗同。其绖如小功五月，唯麻断本。
○緦麻三月殇
△正服
为从父兄弟姊妹之中殇、下殇。为庶孙丈夫妇人之中殇、下殇。为从祖叔父之长殇。为从祖兄弟之长殇。为舅及从母之长殇。为从父兄弟之子之长殇。为兄弟之孙之长殇。为从祖姑姊妹之长殇。
降服
为人后者为其兄弟之中殇、下殇。为侄丈夫妇人之中殇。（出嫁姑为之服。）为人后者为其姑姊妹之中殇、下殇。
义服
为人后者为从父兄弟之长殇。为夫之叔父之中殇、下殇。为夫之姑姊妹之长殇。
○成人
△正服
为族兄弟。（三从兄弟、三从姊妹。出嫁即无服。）为族曾祖父，报。（曾祖之兄弟。曾孙女出嫁即无服。）为族祖父，报。（祖之同堂兄弟。孙女出嫁则不服。）为曾孙、玄孙。为外孙。（女子子之男女。）为从母兄弟姊妹。（今谓之姨兄弟姊妹。）为姑之子。（外兄弟姊妹。）为舅之子。（内兄弟姊妹。）为族曾祖姑在室者，报。（曾祖之姊妹。）为族祖姑在室者，报。（祖之同堂姊妹。）为族姑在室者，报。（父之再从姊妹。）
降服
为从祖姑姊妹適人者，报。（父之同堂姊妹及己之再从姊妹。）女子子適人者为从祖父，报。（谓同堂伯叔父。）庶子为父后者为其母。（若无嫡母及嫡母卒则申。妾子不服外祖父母、舅、从母服。）为从祖祖姑適人者，报。（祖之姊妹。）为人后者为外祖父母。（本生外祖父母。）为兄弟之孙女適人者，报。
义服
为族曾祖母，报。（曾祖兄弟之妻。）为族祖母，报。（祖之同堂兄弟之妻。）为族母，报。（父之再从兄弟之妻。）为庶孙之妇。女子子適人者为从祖伯叔母。（同堂伯叔母。）为庶母。（父妾有子者。）为乳母。为婿。（女子子之夫，报。）为妻之父母。（从妻服之。）为夫之曾祖高祖父母。为夫从祖祖父母，报。（夫之祖兄弟及妻。）为夫之从祖父母，报。（夫之父同堂兄弟及其妻。）为夫之外祖父母，报。为夫之从祖兄弟之子。（夫之再从兄弟之子。）为夫之从父兄弟之妻。为夫之从父姊妹在室及適人者。为夫之舅及从母，报。
○改葬緦（子为父母，妻妾为夫，既葬除之。）
右降正义服，冠縗同十五升去其半，有事其缕，无事其布。冠右缝不厌。（妇人布总，精粗如男子之冠。）澡麻断本以为绖，首绖大三寸七分，五分首绖去一以为腰绖，大二寸九分。布带。吉屦，无絇。皇家所绝旁亲服者，皇弟子为之皆降一等。凡童子不緦，当室则緦。
○縗裳制度
凡縗外削幅，裳内削幅，幅三袧。（削犹杀也。袧者，谓辟两侧空中央也。凡裳，前三幅，后四幅。）若齐，裳内縗外。（齐，缉也。凡五服之縗，一斩四缉。缉裳者内展之，缉縗者外展之。）负广出於適寸；（负，在背者也。適，辟领也。负出於辟领外旁一寸。）適博四寸，出於縗；（博，广也。辟领广四寸，则与阔中八寸，两之为尺六寸。出於縗者，旁出縗外也。）縗长六寸，博四寸。（广长当心。）衣带下尺。（衣带下尺者，腰也广尺，足以掩裳上际。）衽二尺有五寸。（衽所以掩裳际也。上正一尺，燕尾二尺五寸，凡用布三尺五寸。）袂属幅。（属犹连也。连幅谓不削也。）衣二尺有二寸，（此谓袂中也。衣自领至腰二尺二寸，倍之四尺四寸。加辟领八寸，又倍之。凡衣用布一丈四寸。）袪尺二寸。（袪，袖口也。）


礼二十四沿革二十四嘉礼九
天子车辂
上古圣人，睹转蓬为轮。轮行可载，因物知生，复为之舆。舆轮相乘，流运罔极，任重致远，以利天下。考工记曰： 一器而工聚焉者车为多。 上盖如规象天，二十八橑（音老）象列宿，方舆象地，三十〈革畐〉象一月。前视则听銮和之响，傍观则睹四时之运。等威既辨，贵贱有序，故书曰： 明试以功，车服以庸。 洎乎魏晋，政教陵迟，僣逾莫禁，代有变改，异制殊状，君臣瞀乱，以致颠覆。今略举沿革，不可毕载，徵其制作，为车舆篇云。
五辂
（虞夏殷周秦汉后汉魏晋东晋宋齐梁陈后魏北齐后周隋大唐）
昔人皇氏乘云驾六羽，出谷口，或云秖车也。及五龙氏乘龙，上下以理。古史考云： 黄帝作车，至少昊始驾牛，及陶唐氏制彤车，乘白马，则马驾之初也。
有虞氏因彤车而制鸾车。
夏后氏因鸾车而制钩车，（钩之言不揉自曲。）俾车正奚仲建斿旐，尊卑上下，各有等级。
殷因钩车而制大辂。（礼纬曰 山车垂钩 ，乃钩车之象。昔成汤用而郊祀，有山车之瑞。山车亦谓之桑根车，似金根之色，亦谓之大辂。）
周因殷辂以制木辂，约木以加饰，为王五辂。一曰玉辂，钖，樊缨十有再就，建太常，十有二斿，以祀。（钖，马面当卢刻金为之，所谓镂钖也。樊，马大带也。缨，马鞅也。就，成也。皆以五采罽饰之。樊音鞶，下同。）二曰金辂，无钖，以金为娄颔之钩，樊缨九就，建大旂，以宾，同姓以封。三曰象辂，无钩，以朱饰勒而已，樊缨七就，建大赤，以朝，异姓以封。皆以玉金象饰诸末而为名。（凡言玉金象路，皆此义。）樊及缨，以五采罽饰之。四曰革辂，革鞔漆之，无他饰，以白黑饰韦为龙勒条饰，樊缨五就，建大白，以即戎，以封四卫。（龙，駹也。以白黑饰韦杂色为勒。）五曰木辂，不革鞔，漆之而已，以浅黑饰韦为樊鹄色，饰韦为缨，就数同於革辂，建大麾，以田，以封藩国。
秦平九国，荡灭典籍，旧制多亡。因金根车用金为饰，谓金根车，而为帝轸。玄旗皂斿，以从水德。复法水数，驾马以六。（夏太康盘游无度，昆弟五人作歌曰， 若朽索之驭六马 ，则六马非始於秦制，但法水数，故相符尔。）
汉武帝天汉四年，始定舆服之制。郊祀所乘，谓之大驾，备车千乘，骑万匹，其仪甚盛，不必师古。及王莽篡位，武车常軔。（如振反。车轮木也。）赤眉之乱，文物无遗。
后汉光武平公孙述，始获葆车舆辇。而因旧制金根车，拟周之玉辂，最尊者也。轮皆朱斑重牙，贰毂两辖，（毂外复有一毂抱辖，其外乃复设辖，抱铜置其中。东京赋曰： 重轮贰辖，疏毂飞軨。 注： 飞軨，画缇油，系於轴上。 ）金薄缪龙，为舆倚较，（徐广曰： 缪，交错之形也。较在箱上。 说文曰： 〈木虡〉文画蕃。 蕃，箱也。通俗文曰： 车箱为较。 ）文虎伏轼，龙首衔轭，左右吉阳筩，（徒冬反。）鸾雀立衡，〈木虡〉文画辀，羽盖华蚤，（徐广曰： 翠羽盖黄里，所谓黄屋车也。金华施橑末，有二十八枚，即盖弓也。 ）建大旂，十有二斿，画日月升龙，驾六马，象镳镂钖，金钅灭方釳，（讫乞反。）插以翟尾，朱兼樊缨，赤罽易茸，金就十有二，左纛以氂牛尾为之，在左騑马轭上，大如斗，是为德车。大驾则御凤凰车，以金根为副。（其驾玄马六，因秦不改。或云始自汉制。许慎五经异义，说天子驾六马，以经言 时乘六龙以御天 。盖乃阴阳之气，乘六上下，非为礼制。按周官校人 掌王马之政，凡择良马而养乘之，乘马一师四圉 ，四马为乘。古毛诗说，天子至大夫同驾驷，皆有四方之事，诗云 四牡彭彭 是也。）
魏武王受汉献帝命，乘金根车，驾六马，设五时副车。至明帝景初中，山茌县黄龙见，以为魏得地统，服色尚黄，戎事乘黑首白马。齐王正始中，诏出入必御辇乘舆。
晋武帝承魏陈留王命，乘金根车，驾六马，备五时副车。及受禅，设玉金象革木五辂，并为法驾，旗斿服用，悉取周制，文物华藻，因金根车，更增其饰。朱斑漆轮，加画〈木虡〉文。两箱之后，加玳瑁为从翅，金银雕饰，时人亦谓为金从车。邪注旂旗於车之左，又加棨戟於车之右，皆橐而施之。棨戟韬以黻绣，上为亚字，系大蛙蟆幡。轭长丈馀。於戟之杪，以氂牛尾，大如斗，置左騑马轭上，是为左纛。辕皆曲向上，取夏殷山车垂钩之义。玉辂驾六黑马，金象革木驾驷，以黄金为叉髦，插以翟尾。象镳镂钖，金钅灭方釳，繁缨赤罽易茸，金就十有二。五辂皆有钖銮之饰，和铃之响，钩膺玉瓖，龙辀华轙，（鱼倚反。）朱幩。（音汾。）法驾行则五辂各有所主。复制金根车，去汉之文物，驾四马，不建旗帜，上如画轮车，下犹金根之饰。
东晋元帝始建大辂戎辂各一，（以殷人祀用大辂，周人即戎用戎辂故也。）因金根车饰，皆驾黑驷，是为玄牡。安帝义熙中，平关洛，得姚兴伪车辇，或时乘用焉。
宋孝武大明中，尚书左丞荀万秋改造五辂。玉辂，依晋金根车，加赤漆〈木虡〉画，玉饰诸末，建青旗，十有二斿，驾驷以玄，复因汉之安车，章施羽葆盖，以祀。以金根为金辂，建青旂，驾玄马四，羽葆盖，以宾。象、革、木辂，并拟玉辂，漆〈木虡〉画，羽葆盖。象辂视朝，革辂即戎，二辂并建赤旆，驾玄马四。木辂建赤麾，以田，驾赤马四。大事法驾，五辂俱出。
齐武帝永明初，伏曼容议： 齐德尚青，车旗先青，（次赤，次白，次黑。）军容戎事，宜依汉道行运之色。 因宋金根车而脩玉辂，画轮金涂，两箱上望板前优游，通缘金涂镂鍱，（音叶。）碧纹箱，凿镂金薄帖。两箱外织成衣，两箱里金涂镂面钉，玳瑁帖。望板箱上帖金博山。优游上，和鸾鸟立花趺衔铃，银带玳瑁筩；优游下，隐膝，里施金涂镂面花钉，织成文。优游横前，施玳瑁帖，金涂花钉，金涂倒龙，后损凿银玳瑁龟甲，金涂花沓。望板，金涂受福望龙诸校饰。轭及诸末，皆螭龙首。龙形板在车前，银带花兽，金涂受福，缘里边，镂鍱玳瑁织成衣。里，金涂镂面花钉。外，金涂博山、辟邪障、凤凰衔花。升盖，金涂镂鍱，二十八爪支子花，黄锦外衣，複碧绢漆布缘油顶，绛丝织成颜芚（徒昆反）赭舌孔雀毛複锦，绿纹随阴，悬诸珠蚌佩，金涂铃，云朱结仙人绶，杂色真孔雀眊。一辕，漆画车衡，银花带，衡上金涂博山，四和鸾鸟立花趺衔铃，龙首衔轭，插翟尾，上下花沓，绛绿丝的，望绳八枚。旂十有二斿，画升龙，竿首金涂龙衔大邹幡，真眊。棨戟，织成衣，金涂沓驻及受福，金涂雁镂鍱。漆安立床，在车中，锦複黄纹，为安立衣。锦複黄纹障泥，八幅，长九尺，绿红锦芚带，织成花。五辂江左相承驾驷，左右騑为六。施绛丝游御绳，其重毂贰辖，飞軨幡，赤油，金紫真眊，左纛置左騑马轭上，金钅灭方釳，繁（音鞶）缨，金涂紫皮带真眊，横在马膺前，其镂钖，皆如古制。初加玉辂为重盖，栖宝凤凰，缀金镊珠珰玉蚌珮，四角金龙衔五采眊，又麒麟头加以采画，马首戴之。竟陵王子良启曰： 凡盖圆象天，轸方象地。上无二天之仪，下设两盖之饰，求诸志录，殊为乖衷。又假为麟首，加乎为头，事不师古，鲜或可施。 至建武中，明帝乃省重盖等。金辂之饰如玉辂而减少，象辂减金辂，革辂如象辂而尤减，木辂如革辂，建大赤麾，首施大邹幡。玉辂、金辂建碧旂，象辂、木辂建赤旂。
梁武帝初因齐制，天监三年，五辂旗麾同用赤而斿不异，以从行运所尚也。七年，帝据周礼 玉辂以祀，金辂以宾 ，今祀乘金辂，诏下详议。周舍谓 金辂为齐车，本不关於祭祀 。於是改陵庙皆乘玉辂，辔以朱丝。
陈初因梁。文帝天嘉初，令到仲举议，错综汉晋旧饰，造玉金象革木等五辂。皆金薄交龙，为舆倚较，文豹伏轼，虬首衔轭，左右吉阳筩，鸾雀立衡，〈木虡〉文画轓，绿油盖，黄纹里，相思橑，金华末。邪注旂旗於车之左，各依方色。加棨戟於车之右，韬以黻绣。兽头幡，长丈四尺，悬於戟杪。玉辂，正副同驾六马，馀皆驾驷。并金叉髦，插以翟尾，玉为镂钖。以采画蛙蟆幡，缀两轴头，易汉之飞軨。五辂两箱后，皆玳瑁为从翅，金银雕饰。两箱里，衣红锦，金花帖钉，上用红锦为后檐，青纹纯带，夏花簟，冬绮绣褥。
后魏道武帝天兴初，脩轩冕，制乾象等辇，草创制度，多违旧章。至孝文太和中，仪曹令李韶更议改正，唯备五辂，各依方色，其馀车辇，犹未能具。明帝熙平中，侍中崔光等议，大造车服，五辂并驾五马，亦无经据。
北齐车服制度，多因后魏。天保中所乘，是太和中李韶所制五辂。
后周依周礼设六官，置司辂之职，掌公车之政，辨其名品物色。皇帝之辂，十有二等：一曰苍辂，以祀昊天上帝。二曰青辂，以祀东方上帝。三曰朱辂，以祀东方上帝及朝日。四曰黄辂，以祭地祇、中央上帝。五曰白辂，以祀西方上帝及夕月。六曰玄辂，以祀北方上帝及感帝、神州。此六辂，通漆之，而无他饰，即周木辂遗象也。马皆疏面，斿就以方色，俱十有二。七曰玉辂，以享先皇，加元服，纳后。八曰碧辂，以祭社稷，享诸先帝，食三老五更，享诸侯耕籍。九曰金辂，以祀星辰，视朔。十曰象辂，以望秩群祀。十一曰革辂，十二曰木辂。此六辂漆画之，用玉碧金象革物饰诸末。钖面金钩，就以五采，俱十有二。其辂之饰，重轮重较加茸焉。皇帝之辂，舆广六尺有六寸。画轮毂辀衡以云牙，箱试〈木虡〉文，〈木虡〉内画以杂兽。兽伏轼，鹿倚较。三辰之常，玄青苍等旗，画缋之，六仞曳地。设和銮，以节趋行。圆盖方舆，以象天地。
隋开皇元年，内史令李德林奏：后魏舆辇乖制，请废，唯留后魏太和时李韶所制五辂，北齐所遵者。后著令，制玉辂，青质，重箱盘舆，左龙右虎，金凤翅，画〈木虡〉文，轭左立纛，金凤一在轼前，八鸾在衡，二铃在轼。龙辀之上，前设障尘，青盖黄里，绣斿带。金博山，缀以镜子，下垂八珮。树四十葆羽。轮皆朱斑重牙，複辖。左建太常，十有二斿，皆画升龙日月，其长曳地。右载闟（他合反）戟，长四尺，阔三尺，黻文。旗首金龙头，衔铃及緌，垂以结绶。驾苍龙，金钅灭方釳，插翟尾五焦，镂钖，鞶缨十有二就，皆五采缯罽为饰。天子祭祀、纳后则乘之。金辂，赤质，左建旟，画飞隼，右建闟戟，盘舆凤翅等，并同玉辂。驾赤骝。临朝、会同、飨射、饮至则乘之。象辂，黄质，左建旌，画麟，右建闟戟，驾黄骝。祀后土则乘之。革辂，白质，鞔以革，左建旗，画驺虞，右建闟戟，驾白骆。巡狩临兵则乘之。木辂，黑质，漆之，左建旐，画玄武，右闟戟，驾黑骝。田猎则乘之。其五辂，并驾六马，马饰同玉辂。复制安车，重舆曲壁，紫油纁里，通幰，朱丝络网，朱鞶缨。驾赤骝。临幸所乘。（按隋氏五辂，远酌周礼，旗斿藻饰，近约汉制，文质相半。）
大唐因隋制，玉、金、象、革、木，是为天子五辂。玉辂，青质，重舆，左青龙，右白虎，金凤翅，画〈木虡〉文乌兽，黄屋左纛，金凤一在轼前，十二銮在衡，（正辂銮数皆准此。副辂及耕根车则八。）二铃在轼，龙辀前设障尘，青盖黄里，绣饰，博山镜子，树羽，轮皆朱斑重牙。左建旂十有二斿，斿画升龙，其长曳地。右载闟戟，长四尺，广三尺，黻文。旂首金龙头衔结绶及铃緌。驾苍龙，金钅灭方釳，插翟尾五焦，镂钖，鞶缨十有二就。祭祀、纳后则供之。金辂，赤质，馀同玉辂，驾赤骝，飨射、祀还、饮至则供之。象辂，黄质，馀同金辂，驾黄骝，行道则供之。革辂，白质，鞔以革，馀同象辂，驾白骆，巡狩、临兵事则供之。木辂，黑质，漆之，馀同革辂，驾黑骝，田猎则供之。旌旗鞶缨及盖，皆从辂色。其盖文里俱用黄。其镂钖，五辂并同其饰。武德初著令，天子銮辂，玉金象革木五等，属车十乘，指南车、记里鼓车、白鹭车、鸾旗车、辟恶车、皮轩车、耕根车、安车、四望车、羊车。贞观元年十一月，始加黄钺车、豹尾车，通为十二乘也，以为仪仗之用。大驾行幸，则分前后，施於卤簿之内。若大陈设行，则分左右，施於仪仗之中。高祖、太宗大礼则乘辂。高宗不喜乘辂，每有大礼则御辇。至武太后，以为常。玄宗以辇不中礼，废而不用。开元十一年冬，祀南郊，乘辂而往，礼毕骑还。（自是行幸郊祀，皆骑於仪仗之内。其五辂腰舆，陈於卤簿而已。）
副车
（五牛旗轝附秦汉魏晋东晋宋齐梁陈隋大唐）
秦平天下，以诸侯所乘之车为副。
汉制，安车、立车各五乘，为乘舆副车。轮皆朱斑重牙，贰毂两辖，金薄缪龙，为舆倚较，文虎伏轼，龙首衔轭，左右吉阳筩，鸾雀立衡，〈木虡〉文画辀，羽盖华蚤，建大旂，十有二斿，画日月升龙。驾六马，象镳镂钖，金钅灭方釳，插翟尾，朱兼樊缨，赤罽易茸，金就十有二，左纛以氂牛尾为之，在左騑马轭上，大如斗。其马各如方色。自马者，朱其髦尾为朱鬛云。所御驾六，馀皆驾四，后从为副车。（应劭汉官卤簿图曰： 乘舆大驾则御凤凰车，以金根为副。 ）
魏因汉制，五时副车，置髦头云罕。
晋制，五安车，五立车，合十乘，名五时车，俗谓五帝车。建旗十二斿，各如车色。立车则正竖其旗，安车则斜注。驾马不易汉制。左右騑骖，金钅灭镂钖，黄屋左纛，如金根之制，行则从后。
东晋过江，副车遗缺，有事权以马车代之，建旗其上。其后制五色木牛，象五时车，竖旗於牛背，行则使人舆之。（牛之为义，盖取负重致远而安稳。）旗常缠而不舒，（所谓德车结旌。）唯天子亲戎，五旗舒旆。（所谓武车绥旌。）
宋因晋，而无副车。
齐王俭议，宜用金辂九旒。时乘黄无副，借用五辂，大朝临轩，权列三辂。今衣书车十二乘，（〈木资〉榆毂轮，簟子壁，绿油衣，箱外绿纱萌，油幢络，通幰，竿刺代栋梁，柮檽真形龙牵，支子花，辕头后伏神执承幄沓，金涂铰具。〈木资〉音次。）古副车之象也，亦曰五时副车。青萌车是谓（他合反）幰车。
梁依晋制，五牛旗车，左青赤，右白黑，黄居其中，象古之五时副车也。复制衣书车，一曰副车。
陈因旧制，五时副车，饰同五辂，并驾六马。
隋因陈制，五时副车，色及旗章，一同正辂，唯降二等，驾用四马。
大唐之制，副辂五乘，大驾行幸，皆次於五辂后为副。又五牛旗轝五，黄牛旗处内，赤青在左，白黑在右，各八人执，左右威卫队正各一人检校。大驾卤簿，在小轝后。
戎车（周汉魏晋宋齐梁后周隋）
周巾车氏 革辂即戎 ，车仆掌戎辂之萃，（音倅。）广（古旷反）车之萃，阙车之萃，苹车之萃，轻（音罄）车之萃。（萃犹副也。此五者，兵车，所谓五戎也。戎辂，王在军所乘也。广车，横陈之车也。阙车，所用补阙之车也。苹犹屏也，所用对敌自蔽隐之车也。轻车，所用驰敌致师之车也。孙子八陈，有苹车之陈。）
汉因周，有轻车，朱轮舆，不巾不盖，建矛戟幢麾，〈辐车〉（音福）辙弩箙。（置弩於轼上，驾两马也。）藏於武库。大驾出，次属车，在卤簿中。（孙子兵法云： 有巾有盖，谓之武刚车。 武刚车者，为先驱。又为属车、轻车，为后殿也。）戎车，其饰如耕车，蕃以矛麾金鼓羽析幢翳，〈辐车〉胄甲弩之箙。（通俗文曰： 箭箙谓之步叉。 ）
魏景初改正朔，戎事乘黑首白马，建大赤之旗。泰始中，并建赤旗。
晋制，轻车，驾二马，古之战车也。前后二十乘，分居左右。舆轮洞朱，建矛戟麾幢，置弩於轼上。大驾出，射声校尉、司马、吏士载，以次属车后。
宋依汉制，戎车建矛麾，邪注之，载金鼓羽幢，置甲弩於轼上。轻车之制，因汉不易，以武刚车为殿。
齐梁以下，及后周与隋，或并用之。
猎车（蹋兽车闟戟车附周汉魏晋宋）
周谓之奇车。（曲礼曰： 国君不乘奇车。 注云： 猎车也。 ）巾车氏 木辂以田 。
汉制，其饰如安车，重辋缦轮，缪龙绕之。一曰闟猪车，亲校猎乘之。
魏因汉制，改名蹋兽车。
晋因魏制，一名闟戟车。
宋因晋制。自后无闻。
指南车
（有熊氏周后汉魏东晋宋齐梁后魏大唐）
黄帝与蚩尤战於涿鹿之野，蚩尤作大雾，将士皆迷四方，黄帝於是作指南车以示方，故后常建焉。（出崔豹古今注。）
周致太平，越裳氏重译来献。使者迷其归路，周公为司南之制，使载之南，周年至国。故常为先导，示服远人，而正四方。（车法具在尚方故事，其制未详。）
后汉张衡始复创造。汉末丧乱，其器不存。
魏明帝青龙中，令博士马钧绍而作焉。车上有木仙人，举手恒指南。车箱回转，所指微差。晋乱复亡。
东晋义熙十三年，刘裕平长安，始得此车，复修之。一名司南车。驾驷其下，制如楼，三级，四角金龙衔羽葆。刻木为仙人，衣羽衣，立车上，车虽回运，而手恒指南。大驾出行，为先启之乘。此车戎狄所制，机数不精，回曲频骤，犹须人力正之。范阳人祖冲之，有巧思，常谓宜更造。
宋顺帝昇明中，齐高帝为相，命冲之造焉。车成，使抚军将军、丹阳尹王僧虔等试之。其制甚精，百屈千回，未尝移变。
齐因宋制，加饰四周，箱上施屋。指南人衣裙襦天衣，在箱中。上四角皆施龙子竿，悬杂色真孔雀眊，布皂複幔，驾牛，皆铜铰饰。
梁复名司南车，大驾出，为先启之乘。
后魏太武帝使工人郭善明造之，弥年不就。扶风人马岳又造，垂成，善明酖杀之。
大唐修之，备於大驾，行则先导。
记里鼓车（东晋宋齐梁大唐）
东晋安帝义熙十三年，刘裕灭后秦所获，未详其所由来。制如指南车，驾驷，中木人执槌向鼓，行一里则打一槌。（崔豹古今注云： 亦名大章车，所以识道里也。车上为二层，皆有木人执槌。行一里，下一层击鼓；行十里，上一层击镯。尚方故事有其作法，然未详。）
宋因之不易，大驾卤簿，次指南车后。
齐因宋制，饰加华盖子，〈糹禁〉衣漆画，鼓机皆在内也。
梁因齐制，改驾以牛。
大唐复脩，大驾卤簿，次指南车后。
白鹭车（隋大唐）
隋一名鼓吹车，车上施层楼，楼上有翔鹭栖乌。
大唐之制因之，驾四马，大驾出，在记里鼓车后。
鸾旗车（汉晋宋大唐）
汉制鸾旗车，编羽旄列系幢傍。（胡广曰： 以铜作鸾鸟於车衡上。 ）
晋宋因之，驾四马，先路所载。
大唐备於大驾卤簿，次白鹭车后。
辟恶车（秦大唐）
秦制也。桃弓苇矢，所以禳祓不祥。太卜令一人，在车，执弓箭。（出崔豹古今注。）
大唐之制，驾四马。大驾出，在鸾旗车后。
皮轩车（汉晋宋大唐）
汉制，皮轩车，以虎皮为轩。
晋宋相因，驾四马，皆大夫载。自后无闻。
大唐备之大驾卤簿，次於辟恶车后。
耕根车（汉魏晋宋隋大唐）
汉制，耕根车如副车。有三盖。一曰芝车。置〈辐车〉耒耜之箙，上亲耕所乘也。（桓谭谓杨雄曰： 君之为黄门郎，居殿中，数见舆辇，玉蚤、华芝及凤凰、三盖之属，皆玄黄五色，饰以金玉、翠羽、珠络、锦绣、茵席者也。 ）
魏因之，建赤旗。
晋因之，驾驷，天子亲耕所乘，置耒耜於轼上。一名三盖车。
宋因之。
隋以青为质，三重盖，羽葆雕装，同玉辂。驾六马。其轼平，以青囊盛耒耜而加之。籍田则之乘。
大唐因隋，其饰不易，大驾行则备焉。
安车（周汉晋宋齐隋大唐）
周制，致仕之老及后乘之。
汉制，乘舆、金根、安车、立车，（蔡邕曰： 五安五立。 徐广曰： 立乘曰高车，坐乘曰安车。 ）是为德车。五时车，安、立亦皆如之。各如方色，马亦如之。建大旂，十有二斿。所御驾六马，馀皆驾四。皇太子、皇子、公、列侯，皆乘之。自汉以后，亦为副车。
晋制因之。天子所御则驾六，其馀并驾四。三公下至九卿，各一乘，公驾三，特进驾二，卿驾一。
宋因之。
齐制，诸王、三公、国公、列侯等，礼行则乘之。
隋制，金饰，紫通幰，朱里。驾四马。临幸及吊则供之。
大唐之制，以金饰，驾四马，临幸则乘之。大驾出，在耕根车后。
四望车（齐隋大唐）
齐四望车，通幰，油幢络，斑漆轮毂，亦曰皂轮车，以加礼贵臣。
隋制，同犊车，黄金饰，青油幢朱里，紫通幰，紫丝网，驾一牛，拜陵、临吊则乘之。
大唐之制，以金饰，驾四马，拜陵、临吊则乘之。大驾出，在安车后也。
游车（汉晋宋）
汉制，九游车九乘，大驾为先乘。
晋宋因之，自后无闻。
羊车（晋齐梁隋大唐）
晋制，羊车一名辇车，上如轺，伏兔箱，漆画轮。武帝泰始中，羊琇乘，司隶纠罪免官。
齐依之，因制漆画牵车，小形如舆，金涂纵容，锦衣。箱里隐膝后户牙兰，辕枕后捎，幰竿代栋梁，皆金涂铰饰。御及皇太子所乘也。
梁因制羊车，亦名辇，上如轺，小儿衣青布葱褶，五辫髻，数人引之。贵贱通得乘之，名牵子也。
隋大业始置焉。金宝饰，紫锦幰，朱丝网。驭童二十人，皆两环髻，服青衣，年十四五者为之，谓之羊车小史。驾果下马，其大如羊。
大唐因之，小史十四人。
画轮车（晋宋齐梁）
晋制，画轮车，驾牛，以采漆画轮毂，上起四夹杖，左右开四望，绿油幢，纁朱丝青交络，其上形如辇，其下犹犊车。贵者不乘。大驾次羊车后也。
宋齐梁相因，为群公所乘。自后无闻。
鼓吹车（梁）
梁制，鼓吹车，上施层楼，四角金龙，衔流苏羽葆。凡鼓吹，陆则楼车，水则楼船，在殿庭则画筍〈木虡〉为楼。楼上有翔鹭栖乌，或为鹤形。自后无闻。
象车（晋）
晋武帝太康中，平吴后，南越献驯象，诏作大车驾之，载鼓吹十人，使越人骑之。元正大会，入庭。大驾卤簿行，则试桥道。自后不见。
黄钺车（晋大唐）
晋制，黄钺车，驾一马。大驾行，於华盖后御次麾左右。又有金钺车、金钲车，并驾三马。
大唐贞观以后加之，备於大驾卤簿。天宝元年，改为金钺车。
豹尾车（周汉晋宋大唐）
周制也，所以象君子豹变，又以尾者言谦也。古者军正建之。（崔豹古今注云。）
汉制，大驾出，属车八十一乘；法驾出，属车三十六乘，最后一乘悬豹尾，以前比之省中。（胡广曰： 施於道路，豹尾之内为省中。 ）
晋因之，在卤簿之末。
宋志徐广按淮南子云： 军正执豹皮以制正其众。 礼记曰： 前有士师，则载虎皮。 乘舆豹尾，亦其义类。
大唐之制，大驾出，在黄钺车后，驾二马。右武卫队正一人，在车执之。
建华车（晋）
晋制，建华车，二乘。驾四马。大驾，分在左右行。自后无闻。


礼二沿革二吉礼一
郊天上
（虞夏殷周秦汉后汉魏晋东晋宋齐梁陈后魏北齐后周隋）
夫圣人之运，莫大乎承天。天行健，其道变化，故庖牺氏仰而观之，以类万物之情焉。黄帝封禅天地，少昊载时以象天，颛顼乃命南正重司天以属神，（南，阳位。正，长。司，主。属，会也。所以会聚群神，各使有序，不相干乱。）高辛顺天之义，帝尧命羲和敬顺昊天，故郊以明天道也。（明谓明之以示人。）所从来尚矣。（豺獭有祭，而况人乎！）
有虞氏禘黄帝（尔雅释天云： 禘，大祭也。 虞氏冬至大祭天於圆丘，以黄帝配坐。）而郊喾。（夏正之月，祭感生帝於南郊，以喾配焉。）
夏后氏禘黄帝而郊鲧。（按司马迁五帝本纪云，舜则黄帝九代孙，喾，帝之曾孙，禹，帝玄孙。计不合如此之差悬，恐马迁之误。）
殷人禘喾而郊冥。（喾，契之父。）
周制，大司乐云： 冬日至，祀天於地上之圆丘。 （尔雅云： 非人力为之丘。 ）又大宗伯职曰： 以禋祀，祀昊天上帝。 （郑玄云： 谓冬至祭天於圆丘，所以祀天皇大帝。 ）礼神之玉以苍璧，其牲及币，各随玉色。（大宗伯云 苍璧礼天 。其尺寸，文阙。下云 皆有牲币各放其器之色 ，器则玉也。盖取象天色也。肆师职曰：立大祀，用玉帛牲牷。）牲用一犊。（按郊特牲又云： 用犊，贵诚也。 王制云： 祭天地之牛，角茧栗。 ）币用缯，长丈八尺。（郑玄注曾子问云： 制币长丈八。 郑约逸巡狩礼文也。馀用币长短皆准此。）王服大裘，其冕无旒。（司服云： 王祀昊天上帝则服大裘而冕。 郑司农云： 大裘，黑羔裘。 既无采章，则冕亦无旒也。）尸服亦然。（以天体质，故王大裘以象之。既尸为神象，宜与王服同也。周礼曰 郊祀二人裘冕送逆尸 。又士师职曰： 祀五帝则沃尸及王盥。 ）乘玉辂，钖，繁缨十有再就，建太常十有二斿以祀。樽及荐菹醢器，并以瓦。爵以匏片为之。（郊特牲云： 器用陶匏，以象天地之性。 ）以藁秸及蒲，但翦头不纳为藉神席。（所谓蒲越藁秸也。藁秸藉天神，蒲越藉配帝。）配以帝喾。（祭法云： 周人禘喾而郊稷。 今以禘大祭，是祭中最大，既禘天於郊，又喾尊於稷。故大宗伯注云 圜丘以喾配之 。按喾配郊，牲尚同色，则圜丘可知焉。）其乐，大司乐云： 凡乐，圜锺为宫，黄锺为角，太蔟为徵，姑洗为羽，雷鼓雷鼗，孤竹之管，云和之琴瑟，云门之舞，冬日至於地上之圆丘奏之。若乐六变，则天神皆降，可得而礼矣。 （圜锺，夹锺也。夹锺生於房心之气，房心为大辰，天帝之明堂。黄锺生於虚危之气，虚危为宗庙。以此为宫，用声类求之。雷鼓，八面鼓。孤竹，竹特生者。云和，山名。）其感生帝，大传曰： 礼，不王不禘，王者禘其祖之所自出，以其祖配之。 （凡大祭曰禘。自，由也。大祭其先祖所由出，谓郊祭天也。王者先祖皆感太微五帝之精以生，其神名，郑玄据春秋纬说，苍则灵威仰，赤则赤熛怒，黄则含枢纽，白则白招拒，黑则协光纪。皆用正岁之正月郊祭之，盖特尊焉。孝经云 郊祀后稷以配天 ，配灵威仰也。 宗祀文王於明堂以配上帝 ，汎配五帝也。）因以祈穀。（左传曰： 郊祀后稷，以祈农事。 ）其坛名泰坛，（祭法曰： 燔柴於泰坛。 ）在国南五十里。（司马法： 百里为远郊，近郊五十里。 ）礼神之玉，用四珪有邸，尺有二寸。（考工玉人云： 四珪，尺有二寸，以祀天。 又典瑞云： 有邸以祀天旅上帝。 郑司农云： 於中央为璧，圭著其四面，一玉俱成，圭本著於璧，圭末四出。 故郑玄云 祀天谓夏正郊天也 。崔灵恩云： 四珪有邸者，象四方物之初生。以璧为邸者，取其初生之圆匝也。 其玉色无文。今谨按，既有邸皆象物始生，又当春气之始，威仰又为青帝，其玉宜青。）牲用骍犊。（牲用骍，尚赤。用犊，贵诚也。）青币。（其色无文。谨按，大宗伯云 孤执皮帛 ，郑玄云： 帛如璧色缯也。 又按，圆丘赤币，於玉色则宜用青币，象东方也。）配以稷，（祭法： 周人禘喾而郊稷。 孝经曰： 郊祀后稷以配天。 左传曰： 郊祀后稷，以祈农事。 ）其配帝牲亦骍犊。（郊特牲云： 帝牛不吉，以为稷牛，稷牛唯具。 郑玄云： 养牲必养二。 ）其乐，大司乐云： 乃奏黄锺，歌大吕，舞云门，以祀天神。 （以黄锺大吕之声为均也。黄锺，阳声之首。大吕为之合奏之以祀天神，尊之也。天神谓五帝及日月星辰。王者又各以夏正月，祀其所受命之帝於南郊，尊之也。）日用辛。（按礼记及春秋鲁郊於建子月，用辛。郑玄云： 凡为人君，当斋戒自新。 言凡，则天子诸侯同用辛。）又王者必五时迎气者，以示人奉承天道，从时训人之义。故月令於四立日及季夏土德王日，各迎其王气之神於其郊。（月令云： 立春之日，天子亲率公卿诸侯大夫，以迎春气於东郊。 馀四气皆然。若以祖之所自出，即禘祭灵威仰於南郊，一神而已。若迎王气之神，即春青帝灵威仰，夏赤帝赤熛怒，季夏黄帝含枢纽，秋白帝白招拒，冬黑帝协光纪也。）其配祭以五人帝：春以太皞，夏以炎帝，季夏以黄帝，秋以少昊，冬以颛顼。（月令云 其帝太皞 等是也。故郑玄注月令云： 迎春谓祀灵威仰於东郊 ，以太皞、伏羲氏配坐是也。祭外神必有主者，公羊传曰： 自外至者，无主不止。 故以人帝配神作主。）其坛位，各於当方之郊，去国五十里内曰近郊，为兆位，於中筑方坛，亦名曰太坛，而祭之。（如其方坛者，以其取象当方各有方所之义。按昊天上帝，天之总名，所覆广大，无不圆匝，故奠苍璧，其神位曰圆丘，皆象天之圆匝也。馀五帝则各象其方气之德，为珪璋琥璜之形。祭法谓其神位以太坛，是人力所为，非自然之物。以其各有方位，故名方坛。）礼神之玉，按大宗伯云： 青珪礼东方，赤璋礼南方，黄琮礼地则中央也，白琥礼西方，玄璜礼北方。 （礼神者必象其类。珪锐，象春物生也，半珪曰璋，象物半死也。琮八方，象地也。琥猛，象秋严也。半璧曰璜，象冬闭藏，地上无物，唯天半见耳。）牲用犊，及币各随玉色。（大宗伯所谓 有牲币各放其器之色 是也。）乐与感帝同。（大司乐云： 乃奏黄锺，歌大吕，舞云门，以祀天神。 郑玄云： 天神谓五帝及日月星辰。 ）
祭前期十日，王亲戒百官及族人。太宰又总戒群官曰： 某日，有事於昊天上帝，各扬其职。百官废职，服大刑。 乃习射於泽宫，选可与祭者。（其容体比於礼，其节奏比於乐，而中多者得与於祭。比音毗志反。）其日，王乃致斋於路寝之室。（散斋七日，致斋三日。）祭日之晨，鸡人夜呼晨以叫百官，巾车鸣铃以应鸡人。典路乃出玉辂，建太常。大司乐既宿悬，遂以声展之知完否。王将出，大司乐令奏王夏。王所过处之人，各於田首设烛以照於路。（所谓乡为田烛，以王出时尚早故也。）又，丧者不敢哭，凶服者不敢入国门。祭前，掌次先於丘东门外道北，设大次小次。（次谓帷幄。大幄，初往止居。小幄，接祭退俟之处。祭义曰： 周人祭日，以朝及闇。 虽有强力，孰能支之。是以有退俟，与诸臣代有事焉。）掌次张毡案，设皇邸。（谓於次中张毡床，床后设板屏风。其上染鸟羽象凤凰色以覆之，以为饰。）王服大裘而立於丘之东南，西面。大司乐奏圜锺为宫以下之乐，以降神。（若感生帝及迎气，则奏黄锺以下之乐以降神。）次则积柴於丘坛上。（谓积柴实牲体玉帛。）王亲牵牲而杀之。（太宰职论祭大礼中有云： 及纳烹，赞王牲事。 郑玄云： 纳烹，纳牲。将告杀谓祭之晨也。既杀以授烹人。凡大祭祀，君亲牵牲，大夫赞。 ）次则实牲体玉帛而燔之，谓之禋祀。（以周人尚臭，烟气之臭闻者，所以报阳也。韩诗外传曰： 天子奉玉升柴，加於牲上而燔之。 ）次乃扫於丘坛上而祭，尸服裘而升丘也。王及牲、尸入时，乐章奏王夏、肆夏、昭夏。（大司乐云： 王出入奏王夏，尸出入奏肆夏，牲出入奏昭夏。 但用夹锺为宫耳。）就坐时，尸前置苍璧。又荐笾豆及血腥等，为重古之荐。（郑玄注大司乐云： 先作乐致神，然后礼之以玉而祀之。 礼器云： 郊血大飨腥。 ）王乃以匏片为爵，酌瓦甒之泛齐以献尸。为朝践之献。（郑玄注司尊彝云 唯有事於太庙，备五齐三酒 ，故崔灵恩推之以为圆丘明用五齐，馀感帝、迎气、神州等，并自醴齐而下四齐而已。不用圭瓒而用陶匏者，物无以称天之德，故但取天地之性。）五齐之名：一曰泛齐，（成而滓浮泛泛然，五齐之中，泛齐味尤浊重。古贵质，故於大祭用之。）二曰醴齐，（成而汁滓相将，上下一体，犹浊故也。）三曰盎齐，（成而蓊盎然，葱白色。）四曰缇齐，（成而红赤色，稍清故也。缇音体。）五曰沈齐。（成而滓沈，转清故也。无祼礼。郑玄注小宰云： 唯人道宗庙有祼。天地大神至尊不祼者，以其莫可称焉者也。 ）七献。（宗庙九献而天神七献者，宗庙之祭通数尸未入前，王及后於奥中，先行二祼以降神，次七献，故有九也。今天是外神，无祼，故七献而已。）七献者，荐血腥后，王以匏爵酌泛齐以献尸，所谓朝践是也。此为一献。（按，郊丘礼阙，无文以书。唯大宗伯司尊彝所陈酒齐，郑玄及郑众皆以为宗庙之礼。今约司尊彝酌献五齐之次以为说。）次大宗伯摄王后之事，亦以匏爵酌醴齐亚献，亦为朝践。是二献。（大宗伯职云： 凡大祭祀，王后不与者则摄之。 妇亚夫献，而樽各异者，祭义云： 君西酌牺樽，夫人东酌罍樽 。牺樽既尊於罍樽，足知亚献不用泛齐。）每献，奏乐一成。（谓圜丘即奏圜锺为宫，感帝及迎气即奏黄锺大吕。）次荐熟於神前。（司尊彝注云 后亲荐馈食之豆 ，则此宜大宗伯荐熟也。）荐毕，王乃以匏爵酌盎齐以献尸，大宗伯以匏爵酌缇齐以亚献，所谓馈献也。通前凡四。（司尊彝注云： 馈献谓荐熟。 ）尸乃食。食讫，王更酌朝践之泛齐以酳尸，所谓朝献。（知朝献即朝践者，司尊彝注云： 变朝践为朝献者，樽相因。 故知更酌泛齐。）大宗伯更酌馈献之缇齐以亚酳，所谓再献。通前凡六。（知再献当亚酳者，司尊彝注云： 再献者，王酳尸之后，后酌亚献也。其变再献为馈献者，亦尊彝相因。 ）又有诸臣为宾之一献。凡七。（司尊彝注云： 诸臣一祭之正。 特牲礼云 宾三献如初 。注云： 三献成礼也。 特牲，士礼，止於三献。按特牲、少牢正祭后，亦更有宾长加受三爵。此但论正祭耳。）其尸酢诸臣之酒，皆用三酒。（酒正云 事酒、昔酒、清酒 。）其法如祫祭之礼。毕献之后，天子舞六代之乐。若感帝及迎气，即天子舞当代之乐。其乐章用昊天有成命也。（古制，天子亲在舞位。）
说曰：郊丘之说。互有不同，历代诸儒，各执所见。虽则争论纷起，大凡不出二涂：宗王子雍者，以为天体唯一，安得有六？圆丘之与郊祀，实名异而体同。所云帝者，兆五人帝於四郊，岂得称之天帝！一岁凡二祭也。宗郑康成者，则以天有六名，岁凡九祭。盖以祭位有圆丘、太坛之异，用乐则黄锺、圆锺有差，牲乃骍苍色殊，玉则四珪苍璧，祭名且同称禋祀，祭服又俱用大裘。略举大纲，不复悉数。恭惟国章，并行二礼，可谓协於时宜矣。历代所行，亦参二礼。异同之论，国朝最详。具在郊天篇下。（凡义有经典文字其理深奥者，则於其后说之以发明，皆云 说曰 。凡义有先儒各执其理，并有通据而未明者，则议之，皆云 议曰 。凡先儒各执其义，所引据理有优劣者，则评之，皆云 评曰 。他皆同此。）
秦始皇既即位，以昔文公出猎，获黑龙，此其水德之瑞，用十月为岁首，色尚黑，音尚大吕。（颜师古曰： 大吕，阴律之始。 ）东游海上，礼祀八神。（具杂祠篇。）二代尊雍四畤上帝。（名其祭处曰畤也。初，秦襄公攻戎救周，列为诸侯而居西。自以为主少昊之神，作西畤，祠白帝，其牲用〈马亚〉驹、黄牛、羝羊各一。后十四年，文公东猎汧渭之间，卜居之而吉。梦黄蛇自天下属地，其口止於鄜衍。於是作鄜畤，用三牲郊祭白帝焉。吴阳武畤，雍东好畤，皆废无祀。德公立，都雍，雍诸祠复兴。后四年，宣公作密畤於渭南，祭青帝。后二百五十年，灵公作吴阳上畤，祭黄帝，作下畤祭炎帝。后栎阳雨金，献公自为得金瑞，故作畦畤栎阳，祠白帝。山阪间曰衍。畦畤如种韭畦之形，而於畦中各为一土封也。鄜音孚。）岁祠祷，因泮冻，秋涸冻，冬赛祠，五月尝驹，及四仲之月月祠。畤驹四疋，（每畤用驹四疋，而春秋异色。）木寓龙一驷，（李奇曰： 寓，寄也，寄生龙形於木也。 颜师古曰： 驷亦四龙。 ）木寓车马一驷，各如其帝色。黄犊与羔各四，珪币各有数，皆生瘗埋，无俎豆之具。三年一郊。常以十月上宿郊见，（李奇曰： 上宿，上斋戒也。 ）通爟火，（张晏曰： 爟火，烽火也。 如淳曰： 爟，举也。 状若井桔槔，举令光明远照，通於祀所也。通举火者，或天子不亲至祠所而遥拜，或众祀异处，欲一时荐献，故以火为节度也。）拜於咸阳之旁，而衣尚白，其用如常。（时经焚书坑儒，后更无典礼。祠用木寓龙、木寓马，不知何凭，如此乖谬。）
汉高帝立二年，东败项籍还入关，问： 故秦时上帝祠何帝也？ 对曰： 四帝。有白、青、黄、赤。 高帝曰： 乃待我而具五色。 遂立黑帝祠，名北畤。有司进祠，帝不亲往。悉召故秦祀官，复置太祝、太宰，如其故仪。后四年，诏御史，令九天巫，祀九天。（颜师古曰： 九天者，中央钧天，东方苍天，东北旻天，北方玄天，西北幽天，西方皓天，西南朱天，南方炎天，东南方阳天。其说见淮南子。一云东方昊天，东南阳天，南方赤天，西南方朱天，西方成天，西北幽天，北方玄天，东北方变天，中央钧天。 ）皆以岁时祠宫中。
文帝即位，诏有司增雍五畤路车各一乘，驾被具。（驾车被马之饰皆具。）鲁人公孙臣上书曰： 始秦以水德，则汉当土德，其应黄龙见。宜改正朔，服色尚黄。 明年，黄龙见成纪，拜公孙臣为博士，申明土德，草改历服色事。（草谓创造。）有司曰： 古者天子夏亲祀上帝於郊，故曰郊。 夏四月，诏郊祀上帝。始幸雍，郊见五畤祠，衣皆尚赤。赵人新垣平上言： 长安东北有神气，成五采，若人冠冕焉。宜祠上帝。 於是作渭阳五帝庙，同宇。（宇谓屋覆也。一屋之下，而别为五庙，各立门室。庙记曰： 五帝庙在长安东北。 ）帝一殿，面五门，各如其帝色。服用及仪如雍五畤。明年夏四月，帝亲拜郊见五帝庙，爟火举，若光属天。於是贵平至上大夫。文帝出长门，（如淳曰 亭名 。）若见五人於道北。因其直立五帝坛。（直犹当也。因其所立处以立祠。）人有上书告平诈伪，遂诛夷平。后渭阳、长门五帝使祠官领，以时致礼，不亲往焉。
武帝即位，初至雍，郊见五畤。后常三岁一郊。后亳人谬忌曰： 天神贵者太一，太一佐曰五帝。古者天子以春秋祭太一於东南郊，日一太牢，七日。（凡七日祭。）为坛，开八通鬼道。 於是令太祝立祠於长安城东南郊。后人上书言： 古者天子三年一用太牢祠三一。 （天一，地一，太一。）许之。令太祝领祠之於太一坛上，如其方。后一年，郊雍，获一角兽，若麟。於是荐五畤，各加一牛以燎。有言黄帝鼎成，骑龙飞去。天子曰： 得如黄帝，去妻子如脱屣。 上遂郊雍。祠官宽舒等具太一祠坛，放亳忌太一坛，三垓。（亳忌即谬忌。垓，重也。）五帝坛环居其下，各如其方，黄帝於西南未地。太一所用，如雍一畤物，加醴枣脯，杀一氂牛（李奇曰： 氂音貍。 颜师古曰： 西南夷长尾髦之牛。 ）以为俎豆牢具。而五帝独有俎豆醴进。（颜师古曰： 具俎豆酒醴而进之。 ）祠胙馀皆燎之。太一祝宰衣紫及绣。五帝祝衣各如其方色。赞飨曰： 天始以宝鼎神策授皇帝，皇帝敬拜见焉。 （赞飨，祝词。）而衣尚黄。当祠时，列火满坛。夜有光。及昼，黄气上属天。太史令谈、祠官宽舒等曰： 神灵之休，兆光此地。宜立泰畤坛以明应。（美光及黄气之祥应。）令太祝领，秋及腊间祠。三岁天子一郊。 后嬖臣李延年以好音见，帝善之。下公卿议，曰： 人间祠尚有鼓舞乐，今郊祀无乐，岂称乎！ 公卿曰： 古者祠天地皆有乐，而神祇可得而礼。 乃立乐府，以延年为协律都尉，论律吕，合八音之调，作十九章之歌。以正月上辛用事甘泉圆丘，使童男女七十人俱歌，昏祠至明。夜常有神光如流星止集於祠坛，天子自竹宫遥拜，（以竹为宫，去坛三里。）百官侍祠者数百人皆肃然心动。太初元年，西伐大宛，蝗大起。明年，有司言雍五畤无牢熟具，芬芳不备。乃令祠官进畤犊牢具，色食所胜，（孟康曰： 若火胜金，则祠赤帝以白牲。 ）而以木寓马代驹。
元帝即位，遵旧仪，间岁正月，一幸甘泉郊泰畤，西至雍祠五畤。
成帝即位，徙甘泉泰畤置於长安。（丞相匡衡、御史大夫张谭奏言： 帝王之事莫大乎承天之序，承天之序莫重郊祀。祭天南郊，就阳之义也。孝武皇帝居甘泉宫，於云阳立泰畤，祭於宫南。今当幸长安，郊见皇天，反北之太阴，与古制殊矣。又路险川谷，非圣主所宜，难奉神明，未合天意。甘泉泰畤宜徙置长安，合於古礼。 从之。）遂废雍、鄜、密、上下畤、九天、太一、三一、八神之属，并馀淫祀陈宝等祀，所不应礼者四百七十所，皆罢。（匡衡言： 雍、鄜、密、上下畤等制度祠用，非礼所载，不足报功。今既稽古，建定大礼，郊见上帝，五帝毕陈，各有位馔，祀备具。诸侯妄造，不宜复循。 皆从之。其陈宝等祠，具见杂祠篇。明年，匡衡坐事免官。众多言不当变动祭祀者。）初罢甘泉泰畤作南郊日，大风坏甘泉竹宫，折拔畤中树十围以上者百馀。天子问刘向。向曰： 甘泉及雍五畤始立，皆神祇，诚未易动。 帝意恨之。后以无嗣，遂复甘泉泰畤及雍五畤如故。天子亲郊礼如前。又复长安、雍祠著明者且半。后成帝崩，皇太后诏复南郊长安如故，以顺帝意。
哀帝立，寝疾，博徵方士，复甘泉泰畤祀如故，遣有司行事而礼祠焉。
平帝立，王莽奏：宜如建始所行丞相匡衡等议，复长安郊祀如故。莽又颇改祭礼，云： 天地有别有合。其合者，孟春正月上辛若丁，天子亲合祀天地於南郊，先祖配天，先妣配地。祭天南郊，则以地配，天地位皆南向，地在东，共牢而食。高帝、高后配於坛上，西向，后在北，亦同席共牢。牲用茧栗，玄酒陶匏。天地用牲一，高帝、高后用牲一。天用牲左，及黍稷燔燎於南郊；地用牲右，及黍稷瘗埋於北郊。六律、六锺、五声、八音、六舞大合乐。其别者，天地有常位。以冬日至，使有司奉祠南郊，高帝配而遥祀群阳；夏日至，使有司祀北郊，高后配而遥祀群阴。其渭阳祠勿复修。 从之。三十馀年间，天地之祠五徙焉。又奏： 旧天神称皇天上帝，太一兆曰泰畤，地祇曰后土，与中央黄灵同，又兆北郊未有尊称，五帝兆雍五畤，并未合礼。今宜地祇称皇地后祇，兆曰广畤。中央帝黄灵后土畤，兆於长安城未地；东方帝太昊青灵句芒，南方帝炎帝赤灵祝融，西方帝少昊白灵蓐收，北方帝颛顼黑灵玄冥，各兆其方之郊。 於是长安旁诸庙兆畤甚盛。
后汉建武元年，光武即位，为坛营於鄗之阳。祭告天地，（今赵郡高邑县。）采用前汉元始中郊祭故事。六宗群神从祀，未以祖配。天地共犊，馀牲尚约。二年正月，制郊兆於雒阳城南七里，依鄗故事。为圆坛八陛，中又为重坛，天地位其上，皆南面，西上。其外坛上为五帝位。青帝位在甲寅，赤帝位在丙巳，黄帝位在丁未，白帝位在庚申，黑帝位在壬亥。其外为壝，重营皆紫，以象紫宫，有四通道为门。日月在中营内南道，日在东，月在西，北斗在北道之西，皆别位，不在群神列中。八陛，陛五十八醊。五帝陛郭，帝七十二醊。中营四门，门五十四神。外营四门，门各百八神。皆背营内乡。中营四门，门封神四；外营四门，门封神四。凡千五百一十四神。（营即壝也。封，封土筑也。背中营神，五星也，及中官宿五官神及五岳之属也。背外营神，二十八宿外官星，雷公、先农、风伯、雨师、四海、四渎、名山、大川之属也。醊，张卫反。）至七年五月，诏三公曰： 汉当郊尧。其与群臣议。 时御史杜林等上疏，以为： 汉起不缘尧，与殷周异宜，而旧制以高帝配。方军师在外，且可如元年郊祀故事。 帝从之。陇蜀平后，乃增广郊祀，高皇帝配食，位在中坛上，西面北上。（汉旧仪曰： 祭天居紫坛幄帐。高皇帝配天，居堂下西向，绀帷幄，绀席。 ）天、地、高皇帝、黄帝犊各一，四方帝犊共二，（都六头。）日、月、北斗共牛一，四营群神用牛四。乐奏青阳、朱明、西皓、玄冥及云翘、育命舞。中营四门，门用席三十六，皆莞簟三神。日、月、北斗无陛郭醊。既送神，燎俎实於坛南巳地。
明帝即位，永平二年，以月令有五郊迎气，因采元始故事，兆五郊於雒阳四方。中兆一在未，坛皆三尺，阶无等。立春日，迎春东郊，祭青帝句芒。（东郊去邑八里，因木数。）立夏日，迎夏南郊，祭赤帝祝融。（南郊七里，因火数。）先立秋十八日，迎黄灵於中兆，祭黄帝后土。（坛去邑五里，因土数。）立秋日，迎秋西郊，祭白帝蓐收。（西郊九里，因金数。）立冬日，迎冬北郊，祭黑帝玄冥。（北郊六里，因水数。）车旗服饰各从方色。
魏文帝南巡在颍阴，有司为坛於繁阳故城。庚午，登坛受軷，降坛视燎成礼，未有祖配。明帝即位，於太和元年正月丁未，郊祭，以武帝配天，文皇帝配上帝。（以二汉郊制存焉。）至景初元年十月乙卯，始营洛阳南委粟山为圆丘。诏曰： 曹氏代系，出自有虞氏。令祀圆丘，以始祖帝舜配，号圆丘曰皇皇帝天。郊所祭曰皇天之神，（刘邵云： 宜曰皇天帝。 ）以太祖武帝配。祀称嗣皇帝。 十二月壬子日冬至，始祀皇天帝於圆丘，以始祖帝舜配。（高堂崇表云： 按古典可以武皇配天。 鱼豢议曰： 昔后稷以功配天。汉出自尧，不以尧配天，明不绍也。且舜已越数代，武皇肇创洪业，宜以配天。 ）自正始以后，终魏代不复郊祀。（孙权初称尊号於武昌，祭南郊告天，用玄牡。后自以居非土中，不修设。末年南郊，追上父坚尊号为吴始祖以配天。后王嗣位，终吴代不郊祀。刘备章武元年，即位，设坛於成都武担山南，用玄牡。二年十月，诏丞相诸葛亮营南郊於成都。）
晋武帝南郊燎告，未有祖配。泰始二年，诏定郊祀，南郊除五帝座，五郊同称昊天，各设一座而已。时群臣议： 五帝即天，随时王而殊号耳。名虽有五，其实一神。南郊宜除五帝座，五郊同称昊天。 从之。二月丁丑，郊，宣皇帝配。十一月，有司奏：古者郊丘不异，宜并圆方二丘，更修坛兆，二至合祀。是月庚寅冬至，帝亲祀圆丘於南郊。是后圆丘方泽不别立。太康三年正月，帝亲郊祀，皇太子、皇子悉侍祠。十年十月，诏曰： 孝经 郊祀后稷以配天，宗祀文王於明堂以配上帝 。往者众议除明堂五帝位，考之於礼不正。诗序曰 文武之功，起於后稷 ，故推以配天焉。宣帝以神武创业，既以配天，复以先帝配天，於义亦不正。 遂复南郊五帝位。
东晋元帝即位於建康，议立南郊於巳地。太常贺循定制度，多依汉及晋初仪注。三月辛卯，帝亲郊，祀飨如泰始故事。成帝咸和八年正月郊天，则五帝及佐、天文等凡六十二神从祀。康帝建元元年正月辛未，南郊，帝亲奉焉。（祝文称嗣天子臣某。）安帝元兴四年应郊，朝议宜依周礼宗伯摄事。尚书右丞王讷之曰： 郊天极尊，非天子不祀。无使皇舆不得亲奉。 时从讷之议。郊牲用玄。
宋永初二年正月上辛，帝亲郊祀。三年九月，司空羡之等奏，高祖武皇帝宜配天郊。诏可。孝武大明二年正月，有司奏：今月六日南郊，舆驾亲奉。至时或雨，遂迁日，有司行事。（有司奏： 按魏代郊天值雨，更用后辛。晋代顾和亦云更择吉日。徐禅云 晋代或丙或庚 。若待迁日，应更告庙。 博士王燮之议云： 晋或丙或庚，并别有义。且武帝十二月丙寅受禅，三年十一月庚寅冬至祀天於圆丘，非专祈穀。又按郊特牲 受命於祖庙，作龟於祢宫 者，为告之退卜。则告义在郊，非告日也。今日虽有迁，郊祀不异，不应重告。 徐爰议以为： 郊祀用辛，何偃据礼，不应重告。毛血告牷之后，虽有事碍，便应有司行事，不容迁郊。 参议，宜於遇雨迁用后辛，不重告。诏可。南郊，自魏以来，多使三公行事。）大明三年，移郊兆於秣陵牛头山西，在宫之午地。（徐爰曰： 礼记 燔柴於泰坛，祭天也 。 兆於南郊，就阳位也 。晋代过江，郊祭悉在北。或在南，出道狭，多於巳地。大宋因而弗改。今圣图重造，旧章毕新，宜移郊正午，以定天位。 ）大明五年九月甲子，有司奏，郊祭用三牛。孝武崩，废帝以郊旧地为吉祥，移置本处。
齐高帝受禅，明年正月上辛，有事南郊，而无配，牺牲之色因晋宋故事。（右丞王俭议曰： 大齐受命，建寅创历。牺牲之色，率由旧章。 诏可。）建元四年，武帝继位。明年正月，祀南郊。自兹以后，间岁而祀。（时有司奏： 前代嗣位，或因前郊年，或自更始。今年正月已郊，未审明年应郊与否？ 尚书令王俭议： 检晋明帝太宁三年南郊，其九月崩，成帝即位，明年改元即郊。简文咸安二年南郊，其年七月崩，孝武帝即位，明年改元即郊。宋元嘉三十年正月南郊，其年二月崩，孝武嗣位，明年改元亦郊。此三代明例，差可依放。 是时领尚书国子祭酒张缙等十七人并同。诏可。）永明元年，立春前郊祀。（王俭启云： 按宋景平元年正月三日辛丑南郊，其月十一日立春。元嘉十六年正月六日辛未郊，其月八日立春。此近代明例，不必先郊后春为嫌，无烦迁日。 帝从之。）郊坛圆兆外内起瓦屋，形制宏壮。（通直散骑常侍庾昙崇启云： 祭天尚质。秦汉以来，郊兆坛域，无立宫室，以明谦恭。 诏付外详。博士贺玚议： 周礼 王旅上帝，张毡案 。以毡为床於幄中，不闻郊所置宫宇也。 虞炎议： 汉之郊祀，天子自竹宫遥拜，息殿去坛既远，奉祀事旋息於此。无嫌。 祠部郎李捴议： 周礼 凡祭祀张其旅幕张尸次 。尸即有幄。郑仲师云 尸次，祭祀之尸所居更衣帐也 。凡祭祀之文，既不别於郊祀，立尸之言，理亦关於宗庙。古则张幕，今也房屋宗庙，旅幕可变为栋宇；郊祀毡案，何为不转制檐甍？ 遂不行昙崇议。）
梁武帝即位，南郊为坛，在国之南。（坛高二丈七尺，下径十八丈。其外再壝，四门。）常与北郊间岁。正月，皇帝致斋於万寿殿，上辛行事。（吴操之云：  启蛰而郊 ，郊应在立春后。 何佟之云： 今之郊祀，是报昔岁之功，而祈今年之福，故取岁首上辛，不拘立春先后。周之冬至圆丘，大报天也。夏正又郊，以祈农事，故有启蛰之说。 帝曰： 圆丘自是祭天，先农即是祈穀。祭昊天宜在冬至，祈穀必须启蛰。 ）用特牛一，祀天皇大帝於坛上。攒题曰皇天座。（四年，佟之启： 周礼称天曰神，今天攒宜题曰皇天座。 ）以皇考太祖文帝配。五帝、天文从祀。（五方上帝、五官之神、太一、天一、日、月、五星、二十八宿、太微、轩辕、文昌、北斗、三台、老人、风伯、雨师，皆从祀。其五帝二十八宿及风雨师等座有坎，馀皆平地。王僧崇启曰： 五祀位在北郊，圆丘不宜重设。 帝曰： 五行之气，天地俱有，故宜两从。 僧崇又曰： 风伯、雨师，即箕、毕也。而今南郊祀箕、毕，复祭风伯、雨师，恐乖祀典。 帝曰： 箕、毕自是二十八宿，风伯、雨师即箕、毕下隶。两祭非嫌。 ）礼以苍璧制币，除鬯祼。（佟之启： 按鬯者，盛以六彝，覆以画幂，备其文饰，施之宗庙。今郊有祼，恐乖尚质。宜革之。 帝依之。）香用沈。（取本天之质，阳所宜。）器以陶匏素俎，席用藁秸。（太祝牒： 坛下神座，悉用白茅，俎以漆。 诏下议。八座奏： 礼云 观天下之物，无称其德 ，则知郊祭，俎不应漆。席用白茅，礼无所出。 於是改用素俎。五帝以下，皆蒲席藁荐。）皇帝一献，再拜受福，（帝以一献为质，三献为文，诏下议。博士陆玮等以为： 宗祧三献，义兼臣下，上天之礼，主在帝王，约礼申义，一献为允。 自是天地之祭皆一献，唯皇帝受福，明上灵降祚，臣下不敢同。）太尉设燎坛於丙地，礼毕，器席有司烧埋之。（佟之议曰： 礼 祭器弊则埋之 。今一用便埋，费而乖典。 帝曰： 荐席轻物，陶匏贱器，方还府库，容后秽恶。但弊则埋者，谓四时祭器耳。 从有司烧埋之。）五年，迎五帝，以始祖配。（时明山宾议 请以始祖配飨五帝 ，从之。）十一年，帝曰： 礼 祭月於坎 ，由是阴义，乃别祭之仪。今兆南郊，既云就阳，理不应为坎。 遂废之。（八座奏曰： 五帝之义，不应居坎。良由齐代圆丘小峻，边无神位。今丘形既广，请五帝座悉於坛上，外壝二十八宿及风伯雨师等座，悉停为坎。 ）十七年，帝以威仰、魄宝俱是天神，於坛则尊，於下则卑。南郊所祭天皇，其五帝别有明堂之祀，不烦重设。又祭二十八宿无十二辰，於义阙然。南郊可除五帝祀，加十二辰，与二十八宿各於其方为坛。
陈武帝永定元年受禅，修圆丘，（坛高二丈二尺五寸，广十丈。）柴燎告天。明年因以正月上辛，有事南郊，以皇考德皇帝配。除十二辰、风伯、雨师及五帝位。（太常卿许通奏曰： 按周礼 以血祭祭社稷五祀。 郑玄云 阴祀自血起，贵气臭也。五祀，五官之神也 。五神主五行，隶於地，故与埋沈疈辜同为阴祀。既非禋柴，无关阳祭。故何休云： 周爵五等者，法地有五行也。 五神位在北郊，圆丘不宜重设。又按以 槱燎祀风伯、雨师 ，郑众云 风师，箕；雨师，毕。皆星也 。今南郊祀箕、毕，复祭风伯、雨师，恐乖祀典。 制并依。疈音普逼反。槱音羊九反。）间岁而祀。文帝天嘉中，改以高祖配，复三献之礼。（许通曰： 按周礼司尊彝云 三献施於宗祧 ，郑玄注 一献施於小祀 ，今用小祀之礼施於天神大帝，为不通矣。 从之。）宣帝即位，以郊坛卑下，更增广之。（祠部郎王元规议曰： 古圆方二丘，并因见有，本无高广之数。后代随事有筑，建丈尺之仪。但五帝三王，不相沿袭，今增南郊上径十二丈，则天大数。下径十八丈，取三分益一。高二丈七尺，取三倍九尺之堂。 ）
后魏道武帝即位，二年正月，亲祠上帝於南郊，以始祖神元皇帝配。坛通四陛，壝埒三重。天位在上，南面，神元西面。五帝以下天文从食。（五精帝在坛内，四帝各於其方，黄帝在未，日、月、五星、二十八宿、天一、太乙、北斗、司中、司命、司禄、司人在中壝内，各因其方。其馀从食者合千馀神，醊在外壝内。）席用藁秸，玉以四珪，币用束帛，牲以黝犊。（上帝、神元用犊各一，五方帝共犊一，日月等共牛一。）祭毕，燎牲体左於坛南巳地。（从阳之义。）后冬至祭上帝於圆丘，牲币并同。天赐二年四月，复祀天於西郊。为方坛，东为二陛，士陛无等；周垣四门，门各依方色为名。置木主七於坛上。牲用白犊、黄驹、白羊各一。祭之日，帝御大驾，至郊所，立青门内近南，西面。内朝臣皆位於坛北，外朝臣及夫人方容咸位於青门外，后率六宫从黑门入，列於青门内近北，并西面。廪牺令掌牲，陈於坛前。女巫执鼓，立於陛东，西面。选帝七族子弟七人执酒，在巫南，西面北上。女巫升坛，摇鼓。帝拜，后肃拜，内外百官拜。祀讫，乃杀牲。执酒七人西向，以酒洒天神主，复拜，如此者三。礼毕而反。（后魏道武帝西平姑臧，东下山东，足为雄武之主。其时用事大臣崔浩、李顺、李孝伯等，诚皆有才，多是谋猷之士，全少通儒硕学。所以郊祀，帝后六宫及女巫预焉。馀制复多参夷礼，而违旧章。）自后，岁一祭。明元帝泰常三年，立五精帝兆於四郊，远近依五行数。各为方坛四陛，埒壝三重，通四门。以太昊等及诸佐配。祭黄帝常以立秋前十八日。馀四帝各以四立日祀之。牲各用牛一。又立春日，遣有司迎春於东郊，祭用酒脯枣栗，无牲币。至献文帝，以西郊旧事，岁增木主，易代则更兆，其事无益於神明，乃革前仪，定置主七，立碑於郊所。孝文帝太和十二年，亲筑圜丘於南郊。
北齐每三年一祭。以正月上辛，禘祀昊天上帝於圜丘，（坛在国南郊，下广轮二百七十尺，上广轮四十六尺，高四十五尺。三成，成高十五尺。上中二级，四面各一陛，下级方维八陛。周以三壝，去丘五十步。中壝去内壝，外壝去中壝，各二十五步。皆通八门。又为大营於外壝之外，轮广三百七十步。其营堑广丈二尺，深一丈，四面各一门。又为燎坛於中壝外，当丘之丙地，广轮三十六尺，高三尺，四面各有阶。）以高祖神武帝配，五精帝、天文等从祀。（五精帝於中丘，面皆内向。日月、五星、北斗、二十八宿、司中、司命、司人、司禄、风伯、雨师、灵星於下丘。众星位於内壝中。）礼以苍璧束帛，苍牲九。皇帝初献，太尉亚献，光禄卿终献。司徒献五帝，司空献日月五星、二十八宿，太常丞以下荐众星。后诸儒定礼，圜丘改以冬至祀之。南郊则岁一祀，以正月上辛，为坛於国南。（坛广轮三十六尺，高九尺，四面各一阶。为三壝，内壝去坛二十五步，中壝外壝相去如内壝。四面各一门。又为大营於外壝之外，广轮二百七十步。营堑广一丈，深八尺，四门。又为燎坛於中壝丙地，广轮二丈七尺，高一尺八寸，四面各一阶。）祀所感帝灵威仰，以高祖神武皇帝配。礼用四珪，币如方色。其上帝、配帝，各骍牲一。燎同圜丘。
后周宪章，多依周制。正月上辛，祀昊天上帝於圜丘，（丘三成，成崇丈二尺。上径六丈，十有二陛，每等十有二节。圜壝径三百步，内壝半之。在国之阳七里。）以其先炎帝神农氏配，五帝、天文并从祀。（日月、内官、中官、外官、众星。）又祀所感帝灵威仰於南郊，（於国南五里为方坛，崇丈二尺，广四丈，壝方百二十步，内壝半之。）以始祖献侯莫那配，用牲各以方色。皇帝乘苍辂，戴玄冕，备大驾而行。从祭者皆苍服。
隋文帝受命，再岁冬至日，祀昊天上帝於圜丘，（制坛於国南，太阳门外道东二里。丘四成，成各高八尺一寸。下成广二十丈，再成广十五丈，三成广十丈，四成广五丈。）以太祖武元皇帝配，（并丘上。）五方上帝、天文并从祀。（日月、五星、内官四十二座，次官百三十六座，外官百二十一座，众星三百六十座。五帝、日月在丘第二等，北斗、五星、十二辰、河汉、内官在丘第三等，二十八宿、中官在丘第四等，外官在内壝内，众星在内壝外。）上帝、配帝、苍犊各一。五帝、日月，方色犊各一。五星以下，羊豕各九。孟春上辛，祠感帝赤熛怒於南郊，（为坛於国南，太阳门外道西一里。去宫十里，高七尺，广四丈。）以太祖武元帝配。其礼四珪有邸，牲用骍犊二。
炀帝大业元年孟春，祀感生帝，改以高祖文帝配。馀并仍旧。十年冬至，祀圜丘，帝不齐於次。诘朝，备法驾，至便行礼。是日大风，帝独献上帝，三公分献五帝。礼毕，御马疾驱而归。


礼三沿革三吉礼二
郊天下大雩
郊天下（大唐）
大唐武德初，定令：每岁冬至，祀昊天上帝於圜丘。（坛於京城明德门外，道东二里。四成，成各高八尺一寸。下成广二十丈，再成广十五丈，三成广十丈，四成广五丈。）以景帝配，五方上帝、天文皆从祀。（日月、内官、中官、外官及众星皆从祀。其五方帝及日月七座，在坛第二等。内官五星以下五十五座，在第三等。二十八宿以下百三十五座，在第四等。外官百一十二座，在外壝之内。众星三百六十座，在外壝之外。）上帝及配帝用苍犊各一，五方帝及日月用方色犊各一，内官以下加羊豕各九。孟春辛日，祈穀，祀感帝於南郊，以元帝配。（牲用苍犊二。）武德、贞观之制，大享之外，每岁立春、立夏、季夏、立秋、立冬郊祀，并依周礼。其配食及星辰从祀亦然。（每郊，帝及配座用方色犊各一，笾豆各四，簠簋俎各一，句芒以下五星、三辰、七宿，牲用少牢，每笾豆簠簋俎各一。其从祀诸座，近古皆有之，不能悉载。自梁、陈以后，及於国朝，多相因袭，以此不可尽书焉。音登。）贞观中，奉高祖配圜丘，元皇帝配感帝，馀依武德制。
永徽二年七月，太尉长孙无忌等奏议曰： 据祠令及新礼，并用郑玄六天之义，圜丘祀昊天上帝，南郊祀太微感帝，明堂祭太微五天帝。臣等谨按郑玄此义，唯据纬书，所说六天皆为星象，而昊天上帝不属穹苍。故注月令及周官，皆谓圜丘所祭昊天上帝为北辰星曜魄宝。又说孝经 郊祀后稷以配天 ，明堂严父配天，皆为太微五帝。考其所说，舛谬特深。按易云： 日月丽乎天，百穀草木丽乎土。 又云： 在天成象，在地成形。 足以明辰象非天，草木非地。毛诗传云： 元气昊大，则称昊天。远视苍苍，则称苍天。 此则天以苍昊为体，不入星辰之例。且天地各一，是曰两仪。天尚无二，焉得有六？是以王肃群儒，咸駮此义。又检太史圜丘图，昊天上帝座外，别有北辰座，与郑义不同。得太史令李淳风等状，称昊天上帝图位自在坛上，北辰自在第二等，与北斗并列，为星官内座之首，不同郑玄据纬之说。此乃羲和所掌，观象制图，推步有恒，相缘不谬。又按史记天官书等，太微宫有五帝者，自是五精之神，五星所奉。以其是人主之象，故况之曰帝，亦如房心为天王之象，岂是天乎！周礼云 兆五帝於四郊 ，又云 祀五帝则掌百官之誓戒 。唯称五帝，皆不言天。此自太微之神，本非穹昊之祭。又孝经唯云 郊祀后稷 ，别无圜丘之文，王肃等以为郊即圜丘，圜丘即郊，犹王城、京师，异名同实。符合经典，其义甚明。而今从郑之说，分为两祭，圜丘之外，别有南郊，违弃正经，理深未允。且检吏部式，唯有南郊陪位，更不别载圜丘。式文既遵王肃，祀令仍行郑义，令式相乖，理宜改革。又孝经云 严父莫大於配天 ，下文即云 周公宗祀文王於明堂，以配上帝 ，则是明堂所祀，正在配天，而以为但祭星官，反违明义。 诏从无忌等议，存祀太微五帝，於南郊废郑玄六天之义。
礼部尚书许敬宗等又奏称： 於新礼，祭毕，收取玉帛牲体，置於柴上，然后燔柴，燔坛又在神坛之左。臣等谨按，祭祀之礼，必先降神。周人尚臭，祭天则燔柴，祭地则瘗血，祭宗庙则概萧灌鬯，皆贵气臭，用以降神。礼经明白，义释甚详。燔柴在祭初，礼无所惑。是以三礼义宗等并云： 祭天以燔柴为始，然后行正祭。祭地以瘗血为先，然后行正祭。 又礼论说晋太常贺循上言： 积柴旧在坛南，燎祭天之牲，用犊左胖，汉仪用头，今郊天用胁之九个。太宰令奉牲胁，太祝令奉珪瓒，俱奠燔薪之上。 即晋代故事，亦无祭末之文。唯周、魏以降，妄为损益。约告庙之币，事毕瘗埋，因改燔柴，将为祭末。事无典实，礼阙降神。又燔柴、正祭，牲玉皆别。苍璧苍犊之流，柴之所用；四珪骍犊之属，祝之所须。故郊天之有四珪，犹庙之有珪瓒。是以周官典瑞，文义相因，并事毕收藏，不在燔柴之例。今新礼引同苍璧，不顾珪瓒，遂亦俱燔，义既有乖，理难因袭。 诏从之。
乾封初，高宗诏依旧祀感帝。以有司议，又下诏依郑玄义祭五天帝。司礼少常伯郝处俊等奏： 显庆新礼，废感帝祀为祈穀。祀昊天以高祖配。旧礼，感帝以代祖元皇帝配。今既依旧复祈穀为感帝，以高祖配者，又高祖依新礼见配圜丘昊天上帝，更配感帝，便恐有乖 周人禘喾而郊稷 。今若禘郊一祖同配，恐无所据。 从之。二年十二月，诏曰： 昔周京道丧，秦室政乖，礼乐沦亡，经典残灭。遂使汉朝博士，空说六宗之文；晋代鸿儒，争陈七祀之议。或同昊天於五帝，或分感帝於五行。其后递相祖述，礼仪纷杂。自今以后，祭圜丘等祀，高祖太武皇帝、太宗文武皇帝崇配。
武太后临朝，垂拱元年，有司议圜丘、方丘及南郊、明堂严配之礼。成均助教孔玄义奏议曰： 臣谨按孝经云： 孝莫大於严父，严父莫大於配天。 既言莫大於配天，明配尊大之天，昊天是也。物之大者，莫大於天，推父比天，与之相配，行孝之大，莫过於此，以明尊严之极也。请奉太宗文武圣皇帝、高宗天皇大帝配昊天上帝於圜丘，义符孝经、周易之文也。神尧皇帝肇开王业，应天顺人，请配感帝於南郊，义符大传之文也。又孝经云 宗祀文王於明堂 ，文王言祖，而云宗者，亦是通武王之义。请奉太宗、高宗配祭於明堂，义符周易及祭法之文也。
太子右谕德沈伯仪曰： 谨按礼： 有虞氏禘黄帝而郊喾，祖颛顼而宗尧。夏后氏亦禘黄帝而郊鲧，祖颛顼而宗禹。殷人禘喾而郊冥，祖契而宗汤。周人禘喾而郊稷，祖文王而宗武王。 郑玄注云： 禘、郊、祖、宗，谓祭祀以配食也。禘谓祭昊天於圜丘，祭上帝於南郊曰郊，祭五帝、五神於明堂曰祖、宗。 伏寻严配之文，於此最为详备。得礼之序，莫尚於周。禘喾郊稷，不闻於二主；明堂宗祀，始兼於两配。以文王、武王父子殊别，文王为父，上主五帝；武王对父，下配五神。孝经云： 严父莫大於配天，则周公其人也。昔者周公宗祀文王於明堂，以配上帝。 不言严武王以配天，则武王虽在明堂，理未齐於配祭；既称宗祀，义独主於尊严。虽同两祭，终为一主。故孝经纬曰 后稷为天地主，文王为五帝宗 也。必若一神两祭便，则五祭十祠，荐献频繁，礼亏於数。此则神无二主之道，礼崇一配之义。窃寻贞观、太徽共遵专配；显庆之后，始创兼尊。必以顺古而行，实谓从周为美。高祖请配圜丘、方泽，太宗请配南郊、北郊。高宗制礼作乐，告禅升中，率土共休，普天同赖，窃惟莫大之孝，理当总配五天。
凤阁舍人元万顷、范履冰等议： 谨按见行礼，昊天上帝等祠五所，咸奉高祖、太宗兼配。今议者引祭法、周易、孝经之文，虽近稽古之词，殊失因心之旨。伏据见行礼，高祖、太宗今既兼配五祠，当依旧无改。高宗在功烈而无差，岂祠配之有别。请奉历配五祠。 从之。郊丘诸礼皆以三祖俱配。
永昌元年九月，敕： 天无二称，帝是通名。承前诸儒，互生同异，乃以五方之帝，亦谓为天。假有经传互文，终是名实未当。称号不别，尊卑相浑。自今郊祀之礼，唯昊天上帝称天，自馀五帝皆称帝。 （武后革命称周，号天册金轮大圣皇帝，亲享南郊，合祭天地。追尊周文王为始祖，后父季应公为无上孝明高祖帝，以二祖同配。长安二年九月，敕：祠明堂圜丘，神座并令著床，便为恒式。）
景龙三年，亲祠南郊，以皇后为亚献。仍补大臣李峤等女为斋娘，执笾豆焉。（国子祭酒祝钦明谄悦中宫，遂与司业郭山惲上言： 谨按周礼 天神曰祀，地祇曰祭，宗庙曰享 。又内司服职 凡祭祀供王后之衣服 。又祭统曰 夫祭必夫妇亲之 。据此则知皇后助祀天神地祇明矣。 太常博士唐绍等议云： 皇后南郊助祭，於礼不合。但钦明所执，是祭宗庙，非祭天地。按历代郊祀，并无皇后助祭。高祖、太宗、高宗皆南郊，亦无此礼。 左仆射韦巨源又协同钦明之议，遂行焉。）以韦巨源为终献。（钦明又奏请以安乐公主为终献，遂改南郊仪注，唐绍、蒋钦绪固争，乃止。遂以巨源为终献。后侍御史倪若水劾奏山惲、钦明等，出牧蕲、饶。）
景云元年十一月十三日乙丑冬至，祀圜丘。（时阴阳人卢雅、侯艺等奏请促冬至就十二日甲子以为吉会。右台侍御史唐绍奏曰： 礼所以冬至祭圜丘於南郊，夏至祭方泽於北郊者，以其日行躔次极於南北之际也。日北极当晷度循半，日南极当晷度环周。是日一阳爻生，为天地交际之始。故易曰： 复，其见天地之心乎！ 即冬至卦象也。一岁之内，吉莫大焉。甲子但为六旬之首，一年之内，隔月常遇，既非大会，晷运未周，唯总六甲之辰，助四时而成岁。今欲避环周以取甲子，是背大吉而就小吉也。 竟依绍议。）太极元年正月，初将有事於南郊。（时有司议，唯祭昊天上帝而不设皇地祇位。谏议大夫贾曾上表： 谨按礼祭法曰 有虞氏禘黄帝而郊喾 。传曰 大祭曰禘 。然则郊之与庙，俱有禘名。禘庙，则祖宗之主俱合於太祖之庙，禘郊，则地祇群望俱合於圜丘，以始祖配享。皆有事而大祭，异於常祀之义。三辅故事 汉祭圜丘仪：上帝位正南面，后土位亦南面而少东 。又东观汉记云： 光武於洛阳城南为圜坛，天地位其上，皆南面西上。 按两汉时自有后土及北郊祀，而此已於圜丘设地位，明是禘祭之仪。今之南郊，正当禘礼，固宜合祀天地，咸秩百神。请备设皇地祇并从祀等座，则礼得稽古，义合缘情。 时又将亲享北郊，竟寝曾表。）
开元十一年十一月，亲享圜丘。中书令张说为礼仪使，卫尉少卿韦縚为副，说建议请以高祖配祭，始罢三祖同配之礼。十五年，太常博士钱嘉会上议曰： 准月令及祠令，九月农功毕，大享五帝於明堂。贞观及神龙皆於南郊报祭。中閒寝废，有亏祀典。准孝经 宗祀文王於明堂以配上帝 ，请每年九月，於南郊雩坛行享礼，以睿宗皇帝配。 从之。
天宝五载，诏曰： 皇王之典，聿修於百代；郊祭之义，允属於三灵。圣人既因时以制宜，王者亦缘情以革礼。且尊莫大於天地，礼莫崇於祖宗，严配昭升，岂宜异数。今蒸尝之献，既著於恒式；南北之郊，未展於时享。自今以后，每载四时孟月，先择吉日，祭昊天上帝，其皇地祇合祭，以次日祭九宫坛。皆令宰臣行礼。奠祭务崇蠲洁，称朕意焉。
宝应元年，礼仪使杜鸿渐、礼官薛颀、归崇敬建议以： 神尧皇帝为受命之主，非始封之君，不得为太祖以配天地。以太祖景皇帝始封於唐，即殷之契、周之稷也。郊天地以太祖景皇帝配，告诸宗庙亦以景皇帝酌献。 制曰可。谏议大夫黎幹奏议称，太祖景皇帝非受命之君，不合配天地，发十诘十难以明之。
永泰二年，礼仪使、太常卿杜鸿渐奏： 冬至祀昊天上帝，夏至祀皇地祇，请以太祖景皇帝配飨。孟春祈穀祀昊天上帝，孟冬祀神州，请以高祖配飨。孟夏雩祀昊天上帝，请以太宗配飨。季秋大享明堂祀昊天上帝，请以肃宗配飨。臣与礼官学士，凭据经文，事皆明著，德音详定，久未施行。 敕旨依。
贞元元年，诏： 郊祀之义，本於至诚。制礼定名，合从事实，使名实相副，则尊卑有伦。五方配帝，上古哲王，道济烝人，礼著明祀。论善计功，则朕德不类；统天御极，则朕位攸同。而於祝文称臣以祭，既无益於诚敬，徒有黩於等威。前京兆府司录参军高佩上疏陈请，其理精详。朕重变旧仪，访於卿士，申明大义，是用释然。宜从改正，以敦礼典。自今以后，祀五方配帝祝文，并不须称臣。其馀礼数如旧。 （贞元十三年敕： 郊坛时祭，燔柴瘗埋，并依天宝十三年制。自今以后，摄祭南郊，荐献太清宫，荐享太庙，太尉行事。前一日，於致斋所具羽仪卤簿，公服引入，亲受祝版，乃赴清斋所。 广德二年，礼仪使杜鸿渐奏： 郊庙大礼，祝文自今以后，请依唐礼版上墨书。玉简金字者，一切停废。如允臣请，望编为恒式。 敕旨宜用竹简。）其郊天仪注，具开元礼。
大雩
（周汉后汉晋东晋齐梁陈后魏北齐隋大唐）
周制，月令：建巳月，大雩五方上帝。（春秋左氏传曰： 龙见而雩。 角亢见时，周之六月，阳气盛，恒旱，故雩。雩之为言远也，远为百穀以祈膏雨。）其坛名曰雩禜，（祭法曰： 雩禜祭水旱。 郑云： 雩禜，水旱坛。 ）於南郊之傍。（雩祭天地，故从阳位。以总五天，不可偏在四方，故於南郊。）配以五人帝。（太昊配青帝，炎帝配赤帝，轩辕配黄帝，少昊配白帝，颛顼配黑帝。）命乐正习盛乐，（月令云： 仲夏乐师修鞀鞞鼓，均琴瑟管箫，执干戚戈羽，调竽笙簧，饬钟磬柷敔。 而俱作故曰盛乐也。音池。）舞皇舞。（析白羽为之，形如帗也。舞师云： 教皇舞，帅而舞旱又之事。 又，呼旱反。）月令： 命有司为民祈祀山川百源、百辟卿士有益於民者，以祈穀实。 （天子雩上帝，诸侯雩山川。卿士谓古之上公以下，若句龙、社稷之类也。何休注春秋公羊传曰： 旱则君亲之南郊，以六事谢过自责：政不善欤？人失职欤？宫室崇欤？妇谒盛欤？苞苴行欤？谗夫昌欤？使童男童女各八人而呼雩也。 按月令本出於管子，即周时人也。至秦吕不韦编为吕氏春秋，汉戴圣又取集成礼记，徵其根本，并周制。）若国大旱，则司巫帅巫而舞雩。（注云： 雩，旱祭也。天子於上帝，诸侯於上公之神。 ）若旱又，则女巫舞雩。（雩，呼嗟求雨之祭。使女巫舞，旱祭崇阴也。郑司农云： 求雨用女巫，故檀弓曰： 岁旱，缪公召县子而问曰： 吾欲暴巫，奚若？ 曰： 天则不雨，而望之愚妇人，无乃已疏乎！ ）左传曰： 龙见而雩。 （谓建巳之月，苍龙宿之体，昏见东方，万物始盛，待雨而大，故祭天，远为百穀祈膏雨。）公羊传曰： 言雩则旱见，言旱则雩不见。 （皆善人君能感惧天灾，应变求索，忧人之急，非四时常祭。不雩则言旱，旱而不害物则言大雩，言大雩则大旱可知也。）穀梁传曰： 雩得雨曰雩，不得雨曰旱。 （礼云 龙见而雩 ，常祀不书，书者皆为旱故。得雨则喜，以月为正。不得雨则书旱，明灾成也。）
汉承秦灭学，正雩礼废。旱，太常祝天地宗庙。（董仲舒春秋： 春旱，令县邑以水日祷社稷山川，家人祠户。无伐名木，无斩山林。暴巫聚蛇八日。於邑东门外为四通坛，方八尺，植苍缯八。其神共工。祭以生鱼八，玄酒，具清酒膊脯。择巫之洁清辨利者为祝。祝斋三日，服苍衣。先再拜，乃跪陈。祝曰： 昊天生五穀以养人。今五穀病旱，恐不成实。敬进清酒膊脯，再拜，雨幸大澍，即奉牲祷。 复再拜起，以甲、乙日为大青龙一，长八丈，居中；为小龙七，各长四丈，於东，皆东乡，相去八尺。小童八人，皆斋三日，服青衣而舞。田啬夫斋三日，青服而立。凿社通闾外沟。取五虾蟆置社中。池方八尺，深一尺。具酒脯，祝如初。取三岁雄鸡与三岁猳猪，皆燔之於四方通神宇。令人阖邑里南门，置水其外，开里北门。具老猳猪一，置之里北门外。市中亦置猳猪一。闻鼓皆烧猳猪尾，取人骨埋之，开山泉积薪燔之。通桥道之壅塞。得雨报以豚酒黍，茅席无断也。夏令县邑以水日家人祠灶神，无举土功。更大浚井。暴釜於坛，杵臼於术，七日。为四通坛於邑南门外，植赤缯七。其神蚩尤。祭之以赤雄鸡七，玄酒，具清酒膊脯。祝斋三日，服赤衣，拜跪陈祝如春。以丙、丁日为大赤龙一，长七丈，居中；小龙六，各长三丈五尺，於南，皆南乡，相去七尺。壮者七人，皆斋三日，服赤衣而舞之。司空啬夫亦斋三日，服赤衣而立。凿社通闾外沟。取五虾蟆置社中。池方七尺，深一尺。具酒脯，祝斋衣拜祝如初。取三岁雄鸡、猳猪，燔之四方通神宇，开阴闭阳如春也。季夏，祷山陵以助之。令县邑十日一徙市於邑南门外，五日禁男子无入市。家人祠中霤。无举土功。聚巫市旁。为四通之坛於中，植黄缯五。其神后稷。祭之母饣五。母音模，礼谓之淳母。饣音移，周礼曰饣食。玄酒，具清酒膊脯。令各为祝斋三日，黄衣，馀皆如春。以戊、己日为大黄龙一，长五丈，居中；小龙四，各长二丈五尺，於中央，皆南乡，相去五尺。丈夫五人，斋三日，黄服而舞。老者亦斋三日，衣黄而立。通社中於闾外沟，虾蟆池方五尺，深一尺，他如前。秋暴兵尫巫九日。无举火事，无煎金器。家人祠门。为四通坛於邑西门外，方九尺，植白缯九。其神太昊。祭之桐木鱼九，玄酒，具清酒膊脯。白衣。他如春。以庚、辛日为大白龙一，长九丈，居中；小龙八，各长四丈五尺，於西方，皆西乡，相去九尺。鳏者九人，皆斋三日，服白衣舞之。司马亦斋三日，白衣而立。虾蟆池方九尺，深一尺。他如前。冬，舞龙六日，祷於名山以助之。家人祠井。无壅水。各为四通坛於邑北门外，方六尺，植黑缯六。其神玄冥。祭以黑狗子六，玄酒，具清酒膊脯。祝斋三日，黑衣。祝如春。以壬、癸日为大黑龙一，长六丈，居中；小龙五，各长三丈，於北方，皆北乡，相去六尺。老者六人，皆斋三日，黑衣而舞。尉亦斋三日，黑衣而立。虾蟆池皆如春。四时皆以水日，为龙必取洁土。令吏人夫妇皆偶处。 新论曰： 刘歆致雨，具作土龙。为土龙者，以龙见辄有风雨兴起，以迎送之，故缘象其类为之。 ）武帝元封六年，旱，女子及巫丈夫不入市。成帝五年六月，始命诸官止雨，朱绳反萦社，击鼓攻之。是后水旱常不和。（干宝曰： 朱丝萦社。社，太阴也。朱，火色也。丝属离。天子伐鼓於社，责群阴也；诸侯用币於社，请上公也；伐鼓於朝，退自责也。此圣人厌胜之术。 ）
后汉自立春至立夏尽立秋，郡国上雨泽。若少，各扫除社稷，公卿官长以次行雩礼以求雨。（春秋繁露曰： 大旱雩祭而请雨，大水鸣鼓而攻社，天地之所为，阴阳之所起，或请焉，或攻焉，何如也？曰：大旱，阳灭阴也。阳灭阴者，尊厌卑，固其义也，虽太甚，拜请之而已。大水者，阴灭阳也。阴灭阳者，卑胜尊也。以贱凌贵者，逆节，故鸣鼓而攻之，朱丝而胁之，为其不义，此亦春秋之不畏强御也。变天地之位，正阴阳之序，直行其道而不忌其难，义之至也。 ）闭诸阳，衣皂，兴土龙，（山海经曰： 大荒东北隅中有山，名凶犁土丘，应龙处南极，杀蚩尤与夸父，不得复上，故下数旱，旱而为应龙之状，乃得大雨。 郭璞曰： 今之土龙，本此，气应自然冥感，非人所能。 ）立土人舞童二佾，七日一变如故事。反拘朱索萦社，伐朱鼓。祷赛以少牢如礼。
晋武帝咸宁二年春，旱，因后汉旧典，诸旱处广加祈请。五月，祈雨於社稷山川。
东晋穆帝永和年，有司议，制雩坛於国南郊之旁，依郊坛近远，（阮谌云 坛在巳地 。按得卫宏汉仪，称 鲁人为雩坛在城东南 。诸儒所说皆云坛，而今作墠。又论语樊迟从游於舞雩之下，卫宏所说鲁城东南，旧迹犹在焉。）祈上帝百辟。旱则祈雨，大雩社稷、山林、川泽。（戴邈议云： 周冬及春夏旱，礼有祷无雩。天旱日浅则灾微，旱日久则灾甚。微则祷小神社稷之属，甚乃大雩帝耳。按春秋左氏传之义，春夏无雨未成灾，雩而得雨则书雩，不得雨则书旱，明灾成也。然则始雩未得便告饥馑之甚，为歌哭之请。 ）舞僮八佾六十四人，皆玄服，持羽翳，而歌云汉之诗章。（时博士议： 云汉之诗，宣王承厉王，拨乱遇灾而惧，故作是歌。今晋中兴，奕叶重光，岂以周人耗斁之辞乎！汉魏之代，别造新诗，晋室太平，不必因故。 司徒蔡谟议曰： 圣人迭兴，礼乐之制，或因或革。云汉之诗，兴於宣王，今歌之者，取其修德禳灾，以和阴阳之义，故因而用之。 ）
齐明帝建武二年旱，雩，以武帝配飨於雩坛。（时祠部郎中何佟之议曰： 皇齐以武帝配五精於明堂，今亦宜配享於雩坛矣。今武帝遏密未终，自可不奏乐，至於旱祭舞雩，盖是吁嗟之义，既非懽乐，此不涉嫌。祝史称祠，仰祈灵泽，舞雩无阙。 ）
梁武帝天监元年，有事雩坛。（坛於南郊之左，高及广轮四丈，周十二丈，四陛。）帝以为雨既类阴，而求之正阳，其谬已甚。东方既非盛阳，而为生养之始，则雩坛应在东方，祈晴亦宜此地。遂移於东郊。十年，帝又以雩祭燔柴，以火祈水，於理为乖。於时停用柴燎，从坎瘗典。（时议曹郎朱异议曰： 按周宣云汉之诗，毛注有瘗埋之文，不见燎柴之说。若以五帝必柴，则明堂又无其事。 ）大同五年，又筑雩坛於籍田兆内。四月后旱，则祈雨行七事。（一，理冤狱及失职者；二，赈鳏寡孤独；三，省傜轻赋；四，举进贤良；五，黜退贪邪；六，命会男女，恤怨旷；七，彻膳羞，弛乐悬而不作。）天子降法服。七日，乃祈社稷。七日，乃祈山林川泽常兴云雨者。七日，乃禘群庙之主於太庙。七日，乃祈古来百辟卿士有益於人者。七日，乃大雩上帝，遍祈前祈所有事者。大雩礼於坛，用黄牯牛一，祈五天帝及五人帝，各依其方，以太祖配，位於青帝之南，五官配食於下。七日乃去乐。又遍祈社稷山林川泽，就故地处大雩。国南除地为墠，舞僮六十四人，皆衣玄服，为八列，各执羽翳。每列歌云汉诗一章而毕。旱而祈澍，则报以太牢，皆有司行事。（唯雩则不报也。）若郡县邑旱请雨，则五事同时并行。（五事谓黜退贪邪以上，如前议。）守令皆斋洁三日，乃祈社稷。七日不雨，更斋祈如初。三变仍不雨，复斋祈其界山林川泽常兴云雨者。祈而澍，亦各有报。
陈因梁故事。武帝时，以德皇帝配；文帝时以武帝配；废帝以文帝配。牲用黄牛，而以清酒四升洗其首。其坛墠配飨歌舞，皆如梁礼。天子不亲奉，则太宰、太常、光禄行三献礼。其法皆采齐建武二年旧典。
后魏文成帝和平元年四月旱，诏州郡於其界内，神无大小悉洒扫，荐以酒脯。年登之后，各随本秩，祭之以牲牢。
北齐以孟夏龙见而雩，祭太微宫五精帝於夏郊之东。为圆坛，广四十五尺，高九尺，四面各一陛。为三壝外营，相去深浅，并燎坛，一如南郊。（后主时，录尚书、总知内外兵及机密高阿那肱独秉朝政。尚书郎中源师立尝谘那肱云： 龙见当雩。 问师立云： 龙见何处，作何颜色？ 师立云： 此是龙星见，须雩祭，非是真龙见。 那肱又云： 汉儿多事，强知星宿。 其墙面如此，竟亡齐国。）若建午未申之月不雨，则使三公祈五帝於雩坛，礼用玉帛，有燎，不设乐，选伎工端洁善讴咏者，使歌云汉之诗於坛南，其仪如郊礼。
隋制，雩坛国南十三里启夏门外道左。高一丈，周二十丈。孟夏龙见，则雩五方上帝，配以五人帝於上，太祖配飨，五官从祀於下。牲用犊十，各依方色。若京师孟夏后旱，则祈雨，行七事。（如梁之七事。）七日，祈岳镇海渎及诸山川能兴云雨者；又七日，祈社稷及古来百辟卿士有益於人者；又七日，乃祈宗庙及古帝王有神祠者；又七日，乃修雩，祈神州；又七日，仍不雨，复从岳渎以下祈礼如初。秋分以后不雩，但祷而已。皆用酒脯。初请后二旬不雨者，即徙市禁屠。皇帝御素服，避正殿，减膳撤乐，或露坐听政。百官断伞扇。令家人造土龙。雨澍，则命有司报。州县祈则理冤狱，存鳏寡孤独，掩骼埋胔，洁斋祈於社稷。七日，乃祈界内山川能兴云雨者，徙市断屠。雨澍亦有报。
大唐武德初，定令：每岁孟夏，雩祀昊天上帝於圜丘，景皇帝配，牲用苍犊二。五方上帝、五人帝、五官并从祀，用方色犊十。贞观雩祀於南郊，显庆礼於圜丘。开元十一年。孟夏后旱，则祈雨，审理冤狱，赈恤穷乏，掩骼埋胔。先祈岳镇海渎及诸山川能兴云致雨者，皆於北郊遥祭而告之。又祈社稷，又祈宗庙，每以七日皆一祈。不雨，还从岳渎如初。旱甚，则大雩。秋分后不雩。初祈后一旬不雨，即徙市，禁屠杀，断扇，造大土龙。雨足，则报祀。祈用酒脯醢，报准常祀，皆有司行事。已斋未祈而雨，及所经祈者，皆报祠。至二十年新撰礼，其正雩旱祷，并备本仪。（起居舍人王仲丘议： 按贞观礼，孟夏雩祀五方上帝五人帝五官於南郊，显庆礼则雩祀昊天上帝於圜丘。按郑玄注月令云： 雩於上帝者，天之别号，允属昊天，祀於圜丘，尊天位也。 然雩祀五帝既久，亦请二礼并行，以成大雩帝之义。 ）


礼一沿革一
礼序
夫礼必本於太一，（极大曰太，未分曰一。）分而为天地，转而为阴阳，变而为四时，列而为鬼神。（鬼者，精魄所归。神者，引物而出。）其降曰令，（圣人象此下之以为教令。）其居人曰义。（孝经说曰： 义由人出。 ）孔子曰： 夫礼，先王以承天之道，以理人之情，失之者死，得之者生。故圣人以礼示之，天下国家可得而正也。 （人知礼则教易。）伏羲以俪皮为礼，作瑟以为乐，可为嘉礼；神农播种，始诸饮食，致敬鬼神，〈礻昔〉为田祭，可为吉礼；黄帝与蚩尤战於涿鹿，可为军礼；九牧倡教，可为宾礼；易称古者葬於中野，可为凶礼。又， 修贽类帝 则吉礼也， 釐降嫔虞 则嘉礼也， 群后四朝 则宾礼也， 征於有苗 则军礼也， 遏密八音 则凶礼也。故自伏羲以来，五礼始彰。尧舜之时，五礼咸备，而直云 典朕三礼 者，据事天事地与人为三耳。其实天地唯吉礼也，其馀四礼并人事兼之。夏商二代，散亡多阙。洎周武王既没，成王幼弱，周公摄政，六年致太平，述文武之德，制周官及仪礼，以为后王法。礼序云： 礼也者，体也，履也。统之於心曰体，践而行之曰履。 然则周礼为体，仪礼为履。周衰，诸侯僣忒，自孔子时已不能具。秦平天下，收其仪礼，归之咸阳，但采其尊君抑臣，以为时用。汉兴，天下草创，未遑制立，群臣饮醉争功，高帝患之。叔孙通草绵蕝（子悦切）之仪，救击柱之弊，（蕝谓以茅翦树地，为纂位习肄处。）帝说，叹曰： 吾於今日知为天子之贵也。 以通为奉常，遂定仪法，未尽备而通终。高堂生传礼十七篇，而徐生善为颂。（但能盘辟为礼容。颂读与容同。）孝文帝时，徐生以颂礼官至大夫，而萧奋亦以习礼至淮阳太守。孝武始开献书之路，时有季氏得周官五篇，阙冬官一篇，河间献王千金购之，不能得，遂取考工记以补其阙，奏之。至王莽时，刘歆始置博士，行於代。杜子春受业於歆，能通其读，后汉永平初，郑众、贾逵皆往受业。其后马融作周官传，郑玄为注。初，献王又得仲尼弟子及后学所记百四十一篇，至刘向考校经籍，才获百三十篇，向因第而叙之。而又得明堂阴阳记二十二篇，孔子三朝记七篇，王氏史记二十篇，乐记二十三篇，总二百二篇。戴德删其烦重，合而记之，为八十五篇，谓之大戴记；而戴圣又删大戴之书，为四十七篇，谓之小戴记。马融亦传小戴之学，又定月令、明堂位，合四十九篇。郑玄受业於融，复为之注。今周官六篇，古经十七篇，小戴记四十九篇，凡三种，唯郑玄注立於学官，馀并散落。魏以王粲、卫觊集创朝仪，而鱼豢、王沈、陈寿、孙盛虽缀时礼，不足相变。吴则丁孚拾遗汉事，蜀则孟光、许慈草建时制。晋初以荀顗、郑冲典礼，参考今古，更其节文，羊祜、任恺、庾峻、应贞并加删集，成百六十五篇。后挚虞、傅咸缵续未成，属中原覆没，今虞之决疑注，是其遗文也。江左刁协、荀崧补缉旧文，蔡谟又踵修缀。宋初因循前史，并不重述。齐武帝永明二年，诏尚书令王俭制定五礼。至梁武帝，命群儒又裁成焉。吉礼则明山宾，凶礼则严植之，军礼则陆琏，宾礼则贺玚，嘉礼则司马褧。（苦迥切。）又命沈约、周舍、徐勉、何佟之等（佟音疼）参会其事。陈武帝受禅，多准梁旧式，因行事随时笔削。后魏道武帝举其大体，事多阙遗；孝文帝率由旧章，择其令典，朝仪国范，焕乎复振。北齐则阳休之、元循伯、熊安生，后周则苏绰、卢辩、宇文弼，并习於仪礼，以通时用。隋文帝命牛弘、辛彦之等采梁及北齐仪注，以为五礼。国初草昧，未暇详定。及太宗践祚，诏礼官学士修改旧仪，著吉礼六十一篇，宾礼四篇，军礼十二篇，嘉礼四十二篇，凶礼六篇，国恤五篇，总百三十篇，为百卷。贞观七年，始令颁示。高宗初，以贞观礼节文未尽，重加修撰，勒合成百三十卷，至显庆三年奏上。高宗自为之序。时许敬宗、李义府用事，其所取舍，多依违希旨，学者不便，异议纷然。上元三年下诏，命依贞观年礼为定。仪凤二年，诏并依周礼行事。自是礼司益无凭准，每有大事，辄别制一仪，援古附今，临时专定，贞观、显庆二礼，亦皆施行。武太后时，以礼官不甚详明，特诏国子司业韦叔夏、率更令祝钦明每加刊定。叔夏卒后，给事中唐绍专知礼仪，绍博学，详练旧事，议者以为称职。开元十四年，通事舍人王岩上疏，请改撰礼记，削去旧文，编以今事。集贤院学士张说奏曰： 礼记，汉朝所编，遂为历代不刊之典，去圣久远，恐难改易。但今之五礼仪注，已两度增修，颇有不同，或未折衷。请学士等更讨论古今，删改行用。 制从之。於是令徐坚、李锐、施敬本等检撰，历年其功不就。锐卒后，萧嵩代为集贤院学士，始奏起居舍人王仲丘修之。二十年九月，新礼成，凡百五十卷，是为大唐开元礼。於戏！百代之损益，三变而著明，酌乎文质，悬诸日月，可谓盛矣。通典之所纂集，或泛存沿革，或博采异同，将以振端末、备顾问者也，乌礼意之能建乎！但前古以来，凡执礼者，必以吉凶军宾嘉为次；今则以嘉宾次吉，军凶后宾，庶乎义类相从，始终无黩云尔。（按秦荡灭遗文，自汉兴以来，收而存之，朝有典制可酌而求者：汉有叔孙通、高堂生、徐生、贾谊、河间献王、董仲舒、萧奋、孟卿、后苍、闻人通汉、夏侯敬、刘向、戴德、戴圣、庆普、刘歆。后汉有曹充、曹褒、郑兴、郑众、贾逵、许慎、杜子春、马融、郑玄、卫宏、何休、卢植、蔡邕。魏有王粲、卫觊、高堂隆、蒋济、王肃、秦静、刘表、刘绍、卢毓、陈群、鱼豢、王沈。蜀有谯周、蒋琬、孟光、许慈。吴则宋敏、丁孚。晋有郑冲、荀顗、陈寿、孙盛、羊祜、杜元凯、卫瓘、庾峻、袁准、贺循、任恺、陈铨、孔备、刘逵、挚虞、束皙、傅咸、邹湛、蔡谟、孔衍、庾亮、范宣、范汪、徐邈、范甯、刁协、荀崧、卞壸、葛洪、王彪之、司马彪、干宝、徐广、谢沈、王裒、何琦、虞喜、应贞。宋有徐羡之、傅亮、臧焘、徐广、裴松之、何承天、颜延之、雷次宗、徐爰、庾蔚之、崔凯、孔智。齐有王俭、何戢、田僧绍、刘献、王逡。梁有司马褧、陆琏、沈约、周舍、明山宾、裴子野、徐勉、顾协、朱异、严植之、贺玚、崔灵恩、皇侃、何佟之、陶弘景、司马宪、丘季彬。陈有谢峤、孔奂。后魏有高允、高闾、王肃。北齐有熊安生、阳休之、元循伯。后周有苏绰、卢辩、宇文弼。隋有牛弘、辛彦之、许善心。皇唐有孔颖达、褚亮、虞世南、陆德明、令狐德棻、朱子奢、颜师古、房玄龄、魏徵、许敬宗、杨师道、贾公彦、杜正伦、李义府、李友益、刘祥道、郝处俊、许圉师、韦琨、范履冰、裴守真、陆遵楷、史玄道、孔志约、萧楚材、孙自觉、王方庆、贺纪、贾大隐、韦万石、贺敳、韦叔夏、祝钦明、许子儒、沈伯仪、元万顷、刘承庆、郭山惲、辟闾仁谞、唐绍、张星、王嵒、张说、徐坚、李锐、施敬本、王仲丘、张统师、权无二、孔玄义、贾曾、李行伟、韩抱素、卢履冰、田再思、冯宗、陈贞节、贺知章、元行冲、韦縚等。或历代传习，或因时制作，粗举其名氏，列於此注焉。）
第一目录（其沿革篇所纂前代典实，应指尊极，不同开元礼，故不悬阙矣。历代沿革礼六十五卷，开元礼三十五卷。）
第二吉礼（凡十四卷）
郊天上
第三郊天下大雩
第四大享明堂（明堂制度附）朝日夕月禋六宗大〈礻昔〉灵星风师雨师及诸星等祠
第五方丘（神州后土附）社稷
第六山川籍田先蚕
第七天子宗庙后妃庙皇太子及皇子宗庙
第八诸侯大夫士宗庙（庶人祭寝附）天子皇后及诸侯神主卿大夫士神主及题板诸藏神主及题板制（追加易主附）兄弟相继藏主室移庙主师行奉主车立尸义
第九时享（荐新附）祫禘上
第十祫禘下功臣配享
第十一天子七祀（诸侯附）宗室助祭议庶子摄祭庶子在他国不立庙议兄弟不合继位昭穆议兄弟俱封各得立祢庙议遭难未葬入庙议亡失其亲立庙议
第十二丧废祭议旁亲丧不废祭议緦不祭议夺宗议殇及无后庙祭议祭殇未立庙祭议公除祭议上陵（拜扫及诸节上食附）
第十三大学（小学庠序附）诸侯立学释奠祀先代帝王（名臣附）老君祠（先贤附）孔子祠（先儒及弟子附）太公庙
第十四巡狩封禅
第十五告礼历代所尚享司寒（藏冰开冰附）禜禳祈高禖祓禊诸杂祠淫祀兴废
第十六嘉礼（凡十八卷）
天子加元服皇太子冠（皇子皇孙附）诸侯大夫士冠大功小功末冠议女笄
第十七君臣冠冕巾帻等制度
冕（大裘冕衮冕鷩冕毳冕絺冕玄冕通天平冕平天冕苍冕青冕赤冕黄冕素冕黑冕象冕山冕火冕藻冕方冕祀冕）缁布冠（进贤冠）牟追冠（章甫冠委貌冠）通天冠长冠（刘氏冠斋冠）远游冠（具服远游冠公服远游冠）高山冠（侧注冠）法冠（獬豸冠柱后惠文冠）建华冠（鹬冠）赵惠文冠（武冠武弁大冠鵕鸃冠鹖冠繁冠建冠笼冠）方山冠巧士冠卻非冠樊哙冠术氏冠卻敌冠进德冠翼善冠皇（收冔爵弁广冕）皮弁韦弁帻（童子帻空顶帻纳言帻赤帻缃帻素帻黑帻绀帻绿帻青帻）〈巾臽〉（白〈巾臽〉乌纱〈巾臽〉）帽（皮帽皂帽翠帽黑帽高屋白纱帽高顶帽岑帽突骑帽）葛巾（角巾）幅巾（缣巾黄巾）巾子
第十八天子纳后（册后附）天子册妃嫔夫人皇太子纳妃（皇子诸王附）公侯大夫士婚礼
第十九宗子父殁母命婚父母俱殁自命婚及支子称宗弟称宗兄等婚议舅姑俱殁妇庙见公主出降（拜舅姑附）不亲迎婿见外舅姑（反马送女附）婚礼不贺议（上礼附）婚不举乐议男女婚嫁年几议嫁娶时月议已拜时而后各有周丧迎妇遣女议已拜时婿遭小功丧或妇遭大功丧可迎议拜时妇三日妇轻重议
第二十周丧不可嫁女娶妇议（斩縗公除附）周服降在小功可嫁女娶妻议大功末可为子娶妇议祖无服父有服可娶妇嫁女议降服大功末可嫁姊妹及女议降服丧已除犹在本服月内可嫁议同姓婚议内表不可婚议外属无服尊卑不通婚议
第二十一君臣服章制度（袍附）
第二十二后妃命妇首饰制度后妃命妇服章制度
第二十三天子诸侯玉佩剑绶玺印
第二十四天子车辂
五辂副车（五牛旗轝附）戎车猎车（蹋兽车闟戟车附）指南车记里鼓车白鹭车鸾旗车辟恶车皮轩车耕根车安车四望车游车羊车画轮车鼓吹车象车黄钺车豹尾车建华车
第二十五皇太后皇后车辂皇太子皇子车辂公侯大夫等车辂主妃命妇等车辂
第二十六辇舆旌旗卤簿（属车附）
第二十七天子敬父皇后敬父母养老天子拜敬保傅（太子及诸王见师礼附）诸王公主敬姑叔群臣致敬太后父群臣侍坐太子后来（并公卿致敬太子东宫臣上笺疏见公卿仪百官上表不称其名附）
第二十八天子诸侯大夫士养子仪（君薨后嗣子生附）天子诸侯大夫士之子事亲仪（妇事舅姑附）事先生长者杂仪居官归养父母侨居人桑梓敬夫人不答妾拜僧尼不受父母拜及立位被召未谒称故吏议二嫡妻议甥侄名不可施伯叔从母议二人各是内外兄弟相称议从舅是族外弟相称议
第二十九养兄弟子为后后自生子议异姓为后议
第三十读时令元正冬至受朝贺（朔望朝参及常朝日附）策拜皇太子（皇太子称臣附）
第三十一皇太子监国及会宫臣议皇太子监国有司仪注春夏封诸侯议锡命诸王公城国宫室服章车旗议策拜诸王侯（拜三公奏乐服冕议附）诸王公侯留辅朝政嫡子监国议
第三十二天子追尊祖考妣（上尊号同）天子崇所生母（追崇同）诸侯崇所生母议支庶立为天子追尊本亲议追锡命议王侯在丧袭爵议（夺情附）
第三十三五宗公子二宗继宗子（宗子孤为殇）事宗礼九族敦疏远外亲乡饮酒
第三十四宾礼（凡二卷）
天子受诸侯藩国朝宗觐遇（时会殷同附）天子受诸侯遣使来聘（秦汉以降并无其礼今所编纂者三代之仪耳）天子遣使迎劳诸侯三恪二王后
第三十五天子朝位（诸侯附）天子上公及诸侯卿大夫士等贽（工商妇人等贽附）信节
第三十六军礼（凡三卷）
天子诸侯将出征类宜造禡并祭所过山川軷祭天子诸侯四时田猎出师仪制（扬兵讲武附）命将出征宣露布
第三十七天子诸侯大射乡射（三月三日九月九日射附）
第三十八天子合朔伐鼓（诸侯附）冬夏至寝鼓兵马政（马祭附）时傩
第三十九凶礼（凡二十七卷）
大丧初崩及山陵制（并为周以下亲哭及不视事附）
第四十总论丧期奔大丧（奔山陵附）未逾年天子崩诸侯薨议天子为继兄弟统制服议天子不降服及降服议天子为皇后父母服议（皇后为父服附）
第四十一天子为庶祖母持重服议天子立庶子为太子薨服议天子为母党服议天子吊大臣服议天子为大臣及诸亲举哀议国有大丧使者章服及不爵命议天子诸侯之庶昆弟及妾子为母服议公主服所生议诸王子所生母嫁为慈母服议诸侯及公卿大夫为天子服议诸侯之大夫为天子服议皇太后长公主及三夫人以下为天子服杖议诸王女孙女为天子服议宗室童子为天子服制议童子丧服议皇后降服及不降服议皇后为亲属举哀议为皇后大祥忌日临哭议皇后亲为皇后服议诸侯及公卿妻为皇后服议蕃国臣为皇后服议（天子将吏为皇后附）
第四十二皇太子降服议皇太子为太后不终三年服议皇太子为所生母服议（皇子附）诸王传重为所生母服议诸王出后降本父母及所生母服议为皇太子服议为太子妃服议（诸王妃附）为太子太孙殇服议为诸王殇服议王侯世子殇服议继殇后服议
第四十三丧制之一
初丧（终称附）复（始卒事位及奠讣告等附）天子诸侯大夫士吊哭议（君遣使吊他国君附）三不吊议
第四十四丧制之二
沐浴含袭设冰设铭悬重始死服变始死襚（大敛襚附）小敛
第四十五丧制之三
既小敛敛发服变小敛奠（代哭附）棺椁制大敛国君视大夫士丧之大敛大敛奠殡（设熬附）将葬筮宅（卜日附）启殡朝庙
第四十六丧制之四
荐车马明器及饰棺祖奠赗赙遣奠器行序挽歌葬仪（合葬附）
第四十七丧制之五
虞祭既虞饯尸及卒哭祭祔祭小祥变大祥变禫变五服成服及变除五服縗裳制度斩縗丧既葬缉縗议
第四十八五服年月降杀之一
斩縗三年孙为祖持重议孙为庶祖持重议嫡孙亡无后次孙为祖持重议嫡孙持重在丧而亡次孙代之议
第四十九五服年月降杀之二
齐縗三年后妻子为前母服议（前母卒在异国）前妻被掠没贼后得还后妻之子为服议为高曾祖母及祖母持重服议齐縗杖周父卒母嫁复还及庶子为嫡母继母改嫁服议父在为出母服议父卒为嫁母服
第五十五服年月降杀之三
齐縗不杖周齐縗三月
第五十一五服年月降杀之四
大功殇服九月七月（不为殇议附）大功成人九月为众子妇
第五十二五服年月降杀之五
小功殇服五月小功成人服五月嫂叔服緦麻殇服三月緦麻成人服三月舅之妻及堂姨舅两妾相为服
第五十三王侯兄弟继统服议未逾年大丧不立庙议未逾年君称议三公诸侯大夫降服议诸侯大夫子降服议诸侯夫人及大夫妻降服议贵不降服议诸侯为所生母服议公子为其母服议（为妻附）
第五十四奔丧及除丧而后归制士为所生母服议（两妾子相为附）庶子父在为出嫡母服议为父后出母更还依己为服议为人后为出母及出祖母服议为父后为嫁母及继母嫁服议为出继母不服议继母亡前家子取丧柩去服议出母父遗命令还继母子服议父卒继母还前亲子家继子为服议父卒继母还前继子家后继子为服议大夫士为慈母服议
第五十五前母党为亲及服议亲母无党服继母党议母出有继母非一当服次其母者议从母被出为从母兄弟服议继君母党服议娶同堂姊之女为妻姊亡服议妻已亡为妻父母服议从母適族父服议为内外妹为兄弟妻服议族父是姨弟为服议妾为先女君党服议庶子为人后其妻为本舅姑服议
第五十六总论为人后议夫为祖曾祖高祖父母持重妻从服议出后者卻还为本父服及追服所后父议出后者为本父母服议出后子为本亲服议出后子为本庶祖母服议父为高祖持重子当何服议为庶子后为庶祖母服议所后之母见出服议为族曾祖后服议
第五十七并有父母之丧及练日居庐垩室议父未殡而祖亡服议父丧内祖亡作二主立二庐议居重丧遭轻丧易服议（变除附）长殇中殇变三年之葛议居亲丧既殡遭兄弟丧及闻外丧议居亲丧除旁亲服议妇人有夫丧而母亡服议居所后父丧有本亲丧服议有祖丧而父亡服议祖先亡父后卒而祖母亡服议为祖母持重既葬而母亡服议既练为人后服所后父服议兼亲服议
第五十八生不及祖父母不税服议小功不税服议庶祖母慈祖母服议君父乖离不知死亡服议父母乖离知死亡及不知死亡服议
第五十九为姑姊妹女子子无主后者服议叔母寡姑遣还未嫁而亡为服议寡叔母守志兄迎还密受聘未知而亡服议已拜时而夫死服议（夫父母丧附）郡县守令迁临未至而亡新旧吏为服议吏受今君使闻旧君薨服议与旧君不通服议秀孝为举将服议郡县吏为守令服议
第六十丧遇闰月议忌日议（子卯日附）纳后值忌月议
第六十一为废疾子服议罪恶绝服议师弟子相为服议朋友相为服议除心丧议周丧察举议
第六十二改葬服议嫡孙有父丧未练改葬祖服议有小功丧及兄丧在殡改葬父母服议改葬父母出適女服议改葬前母及出母服议母非罪被出父亡后改葬议改葬反虞议父母墓毁服议（曾祖从祖墓毁附）
第六十三假葬墙壁间三年除服议三年而后葬变除议久丧不葬服议父母死亡失尸柩服议妇丧久不葬服议禁迁葬议招魂葬议疑墓议（修墓附）
第六十四帝王谥号议皇后谥及夫人谥议（国妃命妇附）太子无谥议（国君嗣子附）诸侯卿大夫谥议君臣同谥议单複谥议卒哭后讳及七庙讳字议上书犯帝讳及帝所生讳议山川与庙讳同应改变议已迁主讳议上表称太子名议父讳与府主名同议授官与本名同宜改及官位犯祖讳议内讳及不讳皇后名议
第六十五丧礼杂制礼废
○大唐开元礼纂类目录
第六十六开元礼序例上
五礼篇目卜日礼筮日礼神位（用乐及笾豆等数附）
第六十七序例中
大驾卤簿皇太后皇后卤簿皇太子卤簿皇太子妃卤簿亲王卤簿群官卤簿内命妇四妃九嫔婕妤美人才人卤簿（太子良娣以下同）外命妇卤簿
第六十八序例下
君臣冕服冠衣制度皇后王妃内外命妇服及首饰制度斋戒祈祷杂制
第六十九吉礼（凡十三卷）
皇帝冬至祀圆丘（正月上辛祈穀孟夏雩祀及摄事并附）
斋戒陈设省牲器銮驾出宫奠玉帛进熟銮驾还宫
第七十皇帝季秋大享於明堂（摄事附）
陈设省牲器銮驾出宫奠玉帛进熟
皇帝立春祀青帝於东郊（立夏祀赤帝於南郊季夏土王日祀黄帝於南郊立秋祀白帝於西郊立冬祀黑帝於北郊及摄事并附）
斋戒陈设省牲器銮驾出宫奠玉帛进熟
皇帝腊日〈礻昔〉百神於南郊（摄事附）
斋戒陈设銮驾出宫奠玉帛进熟銮驾还宫
第七十一皇帝春分朝日於东郊（秋分夕月於西郊及摄事附）
斋戒陈设銮驾出宫奠玉帛进熟銮驾还宫
立春后丑日祀风师立夏后申日祀雨师立秋后辰日祀灵星立冬后亥日祀司中司命司人司禄
第七十二皇帝夏至祭方丘（后土同孟冬祭神州及摄事并附）
斋戒陈设省牲器銮驾出宫奠玉帛进熟銮驾还宫祭五岳四镇四海四渎
第七十三皇帝仲春仲秋上戊祭太社（摄事附）
斋戒陈设銮驾出宫奠玉帛进熟銮驾还宫冬季〈礻昔〉太社
第七十四皇帝时享於太庙（凡一岁五享谓四孟月及腊宗庙三年一祫以孟冬五年一禘以孟夏及诸享摄事并附）
斋戒陈设省牲器銮驾出宫晨祼馈食祭七祀祫禘以功臣配享銮驾还宫
第七十五皇帝孟春吉亥享先农（摄事附）
斋戒陈设銮驾出宫馈享耕籍銮驾还宫劳酒
皇后季春吉巳享先蚕（摄事附）
斋戒陈设车驾出宫馈享亲桑车驾还宫劳酒
第七十六皇帝拜陵皇后拜陵太常卿行诸陵荐新於太庙荐新物有司享先代帝王季夏祭中霤於太庙孟冬祭司寒（纳冰开冰附）兴庆宫祭五龙坛
第七十七皇帝皇太子视学
出宫视学车驾还宫
皇太子释奠於孔宣父（国学释奠仲春仲秋释奠於齐太公庙并附）
斋戒陈设出宫馈享讲学还宫
皇太子束脩（国学束脩附）
第七十八皇帝巡狩告圆丘（告社庙及归格礼并附）
斋戒陈设銮驾出宫亲告（告社则荐玉帛及进熟告庙则晨祼及馈食）銮驾还宫
巡狩告圆丘有司摄事（告社庙附）
皇帝巡狩
銮驾出宫燔柴告至銮驾还行宫望秩於山川肆觐东后考制度
第七十九皇帝封祀泰山（禅社首山附）
銮驾进发斋戒制度陈设省牲器銮驾上山荐玉币山下封祀坛进熟燔燎封玉册（封检附）銮驾还行宫朝觐群臣考制度
第八十时旱祈太庙时旱祈太社时旱祈岳镇以下於北郊（报祠同）时旱就
祈岳镇海渎久雨禜祭国门诸州祈社稷（县祈附）诸州祈诸神（县祈附）诸州禜城门（县禜附）
第八十一诸州祭社稷（诸县祭社稷附）诸州释奠於孔宣父（县释奠附）州学生束脩（县礼同）诸里祭社稷
诸太子庙时享
斋戒陈设晨祼馈食
三品以上时享其庙（四品五品六品以下附）三品以上祫享其庙（禘享附）王公以下拜扫（寒食附）
第八十二嘉礼（凡九卷）
皇帝加元服
卜日告圜丘（方丘附）告宗庙临轩行事见太后谒太庙亲谒会群臣群臣上礼
皇帝纳后
临轩命使纳采问名纳吉纳徵告期告庙册后命使奉迎同牢皇后表谢朝皇太后皇后受群臣贺皇帝会群臣外命妇
朝会群臣上礼皇后庙见车驾出宫
第八十三皇帝皇后正至受皇太子朝贺皇帝皇后正至受皇太子妃朝贺皇帝正至受群臣朝贺会皇帝千秋节受群臣朝贺（并会）皇后正至受群官朝贺皇后正至受外命妇朝贺会
第八十四皇帝於明堂读五时令
陈设銮驾出宫读令銮驾还宫
皇帝於太极殿读五时令
皇帝养老於太学
陈设銮驾出宫养老銮驾还宫
第八十五临轩册命皇后
临轩命使皇后受册皇后受群臣贺皇后表谢朝皇太后皇帝会群臣群臣上礼皇后会外命妇皇后庙见
临轩册命皇太子
临轩册命朝皇后谒太庙会群臣群臣上礼皇后受群臣贺皇后会命妇皇太子会群臣皇太子会宫臣宫臣上礼
内册皇太子
临轩命使皇太子受册皇太子朝谒谒太庙皇帝会群臣群臣上礼皇后受群臣贺皇后会外命妇皇太子会群臣皇太子会宫臣
宫臣上礼
临轩册命诸王大臣朝堂册命诸臣册内命妇二品以上遣使册授官爵朔日受朝朝集使引见（奉辞附）
第八十六皇太子加元服
告太庙临轩命宾赞冠会宾赞朝谒皇太子谒太庙会群臣群臣上礼皇太子会宫臣宫臣上礼
第八十七皇太子纳妃
临轩命使纳采问名纳吉纳徵告期告庙册妃临轩醮戒亲迎同牢妃朝见会群臣
第八十八皇太子元正冬至受群臣贺（并会）
皇太子元正冬至受宫臣朝贺
受朝会
皇太子与师傅保相见
皇太子受朝集使参辞
亲王冠（百官庶人附）
第八十九亲王纳妃（一品以下至庶人并附）
纳采问名纳吉纳徵请期册妃亲迎同牢妃朝见婚会妇人礼会飨丈夫送者飨妇人送者
公主出降
册公主公主受册纳采问名纳吉纳徵请期亲迎同牢见舅姑盥馈舅姑婚会妇人礼会飨丈夫送者飨妇人送者
第九十朝集使於尚书省礼见（并辞）任官初上（诸州上佐附）京兆府河南牧初上（诸州刺史都督附）万年长安令初上（河南洛阳县令礼同诸县令附）乡饮酒（正齿位附）
宣赦书群臣诣阙上表群臣奉参起居皇帝遣使诣蕃宣劳皇帝遣使诣诸州宣抚皇帝遣使诣诸州宣制劳会皇帝遣使诣诸州宣赦书（镇与州同）诸州上表
第九十一宾礼（凡一卷）
蕃主来朝以束帛迎劳遣使戒蕃主见日蕃主奉见（奉辞礼同）受蕃国使表及币皇帝宴蕃国主皇帝宴蕃国使
第九十二军礼（凡二卷）
皇帝亲征类於上帝（宜社附）
纂严斋戒陈设銮驾出宫荐玉帛进熟銮驾还宫
皇帝亲征告於太庙
斋戒陈设銮驾出宫晨祼馈食銮驾还宫解严
皇帝亲征禡於所征之地皇帝亲征及巡狩郊祭有司軷於国门皇帝亲征及巡狩告所过山川平荡寇贼宣露布遣使劳军将皇帝讲武皇帝田狩
第九十三皇帝射於射宫皇帝观射於射宫制遣大将出征有司宜於太社制遣大将出征有司告於太庙（齐太公庙附）仲春祀马祖仲夏享先牧（仲秋祭马社仲冬祭马步附）合朔伐鼓（诸州合朔伐鼓附）大傩（诸州县傩附）
第九十四凶礼（凡七卷）
赈抚诸州水旱虫灾（赈抚蕃国水旱附）劳问诸王疾苦（问外祖父后父大臣都督刺史及蕃国主附中宫问外祖父及诸王附东宫问外祖父及诸王附其问师傅保宗戚上台贵臣同劳问诸王礼）劳问外祖母疾苦（中宫问外祖母附其问王妃宗戚妇女同东宫问外祖附其问妃主妃母疾苦同）
五服制度
斩縗三年
正服加服义服縗冠绖带屦杖絻总论制度
齐縗三年
正服加服义服縗冠绖带屦杖
齐縗杖周
正服义服
齐縗不杖周
正服加服降服义服
齐縗五月
正服
齐縗三月
加服义服
大功殇（长殇九月中殇七月）
正服义服
成人九月
正服降服义服
小功五月殇
正服降服义服
成人
正服降服义服
緦麻三月殇
正服降服义服
成人
正服降服义服
改葬緦
縗裳制度
第九十五讣奏
皇帝为外祖父母举哀为皇后父母举哀为诸王妃主举哀为内命妇宗戚举哀为贵臣举哀为蕃国主举哀
临丧
皇帝临诸王妃主丧临外祖父母丧
除服
除外祖父母丧服除皇后父母丧服
敕使吊
吊诸王妃主丧敕使吊外祖父母丧
赗赙
会丧
制遣百僚会王公以下丧
策赠
敕使策赠诸王敕使策赠外祖父母
会葬
遣百僚会王公以下葬
致奠
敕使致奠诸王妃主丧敕使致奠外祖父母丧
第九十六中宫举哀
太皇太后皇太后皇后为父母祖父母举哀
成服
为父母祖父母
奔丧
后奔父母祖父母丧
临丧
后临外祖父母丧临内命妇丧
除服
后除父母祖父母丧服
遣使吊
吊外祖父母丧吊诸王妃主丧及吊宗戚丧
东宫举哀
皇太子为诸王妃主举哀为外祖父母举哀（并成服除服妃父母附）
临丧
临诸王妃主丧临外祖父母丧
遣使吊
赙赠
遣使致奠
第九十七东宫妃闻丧
闻父母祖父母丧
奔丧
奔父母祖父母丧
临丧
临外祖父母丧临良娣以下丧
除丧
除父母祖父母丧（除外祖父母丧附）
第九十八三品以上丧上（四品以下至庶人附）
初终复设床奠沐浴袭含赴阙敕使吊铭重陈小敛衣奠小敛敛发奠陈大敛衣奠大敛奠庐次成服朝夕哭奠宾吊亲故哭州县官长吊刺史遣使吊亲故遣使致赙殷奠卜宅兆卜葬日启殡赠谥亲宾致奠
第九十九三品以上丧中（四品以下至庶人附）
将葬陈车位陈器用进引引輴輴在庭位祖奠輴出升车遣奠遣车器行序诸孝从柩车序郭门亲宾归诸孝乘车宿止宿处哭位行次奠亲宾致赗茔次到墓陈明器下柩哭序入墓墓中置器序掩壙祭后土反哭虞祭卒哭祭小祥祭大祥祭禫祭祔庙
第一百三品以上丧下（四品以下至庶人附）
改葬
卜宅启请开坟举柩奠升柩车敛奠设灵进引告迁哭柩车位设遣奠轜车发宿止到墓虞祭
王公以下居丧杂制
举哀奔丧三殇初丧聚主食饮节哭节居常节不及期葬外丧讳名追服丧冠嫁娶乐禁主诸丧婚遇丧室次节
居重问轻


兵六
孙子曰： 兵者，诡道也。（无常形，以诡诈为道。若息侯诱楚子谋宋。）故能用示之不能用，（言己实能用师，外示之怯也。若孙膑示弱而制庞涓。）近而示之远，远而示之近。（欲近而设其远也，欲远而设其近也，诳曜敌军，示之以远，本从其近。若韩信之袭安邑，陈舟临晋而度夏阳。）古之善用兵者，能使敌人前后不相及，众寡不相待，贵贱不相救，上下不相扶，卒离而不集，兵合而不齐。（多设诈变，出东见西，攻南引北，乱之，使彼章惶离乱，而不集聚。）合於利而动，（暴之使离，乱之使不齐，动兵而战。）不合於利而止。
示弱
春秋时，晋声子谓楚令尹屈建曰： 若敖之乱，伯贲之子苗贲皇奔晋，以为谋主。及鄢陵之役，楚晨压晋军而阵。苗贲皇曰： 楚师之良在中军王族而已，若塞井夷灶，成阵以当之，栾、范易行以诱之，（栾书时将中军，范燮佐之。易行，谓简易兵备，欲令楚贪己，不复顾二穆之兵。易，以豉反。行，胡郎反。）中行、二郤必克二穆，（郤锜时将上军，中行偃佐之，郤至佐新军。令此三人分良以攻二穆之兵。楚子重、子辛皆出穆王，故曰二穆。锜，鱼绮反。）吾乃四萃於其王族，必大败之。 （四萃，四面集攻。）晋人从之，楚师大败，王夷师熸，（夷，伤也。吴楚之间，谓火灭为熸。子廉反。）子反死之。郑叛、吴兴，则苗贲皇之为也。
汉初，韩王信反，高帝自往击。至晋阳，闻信与匈奴欲击汉，帝使人使匈奴。匈奴匿其壮士肥牛马，（匿，藏。）徒见老弱及羸畜。使者十辈来，皆言匈奴易击。帝使刘敬复往使匈奴，还报曰： 两国相击，此宜夸矜见所长。（见，示也。）今臣往，徒见羸胔老弱，（胔音渍，谓死者之肉也。一说胔读曰瘠，瘠，瘦也。）此欲见短，伏奇兵以争利。愚以为匈奴不可击也。 是时汉兵已逾句注，二十馀万兵已业行。帝怒，以为沮吾军，（沮谓止，坏也。材汝反。）械系敬广武。遂往，至平城，匈奴果出奇兵围高帝白登，七日然后得解。
后汉末，孙策遣军攻陈登於匡琦城。贼初到，旌甲覆水，群下咸以众寡不敌。登乃闭门自守，示弱不战，将士衔声，寂若无人。登乘城观形势，知其可击。乃申命士众，宿整兵器，昧爽，开南门，引军诣贼营，步骑钞其后。贼周章，方结阵，不得还船，登纵兵乘之，贼遂大败。
陈武帝东讨杜龛，侯安都居守。北齐军入据石头，游骑至於阙下。安都闭门偃旗帜，示之以弱，且令城中曰： 有登陴看贼者斩。 及夕，贼收军还石头，安都夜令士卒密营御敌之具。明晨，贼骑又至，安都率甲士三百人，开东西掖门与战，大败之，贼乃退还石头，不敢逼台城。
后周末，隋文帝作相之初，尉迟迥拒命，遣将于仲文率兵定关东。军次蓼隄，迥将檀让拥众数万，仲文以羸师战，让悉众来拒，仲文伪北，让军颇骄。於是遣精兵左右翼击之，大败让军。进攻梁郡，迥守将刘子宽弃城遁走。
示怯
周初，武王问太公曰： 敌人先至，已据便地，形势又强，则如之何？ 对曰： 当示怯弱，设伏佯走，自投死地。敌见之，必疾速而赴，扰乱失次，必离故所，入我伏兵。齐起，急击前后，冲其两旁。
战国赵将李牧，常居代雁门，备匈奴。以便宜署吏，市租皆输入幕府，为士卒费。日击数牛飨士，习骑射，谨烽火，多间谍，厚遇战士。为约曰： 匈奴即入盗，急入收保，有敢捕虏者斩。 匈奴每入，烽火谨，辄入收保，不敢战。如是数岁，亦不亡失。然匈奴谓牧为怯。赵王让牧，牧如故。王怒，使他人代将。岁馀，匈奴每来，出战，数不利。复遣牧。牧至，如故约。匈奴数岁无所得，终以为怯。边士皆愿一战。於是乃具选兵车得千三百乘，骑万三千匹，百金之士五万，彀弓弩者十万人，悉勒习战。大纵畜牧，人众满野。匈奴小入，佯北不胜，以数千人委之。单于闻之，大喜，率众来。牧多为奇阵，张左右翼击之，破杀匈奴十馀万骑，单于奔走。十馀岁不敢近边。
战国韩、魏相攻，齐将田忌率兵伐魏。魏将庞涓闻之，去韩而归。孙膑谓田忌曰： 彼三晋之兵素皆悍勇而轻齐，齐号为怯。善战者因其势而利导之。兵法，百里而趋利者蹶上将军，（蹶犹挫也。蹶，纪劣反。）五十里而趋利者军半至。使齐军入魏地为十万灶，明日为五万灶，又明日为三万灶。 庞涓行三日，大喜，曰： 我固知齐卒怯，入吾地三日，士卒亡者过半矣。 乃弃其步兵，与其轻锐倍日并行逐之。（并，毕正反。）孙子度其行，暮当至马陵。马陵道狭，而旁多阻隘，可伏兵，乃斫大树白而书之曰： 庞涓死此下。 於是令万弩夹道而伏，期曰： 暮见火举而俱发。 庞涓夜至斫木下，见白书，乃钻火烛之。读书未毕，齐军万弩俱发，军大乱，庞涓乃自刎。
隋炀帝大业中，彭城贼张大彪、宗世模等众至数万，保县薄山，寇掠徐、兖。隋将董纯讨之。纯初闭营不与战，贼屡挑之不出，贼以纯为怯，不设备，纵兵大掠。纯选精锐击贼，合战於昌虑，大破之，斩首万馀级，筑为京观。
隋末，山贼孟让众号十万，屯盱眙。炀帝遣王世充保都梁山以拒之，久不与战，乃宣言士卒亡叛，使贼中闻之。让果大笑曰： 王世充文法吏，何能为将。吾当生缚之。 於是进攻其栅，充与战，佯不胜。让益轻之，乃分兵虏掠。世充知其可击，令军中移灶撤幕，设方阵四面而出战，大破之，虏男女十万馀口，让仅以身免。
示缓
战国秦伐韩，军於阏与。赵王召问赵奢，奢对曰： 道远险狭，譬犹两鼠斗於穴中，将勇者胜。 王令奢救之。兵去邯郸三十里，而令军中曰： 有以军事谏者死。 秦军武安西，秦军鼓噪勒兵，武安屋瓦尽震。军中候有一人言急救武安，奢立斩之。坚壁，留二十八日不行，复益增垒。秦閒来，奢善食遣之。閒以报秦将，秦将大喜曰： 夫去国三十里而军不行，乃增垒，阏与非赵地也。 奢既已遣秦閒，乃卷甲而趋之，二日一夜至，令善射者去阏与五十里而军。垒成，秦人闻之，悉甲而至。奢纵兵击破之，阏与围解。
后汉末，曹公进军攻袁尚将审配於邺，先凿堑围，周回四十里，初令浅，示若可越。审配遥见，笑而不出争利。曹公令一夜濬之，广深二丈，决漳水以灌之。数月，城中饿死过半。尚将马延临阵降，遂克邺城。
魏将司马宣王征公孙文懿，贼保襄平，宣王进军围之。会霖潦，大水平地数尺，三军恐惧，欲移营。宣王令军中敢有言徙者斩。都督令史张静犯令，斩之，军中乃定。贼恃水，樵牧自若。诸将欲取之，皆不听。司马陈珪曰： 昔攻上庸，八部并进，昼夜不息，故能一旬之半拔坚城，斩孟达。今者远来而更安缓，愚窃惑焉。 宣王曰： 孟达众少而食支一年，吾将士四倍於达而粮不淹一月，以一月图一年，安可不速？以四击一，正令半解，犹当为之。是以不计死伤，与粮竞也。今贼众我寡，贼饥我饱，水雨乃尔，功力不设，虽当促之，亦何所为。自发京师，不忧贼攻，但恐贼走。今贼粮垂尽，而围落未合，掠其牛马，钞其樵采，此故驱之走也。夫兵者诡道，善因事变。贼凭众恃雨，故虽饥困，安肯束手，当示无能为之。若取小利以惊之，非计也。 既而雨止，遂合围。起土山地道，楯橹钩橦竞发，矢石雨下，昼夜攻而拔之。
后魏末，万俟丑奴称乱关右，魏将贺拔岳讨之，军於汧、渭之间，宣告远近曰： 今气候渐热，非征讨之时，待至秋凉，更图进取。 丑奴闻之，遂以为实，分遣诸军散营农於岐州之北百里细川，使其大将侯伏侯元进领兵五千，据险立栅。其千人以下为栅者亦有数处，且田且守。岳知其势分，乃密严备。晡时，潜遣轻骑先行断诸路，於后诸军尽发。昧旦，攻围元进栅，拔之。诸所俘执皆放之，自馀栅悉降。岳星言径趣泾州，其刺史侯长贵亦以城降。丑奴乃弃平亭而走。
声言击东其实击西
后汉初，岑彭将兵三万馀人南击秦丰，拔黄邮，丰与其大将蔡宏拒彭等於邓，数月不得进。彭夜勒兵马，申令军中，使明早西击山都。乃缓所获虏，令得逃亡，归以告丰，丰即悉其军西邀彭。彭乃潜兵渡沔水，击其将张杨於阿头山，大破之。从川谷閒伐木开道，直袭黎丘，破诸屯兵。丰闻大惊，驰归救之。彭依东山为营，丰与蔡宏夜攻彭，彭先为之备，出兵逆击之，丰败走。
后汉初，张步据齐地，汉将耿弇征之，（弇音甘。）张步将费邑分遣其弟敢守巨里。弇进兵先胁巨里，使多伐树木，扬言以填塞坑堑。数日，有降者言邑闻弇欲攻巨里，谋来救之。弇乃严令军中趣修攻具，宣勒诸部，后三日当悉力攻巨里城。阴缓生口，令得亡归。归者以弇期告邑，邑至日果自将精兵三万馀人来救之。弇喜，谓诸将曰： 吾所以修攻具者，欲诱致邑耳。今来，適其所求也。 即分三千人守巨里，自引精兵上冈阪，乘高合战，大破之，临阵斩邑。既而收首级以示巨里城中，城中忷惧，费敢悉众亡归张步。时张步都剧，使其弟蓝将精兵二万守西安，又令将万馀人守临淄，相去四十里。弇进军画（胡麦反）中，居二城之间。弇视西安城小而坚，且蓝兵又精，临淄名虽大而实易攻，乃勒诸将校后五日攻西安。蓝闻之，晨夜警守。至期夜半，弇勒诸将皆蓐食，会明至临淄城。护军荀梁等争之，以为宜速攻西安。弇曰： 不然。西安闻吾欲攻之，日夜为备；临淄出不意至，必惊扰，吾攻之一日必拔。拔临淄即西安孤，张蓝与步隔绝，必复亡去，所谓击一而得两者也。若先攻西安，定不卒下，顿兵坚城，死伤必多。纵能拔之，张蓝引军还奔临淄，并兵合势，观人虚实，吾深入敌地，后无转输，旬月之间，不战而困。诸君之言，未见其宜也。 遂攻临淄，半日拔之，入据其城。张蓝闻之大惧，遂将众亡归剧。
示形在彼而攻於此
春秋时，越伐吴，吴子御於笠泽，夹水而阵。越为左右句卒，（句卒，钩伍相著，别为左右屯也。）使夜或左或右，鼓譟而进；吴师分以御之。越以三军潜涉，当吴中军而鼓之，吴师大乱，遂败之。（左右句卒为声势，以分吴军而三。吴越春秋曰： 越伐吴，起军於江南，乃具左右军，将有私卒六千人为中军。日昏，乃令左军衔枚溯江五里，右军衔枚沿江五里，夜半鸣鼓，吴师闻之，大骇曰： 越人来攻我乎？ 因分其军为二阵拒越，越王乃以其中军衔枚，潜涉不譟，以袭攻之，吴师大败。 此语左氏传同，其语小异，故附於注末。）
汉王遣将韩信击魏，魏王盛军蒲阪，塞临晋，信乃益为疑兵，陈船欲渡临晋，而伏兵从夏阳以木罂鲊渡军，（以木为器，如罂鲊。以度军无船且尚密。）袭安邑，虏魏王豹。
汉吴王濞反，汉将周亚夫率师御之，壁於下邑。吴师奔壁东南，亚夫使备西北，吴果以精兵奔西北，不得入，乃大败之。（亚夫悟之而胜。）
后汉将吴汉、岑彭讨公孙述，述使其将延岑等悉兵拒广汉及资中，又遣将侯丹率二万馀人拒黄石。彭乃多张疑兵，使护军杨翕与臧宫拒延岑等，自分兵浮江下还江州，（今南平郡，即汉江州县。）溯都江而上，（都江，成都江。）袭击侯丹，大破之。因晨夜倍道兼行二千馀里，径拔武阳。使精骑驰广都，去成都数十里，势若风雨，所至皆奔散。初，述闻汉军在平曲，故遣大兵逆之。及汉军至武阳，绕出道延岑军后，蜀地震骇。
后汉马援为陇西太守，发步骑三千人击先零羌。羌将其妻子辎重移阻於允吾谷，（允吾，音铅牙。）援乃潜行閒道，掩赴其营。羌大惊坏，复远徙唐翼谷中，援复追讨之。羌引精兵聚北山，援陈军向山，而分遣数百骑绕袭其后，乘夜放火，击鼓叫譟，虏遂大溃。
后汉末，黄巾贼起，汉将朱俊率兵讨之。贼帅韩忠据宛拒俊，俊兵少不敌，乃长围结垒，起土山以临城内，因鸣鼓攻其西南，贼悉众赴之。俊自将精卒五千，掩其东北，乘城而入，忠乃退保小城，惶惧乞降。
后汉末，曹公与袁绍相持官渡，绍遣将郭图、淳于琼、颜良攻东郡太守刘延於白马，绍引兵至黎阳，将渡河。曹公北救延，荀攸说公曰： 今兵少不敌，分其势乃可。公到延津，若将渡兵向其后者，绍必西应之，然后轻兵袭白马，掩其不备，颜良可擒也。 公从之。绍闻兵渡，即分兵西应之。公乃引军兼行趣白马，未至十馀里，良大惊，来逆战。使张辽、关羽前登，击破，斩良。遂解白马围。
后汉末，曹公击破马超，超走凉州，关中平。诸将或问公曰： 初，贼守潼关，渭北道缺，不从河东击冯翊而反守潼关，引日而后北渡，何也？ 公曰： 贼守潼关，若吾入河东，贼必引守诸津，则西河未可渡。吾故盛兵向潼关，贼悉众南守，西河之备虚，故徐晃等得擅取西河；然后引军北渡，贼不能与吾争西河者，以有二将之军也。连车竖栅，为甬道而南，既为不可胜，且以示弱。渡渭为坚垒，虏至不出，所以骄之也，故贼不为营垒而求割地。吾顺言许之，所以从其意，使自安而不为备，因蓄士卒之力，一旦击之，所谓疾雷不及掩耳，兵之变化，固非一道也。
后汉末，蜀将关羽围曹公将曹仁於樊，又围将军吕常於襄阳。曹公遣将徐晃救仁，以羽难与争锋，遂前至偃城。晃到，诡道作都堑，示欲截其后，贼烧屯走。晃得偃城，两面连营，稍前，去贼围三丈所，未攻。贼围头有屯，又别屯四冢。晃扬声当攻围头屯，而密攻四冢。羽见四冢欲坏，自将步骑五千出战，晃击之，退走，遂追陷与俱入围，破之，或自投沔水死。曹公令曰： 贼围堑鹿角十重，将军致战全胜，遂陷贼围，多斩首虏。吾用兵三十馀年，及所闻古之善用兵，未有长驱径入敌围者也。
后汉末，田国让守马城，为鲜卑攻围之十重。国让密严使司马建旌旗，鸣鼓吹，将步骑从南门出，胡人皆属目往赴之。国让将精锐自北门出，鼓譟而赴，两头俱发，出虏不意。虏众散乱，皆无弓马，步走二十馀里，僵尸蔽地。
魏将司马宣王征公孙文懿，次於辽水。文懿遣将军卑衍、杨祚等步骑数万阻辽隧以距之，围堑二十馀里。宣王令其军穿围，盛兵多张旗帜出其东南，贼尽锐赴之。乃汎舟潜济急东北，斜趣襄平。衍等恐襄平无守，夜遁走。
魏将郭淮讨叛羌，其羌师屯河关、白土故城，据河拒官军。淮见形上流，密於下渡兵据白土城，击，大破之。
蜀将诸葛亮出斜谷，司马宣王屯北原。亮盛兵西行，诸将皆欲攻西围，郭淮独以为此见形於西，欲使官兵重应之，必攻阳遂耳。其夜果攻阳遂，有备不得上。
十六国前燕将慕容垂讨丁零翟钊於滑台，次於黎阳津，钊於南岸拒守，垂徙营就西津，为牛皮船百馀艘，载疑兵列仗，溯流而上。钊先以大众备黎阳，见垂向西津，乃弃营西拒。垂潜遣其桂林王慕容镇、骁骑慕容国於黎阳津夜济，壁於河南。钊闻而奔还，士众疲渴，走归滑台，钊携妻子率数百骑北趣白鹿，垂遣追击之，尽擒其众。
东晋末，宋武帝遣将朱龄石伐谯纵於蜀。宋武曰： 往年刘敬宣出黄虎，无功而退。贼谓我今应从外水往，而料我当出其不意，犹从内水来也。如此，必以重兵守涪（音浮）城，以备内道。若向黄虎，正堕其计。今以大众自外水取成都，疑兵出内水，此制敌之奇也。 而虑此声先驰，贼审虚实，乃别有函书，全封付龄石，署函边曰： 至白帝乃开。 诸军虽进，未知处分所由。至白帝，发书，曰： 众军悉从外水取成都，臧熹、朱林於中水取广汉，使羸弱乘高舰十馀，由内水向黄虎。 众军乃倍道兼行，谯纵果备内水，使其大将谯道福以重兵戍涪城，遣其将侯辉、谯诜等率众万馀屯彭模，夹水为城。龄石至彭模，诸将以贼水北城险阻众多，咸欲先攻其南城，龄石曰： 不然。虽寇在北，今屠南城，不足以破北；若尽锐以拔北垒，南城不麾而自散也。 遂攻北城，诘朝战，至日昃，焚其楼橹，四面并登，斩侯辉、谯诜，仍回军以麾，南城即时溃散。
宋刘道济为益州刺史，刑政失中，群盗蜂起，攻围州城。道济将裴方明出东门，破贼三营，斩首数百级。贼虽败，已复还合。方明复伪出北门，回击城东大营，杀千馀人。时天大雾，方明等复扬声出东门，而潜自北门出攻城北、城西诸营，贼众大溃，於是奔散。
西魏末，岷州羌据州城反，魏将独孤信讨之。信勒兵向万年，顿三交谷口。贼并力拒守，信因诡道趋绸松岭。（绸，直留反。）贼不虞信兵之至，睹风奔溃。乘胜逐北，径至城下，贼并出降。
西魏末，凉州刺史宇文仲和据州不受代，魏将独孤信率兵讨之。仲和婴城固守，信夜令诸将以冲梯攻其东北，信亲率壮士袭其西南，迟明克之。（迟，直吏反。未明也。天未明之顷，已袭之，事毕然后天明，明迟於事耳。）
隋汉王谅作乱，遣其将余公理自太行下河内。隋将史祥讨之，军於河阴，久不得济。祥谓军吏曰： 余公理轻而无谋，才用素不足称，又新得志，谓其众可恃。恃众必骄。且河北人先不习兵，所谓拥市人而战，不足图也。 乃令军中修攻河阳具。公理使谍知之，果屯兵於河阳内城以备祥。祥於是舣船河南，公理聚甲以当之。祥乃简精锐於下流潜渡，公理率众拒之。祥至湨（古阒反）水，两军相对，公理未成列，祥纵击，大破之。
孙子曰： 利而诱之，亲而离之。 （以利诱之，使五閒并入，辩士驰说，亲彼君臣，分离其形势。若秦遣反閒，欺诳赵君，使废廉颇而任赵奢之子，卒有长平之败。）
示无备设伏取之
后魏将傅永守楚王戍，萧齐将裴叔业来攻。永令填塞外堑，夜伏战士一千人於城外。晓而叔业等至，顿於城东，列阵，将置长围。永所伏兵於左道击其后军，破之。叔业乃令将佐守所列之阵，自率精甲数千人救之。永上门楼，观叔业南行五六里许，便开门奋击，遂摧破之。叔业进退失图，於是奔走。左右欲追之，永曰： 弱卒不满三千，彼精甲犹盛，非力屈而败，直堕吾计中耳。既不测我之虚实，足丧其胆。俘此足矣，何假逐之。
后周韩褒为汾州刺史，州界北接太原，当千里径。先是，高齐寇数入，民废耕桑，前后刺史，莫能防捍。褒至，適会寇来，褒乃不下属县。民既不及设备，以故多被抄掠。齐人喜，相谓曰： 汾州不觉吾至，先未集兵，今者之还，必莫能追蹑我矣。 由是益懈，不为营垒。褒已先勒精锐，伏北山中，分据险阻，邀其归路。乘其众怠，纵伏击之，尽获其众。
孙子曰： 夜战多火鼓，昼战多旌旗，所以变人耳目。以治待乱，以静待譁，此治心者也。 （以我之清净，待彼之諠譁，此治人心者也。故太公曰： 事莫大於必克，用莫大於玄默。 ）
示强
春秋时，楚将子元以车六百乘伐郑，师於桔柣之门。（桔柣，郑远郊之门也。桔，胡结反。柣，徒结反。）又入自纯门及逵市。（纯门，郑外郭门也。逵市，郭门道上市。）悬门不发，效楚言而出。子元曰： 郑有人。 （悬门施於内城门。郑示楚以閒暇，故不闭城门。出兵而效楚言，故子元畏之不敢进。）诸侯救郑。楚师夜遁。郑人将奔桐丘，谍言曰： 楚幕有乌。 乃止。（谍，閒也。幕，帐也。）
春秋时，楚大饥，戎伐其西南，（戎，山夷也。）庸人帅群蛮以叛楚，（庸，属楚之小国。）麇人率百濮将伐楚。（百濮，夷也。麇，居筠反。）於是申、息之北门不启。（备中国。）楚人谋徙於阪高。（楚险地也。）蒍贾曰： 不可。我能往，寇亦能往，不如伐庸。夫麇与百濮，谓我饥不能师，故伐我也。若我出师，必惧而归。百濮离居，将各走其邑，谁暇谋人？ 乃出师。旬有五日，百濮乃罢。自庐以往，振廪同食。（往，往伐庸也。振，发也。廪，仓也。同食，上下无异馔。）
春秋时，晋文公率诸侯伐楚，楚将子玉从晋师。晋退三舍，楚师不止，晋师又次於城濮，楚师背酅（音携）而舍，（酅，陵险阻名。）文公患之。听舆人之诵（恐众畏险，故听其歌诵。）曰： 原田莓莓，（莫柸反。）舍其旧而新是谋。 （高平曰原。喻晋军美盛，若原田之草莓莓然，可以谋立新功，不足念旧惠也。）公疑焉。（疑众谓己背旧谋新。）晋大夫狐偃曰： 战也！战而捷，必得诸侯。若其不捷，表里山河，必无害也。 （晋国外河而内山。）晋车七百乘，韅、（呼见反。）靷、（与进反。）鞅、（於两反。）靽。（音半。五万二千五百人也。在背曰韅，在焜曰靷，在腹曰鞅，在后曰靽，言驾乘修备。）晋侯登有莘（古国名）之墟以观师，曰： 少长有礼，其可用也。 遂伐其木，以益其兵。（伐木以益攻战之具。盖以示强。）终败楚师。
春秋时，晋侯伐齐，齐侯登巫山以观晋师。晋人使司马斥山泽之险，虽所不至，必旆而疏阵之。（斥，候也。疏建旌旗以为阵，示众也。）使乘车者左实右伪，以旆先，（伪以衣物为人形也，建旆以先驱。）舆曳柴而从。（以扬尘。）齐侯见之，畏其众也，乃脱归。（脱，不张旗帜也。）
春秋时，晋声子聘楚，谓令尹屈建曰： 子仪之乱，析公奔晋，以为谋主。绕角之役，析公曰： 楚师轻佻，易震荡也。若多鼓钧声，以夜军之，（钧同其声）楚师必遁。 晋人从之，楚师宵溃。晋遂侵蔡，袭沈，获其君，败申、息之师於桑隧，获申丽而还。郑於是不敢南面。楚失华夏，则析公之为也。
汉景帝时，匈奴大入上郡，天子使中贵人从李广（中官之幸贵者。）勒习兵击匈奴。贵人将数十骑出猎，见匈奴三人，与战，被射伤。中贵人走广，广曰： 是必匈奴射雕者也。 （雕善飞，故使善射者射。）广乃遂从百骑以驰三人，令其骑张左右翼，而广身射彼三人，杀其二人，生得一人，果射雕者也。遥见匈奴有数千骑，见广，以为诱骑，皆惊，上山阵。广之百骑皆大恐，欲驰还走。广曰： 吾去大军数十里，今若走，匈奴追射我立尽。今我留，匈奴必以我为大军诱之，必不敢击我。 广令诸骑曰： 前。 未到匈奴阵二里所，止，令曰： 皆下马解鞍。 其骑曰： 虏多且近，即有急，奈何？ 广曰： 彼虏以我为走，今皆解鞍以示不走，用坚其意。 胡骑遂不敢击。有白马将出护其兵，於是广上马与十馀骑奔射杀之，而复还其骑中，解鞍，令士皆纵马卧。是时会暮，胡兵终怪之，卒不敢击。向夜半时，胡兵以为汉有伏军於旁欲夜取之，皆引兵去。诘朝，广乃归其大军。
后汉廉范为云中太守，会匈奴大入塞，范自率士卒拒之。虏众盛，不敌。会日暮，令军士各交缚两炬，三头燃火。虏遥见火多，谓汉兵救至，待朝将退。范乃令军中蓐食，晨往击之，斩首数百级，虏自此不敢向云中。
后汉虞诩为武都太守，以讨叛羌，羌乃率众数千，遮诩於陈仓、崤谷，诩即停军不进，而言上书请兵，须到当发。羌闻之，乃分钞旁县，诩因其兵散，日夜进道，兼行百馀里。令吏士各作两灶，日增倍之，羌不敢逼。或问： 孙膑减灶而君增之。兵法，日行不过三十里，戒不虞，而今日且二百，何也。 诩曰： 虏众多，吾兵少。徐行则易为所及，速进则彼所不测。虏见吾灶日增，必谓郡兵来迎。众多行速，必惮追我。孙膑见弱，吾今示强，势有不同故也。 既到郡，兵不满三千，而羌众万馀，攻围赤亭数十日。诩乃令军中，使强弩勿发，先用小弩。羌以为矢力弱，不能至，并兵急攻。诩於是使二十强弩共射一人，发无不中，羌大震，退。诩因出城奋击，多所杀伤。明日悉陈其众，令从东郭门出，北郭门入，换衣服，回转数周。羌不知其数，更相恐动。诩计贼当退，乃潜遣五百馀人於浅水设伏，候其走路。虏果奔，因掩击，大破之。
蜀将诸葛亮屯於阳平，遣魏延诸军并兵东下，亮唯留万人守城。魏将司马宣王率二十万众拒亮，而与魏延军错道，迳前，当六十里。侦（昌郑反）候白宣王说亮在城中兵力弱。将士失色，亮是时意气自若，勒军中皆卧旗偃息，不得辄出菴幔，开西门，扫地卻洒。宣王疑其有伏，於是引军北趣山。亮谓参佐曰： 司马懿谓吾有强伏，循山走矣。 候逻还白，如亮所言。宣王后知，深以为恨矣。
后汉末，陈登为广陵太守，孙策遣军攻登於匡琦城。登使人求救於曹公，而密去城十里理军营处所，多取柴薪，两束一聚，相去十步，纵横成行，令夜俱起火，互然其聚，城上称庆，若大军到。贼睹火惊溃，登勒兵追奔，斩首万级。
西晋杜元凯伐吴，陈兵於江陵，遣牙门管定、周旨、伍巢等率奇兵八百，汎舟夜渡，以袭乐乡，多张旗帜，起火巴山，出於要害之地，以夺贼心。吴都督孙歆震恐，与吴将伍延书曰： 北来诸军，乃飞渡江也。 旋皆破之。
十六国后赵石勒荆州监军郭敬寇晋襄阳，勒驿令敬退屯樊城，戒之使偃藏旗帜，寂若无人，彼若使人观察，则告之曰： 自爱坚守，后七八日大骑将至，相禁不复得走矣。 敬使人浴马於津，周而复始，昼夜不绝。侦谍还告晋南中郎将周抚，抚以为勒军大至，惧而奔於武昌，敬遂入襄阳焉。
十六国前凉张重华以谢艾为军师将军，率骑三万，进军临河。后赵石勒将麻秋以三万众拒之。艾乘轺（音遥）车，冠白〈巾臽〉，（苦洽反）鸣鼓而行。秋遥观而怒曰： 艾年少书生，冠服如此，轻我也。 命黑槊（音朔）龙骧三千人驰击之。艾左右大扰。或劝艾乘马，艾不从，乃下车踞胡床，指挥处分。贼以为伏兵发也，惧不敢进。又遣将缘河截其后，秋军乃退。艾乘胜奔击，遂大败之，斩秋将杜勋、汲渔，俘斩一万三千级，秋走马奔大夏也。
东晋末，宋武帝为将，讨海贼孙恩，恩在扈渎。海盐令鲍陋遣子嗣之以吴兵一千，请为前驱。宋武曰： 贼兵甚精，吴人不习战，若前驱失利，必败我军。可在后为声援。 不从。是夜，宋武多设伏兵，兼置旗鼓，然一处不过数人。明日，贼率众万馀迎战。前驱既交，诸伏皆出，举旗鸣鼓。贼谓四面有军，乃引退，嗣之追奔，为贼所没。宋武且战且退，贼既盛，所领死伤且尽。宋武虑不免，至伏兵处，乃止，令左右脱取死人衣。贼谓当走反停，疑犹有伏。宋武因呼更战，气色甚猛，贼良以为然，乃引军去。宋武徐归，然后散兵稍集。
东晋末，桓玄篡晋，宋武帝起义讨玄，玄使将桓谦、何澹之屯覆舟山。武帝使羸弱登蒋山，多张旗帜，玄不之测，大惧。武帝与刘毅等分数队，进突谦阵，皆殊死战，无不一当百。时东北风急，毅军放火，烟尘张天，鼓譟之音，震骇京邑。谦等诸军，一时奔散。
萧梁将冯道根守阜陵。初到阜陵，理城隍，远斥候，有如敌将至者。众颇笑之。道根曰： 怯防勇战，此之谓也。 理城未毕，会魏将党（德浪反）法宗、傅竖眼率众二万，奄至城下，道根堑垒未固，城中众少，皆失色。道根命广开门，缓服登城，选精锐二百人出与魏军战，败之。魏人见意闲，且战又不利，因退走。
西魏将宇文测行绥州事。每岁河冰合后，突厥即来寇掠，先是常先遣居人入城堡以避之。测至，皆令安堵如旧。乃於要路数百处并多积柴，仍远遣斥候，知其动静。是年十二月，突厥从连谷入寇，去界数十里，测命积柴之处，一时纵火。突厥谓有大军至，惧而遁走，自相蹂践，委弃杂畜及辎重不可胜数。测徐率所部收之，分给百姓。自是突厥不敢复至。
梁雍州刺史岳阳王萧虓虽称藩於西魏，而尚有二心。西魏将杨忠自樊城观兵於汉滨，易旗递进，实骑二千，虓登楼观之，以为三万，惧而服焉。
敌军攻城久不下师老击败之
后汉初，庞萌、董宪反，与苏茂、佼彊（佼音效）合兵三万，急围桃城。光武时在蒙，闻之，乃留辎重，自将轻骑三千，步卒数万，晨夜驰赴，师次任城，去桃城六十里。旦日，诸将请进，贼亦挑战。帝不听，乃休士养锐，以挫其锋。城中闻车驾至，众心益固。时吴汉等在东郡，驰使召之。萌等乃悉兵攻城，二十馀日，众疲困而不能下。及吴汉等到，乃率众军进桃城，帝亲自搏战，大破之。
十六国前赵刘曜败石勒将石季龙於高堠，（今绛州闻喜县界。）遂围洛阳。勒将亲救，程遐等固谏曰： 刘曜乘胜兵盛，难与争锋，金墉粮丰，攻之未可卒拔。曜悬军千里，势不支久。不可亲动，动无万全，大业去矣。 勒大怒，按剑叱遐等出。召徐光而谓之曰： 刘曜乘高堠之势，围守洛阳，庸人之情皆谓其锋不可当也。然曜带甲十万，攻一城而百日不克，师老卒殆，以我初锐击之，可一战而擒。若洛阳不守，曜必送死冀州，自河以北，席卷北向，吾事去矣。程遐等不欲吾亲行，卿以为何如？ 光对曰： 刘曜乘高堠之势而不能进临襄国，更攻金墉，此其无能为也。悬军三时，无攻战之利，若銮旗亲驾，必睹旌奔败。定天下之计，在今一举。 勒笑曰： 光之言是也。 使内外戒严，有谏者斩。命石堪、石聪、桃豹等各统见众会荥阳，使石季龙进据石门，以左卫石邃都督中军事，勒统步骑四万赴金墉。勒顾谓徐光曰： 曜盛兵成皋关，上计也；阻洛水，其次也；坐守洛阳者，成擒也。 勒诸军至成皋。勒见曜无守军，大悦，乃卷甲衔枚诡道兼路，出於巩、訾之间。知曜陈其军十馀万人於城西，弥悦。勒入自宣阳门，升故太极前殿。季龙步卒三万，自城北而西，攻其中军：石堪、石聪等各以精骑八千，城西而北，击其前锋，大战於西阳门。勒躬贯甲胄，出自阊阖，夹击之。曜军大溃，於阵擒曜，以徇於军。


兵十三
孙子曰： 下政攻城。（言攻城屠邑，政之下者，所害者多。）攻城之法，为不得已。修橹轒辒，（上汾，下温。）具器械，三月而后成，（修橹，长橹也。轒辒，四轮车。皆可推而往来，冒以攻城。器械，谓云梯、浮格衡、飞石、连弩之属。攻城总名。言修此攻具，经一时乃成也。）距闉又三月而后已。（距闉者，踊土积高而前，以附於城也。积土为山曰堙，以距敌城，观其虚实。春秋传曰： 楚司马子反乘堙而闚宋城。 ）将不胜心之忿，而蚁附之，则杀士卒三分之一，（守过二时，敌人不服，将不胜心之忿，多使士卒蚁附其城，杀伤我士民三分之一也。）而城不拔者，此攻城之灾。（言攻趣不拔，还为己害，故韩非曰： 夫一战不胜，则祸暨矣。 ）故善用兵者，屈人之兵而非战，（言伐谋伐交，不至於战。故司马法曰： 上谋不斗。 ）拔人之城而非攻也，（言以威刑服敌，不攻而取，若郑伯肉袒以迎楚庄王之类。）毁人之国而不久也，（若诛理暴逆，毁灭敌国，不暴师众也。）故兵不钝而利可全，此谋攻之法也。（不与敌战，而必完全得之，立胜於天下，不顿兵血刃。）故用兵之法，什则围之，（以十敌一，则围之，是为将智勇等，而兵利钝均也。若主弱客劲，不用十也。曹公操所以倍兵围下邳，生擒吕布。若敌垒固守，依附险阻，彼一我十，乃可围也。敌虽盛，所据不便，未必十倍然后围之。）伍则攻之。 （若敌并兵自守，不与我战，彼一我五，乃可攻战也。或与敌人内外之应，未必五倍然后攻之。）
又曰： 兵之情，围则御，（相御持也。穷则同心守御。）不得已则斗，（势有不得已也。言斗太过，战不可以恶胜，走不能脱，恐其有降人之心者。）过则从。（陷之甚过，则计从也。）围师必阙。（司马法曰： 围其三面，开其一面，以示生路。 ）此用兵之法。 （若围敌平陆之地，必空一面，以示其虚，欲使战守不固，而有去留之心。若敌临危据险，强救在表，当坚固守，未必阙也。此用兵之法。）
又曰： 倍则分之。（己二敌一，则一术为正，一术为奇；彼一我二，不足为变，故疑兵分离其军也。故太公曰： 不能分移，末可语奇。 ）微乎微微，至於无形；（言其微妙，所不可见。）神乎神神，至於无声，故能为变化司命。 （言变化之形，倏忽若神，故能料敌死生，若天之司命。）
又曰： 善攻者，动於九天之上也。 （善攻者，务因天时地利，为水火之变，使敌不知所备。言其雷震发动，若於九天之上也。）
围敌勿周
后汉初，张步据齐地，汉将耿弇总兵讨之。张步使其大将费邑军历下，又分守祝阿、钟城。弇先击祝阿，自旦攻城，未日中而拔之，故开围一角，令其众得奔归钟城。钟城人闻祝阿已溃，大恐惧，遂空壁亡去。
后汉妖巫维汜弟子单臣，相聚入原武城，劫吏人，自称将军。光武遣臧宫将北军数千人围之。贼穀食多，数攻不下，士卒死伤。帝召公卿诸侯王问方略，明帝时为东海王，独对曰； 妖巫相劫，势无久立，其中必有悔欲亡者。但外围急，不得走耳。宜小挺缓，（挺，解也。）令得逃亡，则一亭长足以擒也。 帝即敕宫撤围缓贼，贼众分散，遂斩臣等。
后汉末，将军朱俊与荆州刺史徐璆共讨黄巾，击贼帅赵弘，斩之。馀贼帅韩忠复据宛，乞降，司马张超请听之。俊曰： 兵有形同而势异者。昔秦、项之际，人无定主，故赏降附以劝来耳。今海内一统，唯黄巾造寇，纳降无以劝善，讨之足以惩恶。今若受之，更开逆意，贼利则进战，钝则乞降，纵敌长寇，非良计也。 因急攻，连战不克。俊登土山睹之，顾谓张超曰： 吾知之矣。贼今外围周固，内营逼急，乞降不受，欲出不得，所以死战也。万人一心，犹不可当，况十万乎！其害甚矣。不如撤围，并兵入城。忠见围解，势必自出，出则意散，易破之道也。 既而解围，忠果出战，俊因击，大破之。忠等皆降。
后汉末，曹公破袁尚，拔邺，进围壶关。公曰： 城拔，皆坑之。 连月不能下。其将曹仁谓公曰： 夫围城必开之，所以开其生路也。今公许之必死，将卒自以为守。且城固而粮多，攻之则士卒伤，守之则旷日持久。今顿兵坚城之下，攻必死之虏，非良计也。 曹公从之，遂降其城。
后魏末，齐神武起义兵於河北。其时，尔朱兆、天光、度律、仲远等四将同会於邺南，士马精强，号二十万，夹洹水而军。（洹音桓。）时神武马不满二千，步卒不至三万，以众寡不敌，遂於韩陵山为圆阵，连系牛驴自塞之。於是将士死战，四面奋击，大被兆等。（齐神武兵少，天光等兵十倍，围而缺之，神武自塞其缺，士皆必死，是以破敌也。具死地勿攻篇。）
围师量无外救缓攻取之
十六国前燕将慕容恪率兵讨段龛於广固，恪围之，诸将劝恪宜急攻之，恪曰： 军势有宜缓以克敌，有宜急而取之。若彼我势均，且有强援，虑腹背之患者，须急攻之，以速大利。如其我强彼弱，外无救援，力足制之者，当羁縻守之，以待其弊。兵法十围五攻，此之谓也。龛恩结贼党，众未离心，今凭固天险，上下同心。攻守势倍，军之常法。若其促攻，不过数旬，克之必矣，但恐伤吾士众。当持久以取耳。 乃筑室反耕，严固围垒。终克广固。
前燕将吕护据野王，阴通晋，事觉，燕将慕容恪等率众讨之。将军傅颜言於恪曰： 护穷寇假合，王师既临，则上下丧气，必士卒摄魂，败亡之验也。殿下前以广固天险，守易攻难，故为长久之策。今贼形便不与往同，宜急攻之，以省千金之费。 恪曰： 护老贼，经变多矣。观其为备之道，未易卒图。今圈之穷城，樵采路绝，内无蓄积，外无强援，不过十旬，其毙必矣，何必遽残士卒之命而趣一时之利哉！吾严濬围垒，休养将卒，以重官美货间而离之，事淹势穷，其衅易动；我则未劳，而寇已弊。此为兵不血刃，坐以制胜也。 遂列长围守之。凡经六月，而野王溃，护南奔於晋，悉降其众。
攻城战具（附）
攻城战具：
作四轮车，上以绳为脊，生牛皮蒙之，下可藏十人，填隍推之，直抵城下，可以攻掘，金火木石所不能败。谓之 轒辒车 。（凡力有馀者攻，先绝诸国之交，使无外救。粮多而人少，攻而勿围；粮少而人多，围而勿攻。）
以大木为床，下置六轮，上立双牙，牙有检，梯节长丈二尺；有四桄，桄相去三尺，势微曲，递互相检，飞於云间，以窥城中。有上城梯，首冠双辘轳，枕城而上。谓之 飞云梯 。
以大木为床，下安四独轮，上建双〈月坒〉，〈月坒〉间横检，中立独竿，首如桔槔状，其竿高下、长短、大小以城为准。首以窠盛石，大小、多少随竿力所制，人挽其端而投之。其车推转，逐便而用之。亦可埋脚著地，逐便而用。其旋风四脚，亦可随事而用。谓之 抛车 。
作轴转车，车上定十二石弩弓，以铁钩绳连，车行轴转，引弩弓持满弦。牙上弩为七衢，中衢大箭一，镞刃长七寸，广五寸，箭簳长三尺，围五寸，以铁叶为羽；左右各三箭，次小於中箭。其牙一发，诸箭齐起，及七百步。所中城垒，无不摧陨，楼橹亦颠坠。谓之 车弩 。
以木为脊，长一丈，径一尺五寸，下安六脚，下阔而上尖，高七尺，内可容六人，以湿牛皮蒙之，人蔽其下。舁直抵城下，木石铁火所不能败，用攻其城。谓之 小头木驴 。
於城外起土为山，乘城而上，古谓之 土山 ，今谓之 垒道 。用生牛皮作小屋，并四面蒙之，屋中置运土人，以防攻击者。（ 土山 ，即孙子所谓 距闉 也。）
凿地为道，行於城下，用攻其城；往往建柱，积薪於其柱间而烧之，柱折城摧，谓之 地道 。
以八轮车，上树高竿，竿上安辘轳，以绳挽板屋，止竿首，以窥城中。板屋方四尺，高五尺，有十二孔，四面别布。车可进退，圜城而行，於营中远视。亦谓之 巢车 ，如鸟之巢，即今之 板屋 也。
以板为幔，立桔槔於四轮车上，悬幔逼城堞间，使趫捷者蚁附而上，矢石所不能及，谓之 木幔 。
以小瓢盛油，冠矢端，射城楼橹板木上，瓢败油散，因烧矢镞内簳中，射油散处，火立然。复以油瓢续之，则楼橹尽焚。谓之 火箭 。
磨杏子中空，以艾实之，系雀足上，加火，薄暮群放，飞入城垒中栖宿，其积聚庐舍，须臾火发，谓之 火杏 。
孙子曰： 使敌不得至者，害之也。（致其所必走，攻其所必救，能守其险害之要路，敌不得自至。故王子曰： 一犬当穴，万鼠不敢出；一虎当溪，万鹿不敢过。 言守之上也。）故饱能饥之。（绝其粮。）委军而争利，则辎重捐。（委置库藏，轻师而行，若敌乘虚而来，抄绝其后，则己辎重皆悉弃捐。）是以军无辎重则亡，无粮食则亡，无委积则亡。 （无此三者，亡之道也。委积，刍草之属。）
绝粮道及辎重
汉王遣将韩信，以兵数万欲东下井陉击赵。赵王与陈馀聚兵井陉口，号称二十万。李左车说陈馀曰： 韩信涉西河，虏魏王，擒夏说，欲以下赵，此乘胜而去国远斗，其锋不可当。臣闻 千里餽粮，士有饥色；樵苏后爨，（樵，取薪也。苏，取草也。）师不宿饱 。今井陉之道，车不得方轨，骑不得成列，行数百里，其势粮食必在其后。愿足下假臣奇兵三万人，从间道绝其辎重。足下深沟高垒，坚营勿与战。使前不得斗，退不得还。吾奇兵绝其后，野无所掠卤，不至十日，而韩信之头可致於戏下。不然，必为所擒矣。 陈馀，儒者，常称 义兵不用诈谋奇计 ，曰： 吾闻兵法，十则围之，倍则战。今韩信兵号数万，千里而袭我，亦已罢极，今如避不击，后有大者，何以加之！则诸侯谓吾怯，而轻来伐我。 不听。韩信使人间视，知其不用，大喜，乃敢引兵遂进，竟破赵军。（陈馀违之而败。）
汉景帝初，吴、楚七国反，以太尉周亚夫御之。亚夫问父绛侯客邓都尉曰： 策安出？ 客曰： 吴楚兵锐甚，难与争锋，而剽轻不能久。莫若引兵东北，壁昌邑，以梁委吴，吴必尽锐攻之。将军深沟高垒，使轻兵绝淮、泗口，塞吴饟（式亮反）道。彼吴梁相敝而粮食竭，乃以全强制其疲极，破吴必矣。 亚夫言於帝，许之，遂破吴军。
王莽末，天下乱，光武兄伯升起兵讨莽，为莽将甄阜、梁丘赐所败，复收会兵众，还保棘阳。阜、赐乘胜，留辎重於蓝乡，引精兵十万南渡潢，临沘水，（潢音黄。沘音毗。）阻两川间为营，绝后桥，示无还心。伯升於是大飨军士，设盟约，休卒三日，分为六部，潜师夜起，袭取蓝乡，尽获其辎重。明旦，汉军自西南攻甄阜，下江兵自东南攻梁丘赐，至食时，阵溃，遂斩阜、赐。
后汉末，曹公与袁绍相持官渡。沮授（侧居反）言於绍曰： 北兵数众而果劲不及南，南穀虚少而货财不及北；南利在於急战，北利在於缓持。宜旷以日月。 绍不从。连营稍前，逼官渡，合战，曹公军不利，出，复壁。绍为高橹，起土山，射营中，营中皆蒙楯，众大惧。曹公乃为发石车，击绍楼，皆破，绍众号曰霹雳车。绍为地道，欲袭曹公营。曹公辄於内为长堑以拒之，又遣奇兵袭击绍运车，大破之，尽焚其穀食。会绍遣淳于琼等，将兵万馀人北迎运车，沮授说绍： 可遣将别为军於表，以绝曹公之钞。 绍复不从。琼宿乌巢，去绍军四十里。绍谋士许攸奔曹公。攸谓曹公曰： 公孤军独守，外无求索，危急之时也。今袁氏辎重有万馀两，而无严备，可轻兵袭之，不虑而至，燔其积聚，不过三日，袁氏自败也。 公乃选精锐步马，秉袁氏旗帜，夜衔枚缚马口，从间道出，人负束薪，时有问者，绐（音怠）之曰： 袁公恐曹操抄掠后军，遣兵以益备。 闻者信之。既至辎重，围屯燎薪，火光亘天地。破琼等，悉斩之。数日，绍弃甲而遁。
蜀将姜维率众侵魏，依麹山筑二城，使牙门将句安、李歆等守之，聚羌胡质任寇逼诸郡。魏将陈泰御之，泰谓诸将曰： 麹城虽固，去蜀险远，当须运粮。羌夷患维劳役，必未肯附。今围而取之，可不血刃而拔其城。虽其有救，山道险阻，非行兵之地。 乃使邓艾等进兵围之，断其运道及城外流水。安等挑战，不许，将士困窘，分粮聚雪以稽日月。维果来救，出自牛头山，与泰相对。泰曰： 兵法贵在不战而屈人。今绝牛头，维无返道，则我之擒也。 敕诸军各坚垒勿与战，自南渡白水，循水而东，使诸将截其还路。维惧，遁走，安等孤悬，遂皆降。
十六国前赵刘曜遣将刘胤西伐张骏之武威，骏遣将辛岩、韩璞东拒刘胤，屯於狄道城。韩璞进渡沃干岭。辛岩曰： 我握众数万，藉氐、羌之锐，宜速战以灭之。不尔，久则变生。 璞曰： 自夏末以来，太白犯月，辰星逆行，白虹贯日，皆变之大者，不可以轻动。动而不捷，为祸更深。吾将久而毙之。且曜与石勒相攻，胤亦不能久也。 积七十馀日，军粮竭，遣辛岩督运於金城。胤闻之，大悦，谓其将士曰： 韩璞之众，十倍於吾。吾粮廪将悬，难以持久。今分兵运粮，可谓天授吾也。若败辛岩，璞等自溃。彼众我寡，宜以死战。战而不捷，当无匹马得还。 士众咸奋。於是率骑三千，袭岩於沃干，大败之，璞军遂溃，死者二万馀人。
十六国后赵石勒将石季龙大掠荆河州而去，留将桃豹守城，住西台。勒将以驴千头运粮以馈桃豹，晋将祖逖遣韩潜、冯铁等追击於汴水，尽获之。桃豹宵遁。
十六国前秦苻坚遣将王猛伐前燕慕容暐，师次潞川。燕将慕容评率兵十万御之，以持久制之。猛乃遣其将郭庆率骑五千，夜从间道起火於高山，因焚评辎重，火见邺中。评性贪鄙，障固山泉，卖樵鬻水，积钱绢如丘陵，三军莫有斗志，因而大败。
大唐高宗遣将薛仁贵、郭待封伐吐蕃，仁贵留二万人作两栅，辎重并留栅内，倍道掩之。待封不从仁贵之策，领辎重继进。未至乌海，吐蕃二十馀万悉众救其前军，迎击待封，败之，待封趋山，军粮及辎重并为贼所掠。仁贵遂退，军遂大败。（郭待封失辎重，所以致败。）
孙子曰： 火攻有五：一曰火人，（与敌陈师，敌傍近草，因风烧之，战之助也。）二曰火积，（烧其蓄积。）三曰火辎，（烧其辎重。）四曰火库，（当使閒人入敌营，烧其兵库也。）五曰火坠。（坠，堕也。以火堕入营中也。矢头之法，以铁笼火著箭头，强弩射敌营中。一曰火道，烧绝其粮道也。）行火必有因，（因奸人也。又因风燥而焚烧。）烟火素具。（烧烟具也。先具烧燧之属。）发火有时，起火有日。时者，天之燥也；（燥者，旱也。）日者，宿在戊箕、东壁、翼、轸也。（戊，翼参四宿。此宿之日则风也。）凡此四宿者，风起之日。（萧世识曰： 春丙丁，夏戊己，秋壬癸，冬甲乙，此日有疾风猛雨也。吾勘太乙中有飞鸟十，精知风雨期，五子元运式也。各候其时，可以用火也。 ）凡火攻，必因五火之变而应之。火发於内，则早应之於外。（以兵应之。使閒人纵火於敌营内，当速进以攻其外也。）火发而其兵静者，待而勿攻；极其火力，可从而从之，不可从而止。（见利则进，知难则退。极，尽也。尽火力，可则应，不可则止，无使敌知所为。）火可发於外，无待於内，以时发之。发於上风，无攻下风。（不便也。烧之必退，退而逆攻之，必为所害也。）昼风久，夜风止。（数常也。阳，风也。昼风则火气相动也，夜风卒。欲纵火亦当如风之长短。）凡军必知五火之变，以数守之。（既知起五火五变，当复以数消息其可否。）故以火佐攻者明。 （取胜明也。）
火攻
汉将李陵征匈奴，战败，班师，为单于所逐，及於大泽，匈奴於上风纵火。陵亦先放火，烧断葭苇，用绝火势。（萧世识曰： 敌用火势焚吾门，思火灭门败吾，当便积薪助火，使火势盛，敌不得入，亦拒火之方也。 ）
后汉末，汉将皇甫嵩讨黄巾贼张角，嵩保长社。贼来围城，嵩兵少，军中皆恐，乃召军吏谓曰： 兵有奇变，不在众寡。今贼依草结营，易为风火。若因夜纵火，必大惊乱。吾出兵击之，其功可成。 其夕遂大风，嵩乃约勒军士皆束炬乘城，使锐士间出围外，纵火大呼，城上举燎应之，嵩因鼓而奔其阵，贼惊乱奔走。嵩进兵讨之，与角弟梁战於广宗。梁众精勇，嵩不能克。明日，乃闭营休士，以观其变。知贼意稍懈，乃潜夜勒兵，鸡鸣驰赴其阵，至晡时大破之。
后汉末，刘表死，曹公克荆州，得刘琮水军，沿流东下。吴主孙权遣周瑜领兵逆曹公，遇於赤壁，初一交战，曹公军披退，引兵次江北。瑜等在南岸，瑜部将黄盖曰： 今寇众我寡，难与持久。然观操军，方连船舰，首尾相接，可烧而走也。 乃取蒙冲斗舰数十艘，实以薪草，膏灌其中，裹以帷幕，上建牙旗。先书报曹公，期以欲降。又先备走舸，各系火大船后，因风相次俱前。曹公军吏士皆延颈遥观，指言盖降。盖放诸船，同时发火。时风盛猛，悉延烧岸上营落。顷之，熛焰张天，（熛音标，火飞也。）人马烧溺死者甚众，军遂败退。
东晋将殷浩北伐，其长史江逌取数百鸡，以长绳连之，其脚皆系火。一时驱放，群鸡飞散，火爇羌营，因而奋击羌将姚襄，大败走之。
后周遣将伐高齐，齐将段韶与太尉兰陵王长恭同往扞御。至西境，有柏谷城者，乃绝险，古城千仞，诸将莫肯攻围。韶曰： 汾北河东，势为国家之有，若不去柏谷，事同痼疾。计彼援兵，会在南道，今断其要路，救不得来。且城势虽高，其中甚狭，火弩射之，一旦可尽。 诸将称善，遂鸣鼓而攻之，城溃，获仪同薛敬礼，大斩获首虏。仍城华谷，置戍而还。
隋文帝时，高颎献取陈之策，曰： 江南土薄，舍多竹茅，所有储积，皆非地窖。密遣行人，因风纵火，待彼修葺，复更烧之。不出数年，自可财力俱尽。 帝行其策，由是陈人益弊。
火兵火兽火禽火盗火弩（附）
火兵：以骁骑夜衔枚，缚马口，人负束薪、束缊，怀火直抵敌营，一时举火，营中惊乱，急而乘之；静而不乱，舍而勿攻。（凡火攻，皆因天时燥旱，营舍、茅竹、积刍、穗粮、军营於秸草宿莽之中，因风而焚之。）
火兽：以艾熅（於问反）火置瓢中，瓢开四孔，系瓢於野猪、獐鹿项上，针其尾端，向敌营而纵之，奔走入草，瓢败火发。
火禽：以胡桃剖分，空中实艾火，开两孔，复合，系野鸡项下，针其尾而纵之，奔入草中，器败火发。
火盗：遣人音、服与敌同者，夜窃号逐便怀火偷入营，焚其积聚，火发，乱而出。
火弩：以擘张弩射及三百步者，以瓢盛火，冠矢端，以数百张中夜齐射敌营中刍草、积聚。
乘风取胜
后汉杨璇为零陵太守。是时苍梧、桂阳猾贼相聚，攻郡县，贼众多而力强，吏人忧恐。璇乃特制马车数十乘，以排（音败）囊盛石灰於车上，（排囊者，即今排袋。）系布索於马尾，又为兵车，专彀弓弩，克期会战。乃令马车居前，顺风鼓灰，贼不得视，因以火烧其布，布然马惊，奔突贼阵，因使后车弓弩乱发，钲鼓鸣震。群寇大骇破散，追逐伤斩无数，郡境以清。
陈武帝有江东，梁将王琳率兵东下，陈遣大将侯瑱等拒之。瑱等以琳军威方盛，乃引军入芜湖避之。是时，西南风至急，琳谓得天时，将取扬州，侯瑱等徐出芜湖，以蹑其后。比及兵交，西南风翻为瑱用，琳兵放火燧以掷瑱船者，皆反烧其船，琳兵溃乱，透水死者十二三，其馀皆弃船上岸，为陈军所杀殆尽。
孙子曰： 以水佐攻者强。（水以为冲，故强。）水可以绝，而不可以夺。 （水但能绝其敌道，分敌军耳，不可以夺敌蓄积及计数也。）
水攻
汉王遣韩信已定齐临淄，遂东追齐王田广至高密。项羽使龙且将二十万，救齐。齐王田广、龙且并军与信战。未合，人或说龙且曰： 汉兵远斗穷兵，其锋不可当。齐、楚自居其地战，兵易败散。不如深壁，令齐王使其信臣招所亡城。城闻其王在，楚来救，必反汉。汉兵二千里客居齐，齐城皆反之，其势无所得食，可无战而降也。 龙且曰： 吾救齐，不战而降之，吾何功？今战而胜之，齐之半可得，何为止？ 遂战，与信夹濰（音唯）水阵。韩信乃夜令人为万馀囊，盛沙，壅水上流，引军半渡，击龙且。佯不胜，还走。龙且果喜曰： 固知信怯也。 遂追信渡水。信使人决壅囊，水大至，龙且军太半不得渡，即急击，杀龙且。水东军遂败走。
后汉董卓将兵三万讨先零羌，为羌胡所围，粮食乏绝，进退逼急。乃於所渡水中伪立鄢，（音堰。）以为捕鱼，而潜从鄢下过。比贼追之，决水已深，不得渡。时众军败退，唯卓全师而还。
后汉末，曹公围吕布於下邳，引沂、泗二水灌城，克之。（具兵机务速篇。）
陈闽中守陈宝应举兵反，据建安、晋安二郡界，水陆为栅。陈将章昭达讨之，据其上流，命军士伐木带枝叶为筏，施柏（音拍）於其上，缀以大索，相次列营，夹两岸。宝应数挑战，昭达按甲不动。俄而暴雨，江水大涨，昭达大放筏冲突水栅，尽破。又出兵攻其步军。宝应大溃，遂克定闽中。
陈将欧阳纥据岭南反，陈将章昭达督众军讨之。纥乃出栅洭口，（音匡。）多聚沙石，以竹笼置於水栅之外，用遏舟舰。昭达居其上流，装舰造柏，以临贼栅。又令军人衔刀，潜行水中斫竹笼，笼篾皆解。因纵大舰随流突之，贼众大败，因而擒纥。
大唐武德中，刘黑闼据河北背反，太宗率兵讨之。先遣堰洺水上流，使浅，令黑闼得渡水。及战，遽令决堰，水至深丈馀，贼徒既败，争渡水，溺死者数千人，咸以为神。黑闼与二百馀骑奔於突厥，悉虏其兵众，河北悉平。
武德中，李靖随河间王孝恭讨萧铣，属江水汎涨，诸将皆请停兵，以待水退。靖谓孝恭曰： 兵者以速为神，机者时不可失。今若乘水涨之势，倏忽至其城下，可谓疾雷不及掩耳，兵家上策也。 孝恭从之，进兵次夷陵。铣将文士弘屯清江，靖与之决战，大破贼军。仍率所部，星驰进发，营於荆州城下。士弘既败，铣众莫不震詟。（之涉反。）靖又破其将杨君茂、郑文秀等，遂围城数重。其夜，铣遣使请降。靖即入据其城，号令严肃，军无私焉。
水平及水战具（附）
木槽长二尺四寸，两头及中间凿为三池，池横阔一寸八分，纵阔一寸，深一寸三分，池间相去一尺五分，间有通水渠，阔二分，深一寸三分。三池各置浮木，木阔狭微小於池，匡厚三分，上建立齿，高八分，阔一寸七分，厚一分。槽下为转关，脚高下与眼等。以水注之，三池浮木齐起，眇目视之，三齿齐平，则为天下准。或十步，或一里，乃至数十里，目力所及，置照版度竿，亦以白绳计其尺寸，则高下、丈尺、分寸可知，谓之水平。
照版，形如方扇，长四尺，下二尺黑，上二尺白，阔三尺，柄长一尺，大可握。
度竿，长二丈，刻作二百寸，二千分，每寸内小刻其分。随向远近高下立竿，以照版映之，眇目视三浮木齿及照版，以度竿上尺寸为高下，递而往视，尺寸相乘，则山岗、沟涧、水源下高深浅可以分寸而度。
水战之具：
其船，阔狭、长短随用大小；胜人多少，皆以米为率，一人重米二石。其楫棹、篙橹、帆席、縆索、沉石、调度，与常船不殊。
楼船：船上建楼三重，列女墙战格，树幡帜，开弩窗、矛穴，置抛车、礨石、铁汁，状如城垒。忽遇暴风，人力不能制，此亦非便於事；然为水军，不可不设，以成形势。
蒙冲：以生牛皮蒙船覆背，两厢开掣棹孔，前后左右有弩窗、矛穴，敌不得近，矢石不能败。此不用大船，务於疾速，乘人之不及，非战之船也。
斗舰：船上设女墙，可高三尺，墙下开掣棹孔；船内五尺，又建棚，与女墙齐；棚上又建女墙，重列战敌，上无覆背，前后左右树牙旗、幡帜、金鼓。此战船也。
走舸：舷上立女墙，置棹夫多，战卒少，皆选勇力精锐者，往返如飞鸥，乘人之不及，金鼓、旗帜列之於上。此战船也。
游艇：无女墙，舷上置桨（音奖）床，左右随大小长短，四尺一床。计会进止，回军转阵，其疾如风，虞候居之，非战船也。
海鹘：头低尾高，前大后小，如鹘之状，舷下左右置浮版，形如鹘翅翼，以助其船，虽风涛涨天，免有倾侧。覆背上，左右张生牛皮为城，牙旗、金鼓如常法，此江海之中战船也。
孙子曰： 敌若绝水，必远水；（引敌，使宽而渡之。）客绝水而来，勿迎之於水内，令半渡而击之，利。（半渡势不并，故可敌。）欲战，无附於水而迎客；（附，近也。近水待敌，不得渡也。）视生处高，（水上亦当处其高，前向水，后当依高处也。）无迎水流，（恐溉我也。逆水流，在下流也，不当处人之下流也，为其水流溉灌人也，或投毒药於上流也。）此处水上之军也。上雨水，水沫至，欲涉者，待其定也。 （恐半渡水而遂涨。上雨，水当清，而反浊沫至，此敌人上遏水之占也，欲以中绝军。凡地有水欲涨，沫先至，皆为绝军，当待其定也。）
敌半涉水击必胜
春秋时，晋将阳处（音杵）父（音甫）侵蔡，楚将子上救之，与晋师夹泜（直尼反）而军。处父患之，使谓子上曰： 吾闻之 文不犯顺，武不违敌 。子若欲战，则吾退舍，子济而阵，（欲避楚，使渡成阵而后战。）迟速惟命。不然，纾我。（纾，缓。）老师费财，亦无益也。 乃驾以待。子上欲涉，大孙伯曰： 不可。晋人无信，半涉而薄我，悔败何及？不如纾之。 乃退舍。阳子宣言曰： 楚师遁矣。 遂归。楚师亦归。太子商臣谮子上曰： 受晋赂而避之，楚之耻也。罪莫大焉。 王杀子上。（子上悟之不涉，终被谗而诛之，彰楚君不明。）
楚、汉相持，项羽自击汉将彭越於梁地，令其将大司马曹咎守成皋。汉将挑楚军，咎渡汜水战，汉将候半涉，击，大破之。（具挑战篇。）
后汉末，青、徐黄巾三十万众入渤海界，欲与黑山合。公孙瓒率步骑二万人，逆击於东光南，大破之，斩首三万馀级。贼弃车重数万两，奔走渡河。瓒因其半济薄之，贼复大破，死者数万人。
魏将郭淮在汉中，蜀主刘备欲渡汉水来攻。诸将议众寡不敌，依水为阵以距之。淮曰： 此示弱而不足挫敌，非算也。不如远水为阵，引而致之，半济而后击，备可破也。 既阵，备疑不敢渡。（蜀主悟之，不败。）
大唐武德中，薛万均与罗艺守幽燕，窦建德率众十万来至范阳，万均谓艺曰： 众寡不敌，今若出斗，百战百败，当以计取之。可令羸兵弱马，阻水背城为阵以诱之，贼若渡水交兵，请分精骑百人伏於城侧，待其半渡而击之，破之必矣。 从之。建德引兵渡水，万均击之，大破。
军行渡水（附）
军行，遇大水、河渠、沟涧，无津梁舟栰，以木甖渡。用木缚瓮为筏，受二石，力胜一人。瓮间阔五寸，底以绳勾联，编枪於其上，形长勿方，前置拔头，后置梢，左右置棹。
又用枪栰：枪十根为一束，力胜一人。四千一百六十六根即成一栰，皆去钻刃，以束为鱼鳞次，横检而缚之，可渡四百一十六人。以此为率，多少用济。
又用蒲栰：以蒲九尺围，颠倒为束十道，缚似束枪，为栰，量长短多少。无蒲，亦用苇栰，量大小以济人。
又用挟縆：以善游者系小绳，先浮渡水，次引大縆於两岸，立大橛，急定縆，使人挟縆浮渡，大军可为数十道。
又用浮囊：以浑脱羊皮，吹气令满，系其孔，束於腋下，浮渡。
御敌水军绝下流败之
梁将赵祖悦率水军偷据峡石，后魏将崔延伯率兵讨之。延伯夹淮为营，遂取车轮，去辋，削锐其辐，两两接对，揉（人久反）竹为縆，贯连相属，并十馀道，横水为桥，两头施大辘轳，出没任情，不可烧斫。既断祖悦走路，又令舟舸不通。梁武援军不能赴救，祖悦合军咸见俘虏。
后周将达奚长儒围陈将吴明彻於吕梁，陈遣骁将刘景率勇士七千来为声援。长儒於是取车轮数百，系以大石，沉之清水，连毂相次，以待景军。景至，船舰碍轮不得进，长儒乃纵奇兵，水陆俱发，大破之，因擒明彻。


兵四
孙子曰： 用閒有五：有因閒，有内閒，有反閒，有死閒，有生閒。五閒俱起，莫知其道，是谓神纪。因閒者，因其乡人而用之者也。（因敌乡人知敌表里虚实之情，故就而用之，可使伺候也。）内閒者，因其官人而用之者也。（因在其官失职者，若刑戮之子孙与受罚之家也。因其有隙，就而用之。）反閒者，因其敌閒而用之者也。（敌使閒来视我，我知之，因厚赂重许，反使为我閒也。萧世诚曰： 言敌使人来候我，我佯不知，而示以虚事，前卻期会，使归相语，故曰反閒。 ）死閒者，为诳事於外，令吾閒知之，而待於敌閒者也。（作诈诳之事於外，佯漏泄之，使吾閒知之。吾閒至敌中，为敌所得，必以诳事输敌，从而备之。吾所行不然，閒则死矣。又云，敌閒来，闻我诳事，以持归，然皆非所图也。二閒皆不能知幽隐深密，故曰死閒也。萧世诚曰： 所获敌人，及己叛亡军士有重罪系者，故为贷免，相敕勿洩，佯不秘密，令敌閒窃闻之。吾因纵之使亡，亡必归。敌必信焉，往必死，故曰死閒。 ）生閒者，反报者也。（择己有贤才智谋，能自开通於敌之亲贵，察其动静，知其事计，彼所为已知其实，还报，故曰生閒。）故三军之亲莫亲於閒，（若不亲抚，重以禄赏，则反为敌用，洩我情实。）赏莫厚於閒，（厚赏之，赖其用。）事莫密於閒，（閒事不密，则为己害。）非圣智不能用閒，（不能得閒人之用。）非仁义不能使閒，非微密者不能得閒之实。（用意密而不漏。）閒事未发而先闻，其閒者与所告者皆死。凡军之所欲击，（所欲击之军。）城之所欲攻，（所欲攻之城者。）人之所欲杀，（所欲杀之人者。）必先知其守将、左右、谒者、门者、舍人之姓名，（守，谓官守职任者。谒，告也，主告事者也。门者，守门者也。舍人，守舍之人也。必先知之为亲旧，有急则呼之，则不见呵止，亦因此知敌之情。）令吾閒必索知之。敌閒之来閒我者，因以利导而舍之，（舍，居止也。令吾人遗以重利，复遇而舍止之，可令诡其辞。）故反閒可得而用也。（故能取敌之间而用之。）因是而知之，故乡閒、内閒可得而使也。（因反敌閒而知敌情，乡閒、内閒者皆可得使。）因是而知之，故死閒为诳事可使告敌，因是可得而攻也。（因诳事而知敌情，生閒往返，可使知其敌之腹心所在。）因是而知之，故生閒可使如期。五閒之事，主必知之，（人主当知五閒之用，厚其禄，丰其财。）故反閒不可不厚也。（反閒，五閒之本，事之要也，故当在厚待。）则伊、吕之在夏、殷，为殷、周反閒，岂不重之哉！唯明主贤将，能以上智为閒者，必成大功。此兵之要，三军所恃而动者也。
间谍
春秋时，楚师伐宋，九月不服，将去宋。楚大夫申叔时曰： 筑室反耕者，宋必听命。 楚子从之。（筑室於宋，分兵於田，示无去志。王从其言。）宋人惧，使华元夜入楚师，登子反之床，起之，曰： 寡君使元以病告，（兵法：因其乡人而用之，必先知其守将、左右、谒者、门者、舍人之姓名，因而利导之。华元盖用此术得以自通。）曰： 敝邑易子而食，析骸以爨。虽然，城下之盟，有以国毙，不能从也。（宁以国毙，不从城下盟。）去我三十里，唯命是听。  子反惧，与之盟，而告楚子，退三十里。宋及楚平。（华元若不因间谍，无由得入楚军。）
战国郑武公欲伐胡，先以其子妻胡，因问群臣曰： 吾欲用兵，谁可伐者？ 大夫关思期曰： 胡可。 武公怒而戮之，曰： 胡，兄弟之国，子言伐之，何也！ 胡君闻之，以郑为亲己，不备。郑袭胡，取之。（此用死閒之势。）
战国燕昭王以乐毅为将，破齐七十馀城。及惠王立，与毅有隙。齐将田单乃纵反閒於燕，宣言曰： 齐王已死，城不拔者二耳。乐毅畏诛而不敢归，以伐齐为名，实欲连兵南面而王齐。齐人未附，故且缓师。使他将来，即墨残矣。 燕王以为然，使骑劫代毅。燕人士卒离心。单又纵反閒曰： 吾惧燕人掘吾城外冢墓，僇（音戮）先人。 燕军从之。即墨人激怒，请战，大败燕师，所亡七十馀城悉复之。
战国秦师围赵阏与，赵将赵奢救之，去赵国都三十里，不进。秦閒来，奢善食（音寺）遣之。閒以报秦将，以为奢师怯弱，而止不行。奢随而卷甲趋秦师，击破之。（具示缓篇。此则反用彼閒也。）
战国秦与赵兵相拒长平，赵孝成王使廉颇为将，固壁不战。秦数挑战，廉颇不出。秦之间言曰： 秦之所患，独畏马服君赵奢之子为将耳。 赵王信之，因以奢子为将，终为秦将白起所败。
楚、汉相持，未决胜负。陈平言於汉王曰： 彼项王骨鲠之臣以亚父范增、锺离眛、龙且、周殷之属，不过数人。大王诚能出捐数万斤金，行反閒，閒其君臣，以疑其心，项王为人意忌信谗，必内相诛。汉因举兵而攻之，破楚必矣。 汉王然之，遂出黄金四万斤，与平，恣所为，不问出入。既多以金纵反閒於楚军，宣言诸将锺离眛等为项王将，功多矣，然终不得裂地而王，欲与汉为一，灭项氏，分王其地。项王果疑之，使使至汉。汉为太牢之具，举进。见楚使，（举鼎俎而来。）即佯惊曰： 吾以为亚父使，乃项王使也！ 复持去，以恶草具进楚使。（去肴肉，更以草菜之具。）使归具报项王，项王果大疑亚父。亚父欲急击下荥阳城，项王不信，不肯听亚父。亚父闻项王疑之，乃大怒曰： 天下事大定矣。君王自为之！愿赐骸骨归。 归未至彭城，疽发背而死。汉遣纪信诈降，而汉王宵遁，终灭项羽。（羽不悟反閒而亡。）
汉使郦食其说齐王田广，舍兵，与郦生纵酒。汉将韩信因齐无备，袭齐，破之。田广烹食其。（此偶成韩信用死閒之势。）
汉高帝被匈奴单于冒顿围於白登，及使閒厚遗阏氏，阏氏乃谓冒顿曰： 两主不相困。今得汉地，而单于终非能居之。且汉主亦有神，单于察之。 冒顿乃解围之一角。於是高帝令士皆持满傅矢外乡，从解角直出，竟与大军合，而冒顿遂引兵而去。
后汉西域将兵长史班超发于阗诸国兵，击莎车、龟兹二国。扬言兵少不敌，罢散。乃阴缓生口，归以告。龟兹王喜而不虞。超即潜勒兵，驰赴莎车，大破，降之。（具声言退诱敌破之篇。斯亦同死閒之势。）
晋益州牧罗尚遣将隗伯，攻蜀贼李雄於郫城，互有胜负。雄乃募武都人朴泰，鞭之见血，使谲罗尚，欲为内应，以火为期。尚信之，悉出精兵，遣隗伯等率兵从泰击雄。雄将李骧於道设伏。泰以长梯倚城而举火，伯军见火起而争缘梯，泰又以绳汲上尚军百馀人，皆斩之。雄因放兵，内外击之，大破尚军。（此用内閒之势。）
十六国后凉吕光将吕延伐乞伏乾归，大败之。乾归乃纵反閒，称众溃，东奔成纪。延信而追之。延司马耿稚曰： 告者视高而色动，必有奸计，不可。 延不从，相遇，战败，死之。（具声言退诱敌破之篇。斯亦同班超破莎车之势。）
东魏将段琛据宜阳，遣将牛道常扇诱边人。西魏将韦孝宽拒之，遣谍人访获道常手迹，令善书者伪作道常与孝宽书，论归款之意，又为落烬烧迹，若火下书者，还令谍人遗之於琛营。琛得书，果疑之。道常所经略皆不见用。孝宽知其离沮，因出奇兵掩袭，擒道常及琛等，崤、渑遂清。（渑音沔。）
东魏大将齐神武率兵趣沙苑，西魏大将周文帝遣达奚武觇之。武从三骑，皆衣敌人衣服。至日暮，去营数百步，下马潜听，得其军号。因上马历营，若警夜者，有不如法者，往往挞之。具知敌之情状，以告周文帝。
齐斛律光字明月，为当时名将。后周将韦孝宽守玉璧，（今绛郡稷山县。）忌光英勇。孝宽参军曲严颇知卜筮，谓孝宽曰： 来年，齐朝必大相杀戮。 孝宽因令严作谣言，令间谍漏其文於邺，曰： 百升飞上天，明月照长安。 又曰： 高山不推自崩，槲树不扶自竖。 祖珽因续之曰： 盲老翁背上下大斧，饶舌老母不得语。 令小儿歌之於路。穆提婆闻之，以告其母陆令萱。令萱以饶舌斥己也，（陆令萱即后主乳母。）盲老翁谓祖珽也，遂相与协谋，以谣言启后主诛光。周武帝闻之，遂大赦境内，始有灭齐之志，竟平其国。
大唐卫公李靖伐突厥颉利可汗，以唐俭先在突厥结和亲，突厥遂不备，靖因掩击破之。（亦以唐俭为死閒之势。）
李靖兵法曰：
夫战之取胜，此岂求之於天地，在乎因人以成之。历观古人之用閒，其妙非一，即有閒其君者，有閒其亲者，有閒其贤者，有閒其能者，有閒其助者，有閒其邻好者，有閒其左右者，有閒其纵横者。故子贡、史廖、陈轸、苏秦、张仪、范睢等，皆凭此术而成功也。
且閒之道，其有五焉：有因其邑人，使潜伺察，而致词焉；有因其仕子，故洩虚假，令告示焉；有因敌之使，矫其事而返之焉；有审择贤能，使觇彼向背虚实，而归说之焉；有佯缓罪戾，微漏我伪情浮计，使亡报之焉：凡此五閒，皆须隐秘，重之以赏，密之又密，始可行焉。
若敌有宠嬖，任以腹心者，我当使閒遗其珍玩，恣其所欲，顺而傍诱之；敌有重臣失势，不满其志者，我则啗以厚利，诡相亲附，采其情实而致之；敌有亲贵左右，多词夸诞，好论利害者，我则使閒曲情尊奉，厚遗珍宝，揣其所閒而反閒之；敌若使聘於我，我则稽留其使，令人与之共处，矫致殷勤，伪相亲暱，朝夕慰喻，倍供珍味，观其辞色而察之，仍朝暮令使独与己伴居，我遣聪明者潜於複壁中听所閒，使既迟违，恐彼怪责，必是窃论心事，我知事计，遣使而用之。
且夫用閒以閒人，人亦用閒以閒己，己以密往，人以密来，理须独察於心，参会於事，则不失矣。若敌使人来，欲候我虚实，察我动静，觇知事计而行其閒者，我当佯为不觉，舍其厚利而善啗之，微以我伪言诳事，示以前卻期会，即我之所须，为彼之所失者，因其有閒而反閒之，彼若将我虚而以为实，我即乘其弊而得其志矣。
夫水所以能济舟，亦有因水而覆没者；閒所以能成功，亦有凭閒而倾败者。若束发事主，当朝正色，忠以尽节，信以竭诚，不诡伏以自容，不权宜以为利，虽有善閒，其可用乎？
行师先在量力不可穷兵
春秋时，息侯伐郑，郑伯与战於境，息侯大败而还。君子是以知息之将亡也。不度德，（郑庄贤。）不量力，（息国弱。）不亲亲，（郑、息同姓之国。）不徵辞，不察有罪，（言语相恨，当明徵其辞，以审曲直，不宜轻斗。）犯五不韪，而以伐人，其丧师也，不亦宜乎！（韪音於鬼反。）
汉武帝患匈奴屡为边患，雁门马邑豪聂壹因大行王恢言： 匈奴初和亲，亲信边，可诱以利致之，伏兵袭击，必破之道也。 帝召问公卿，曰： 今欲举兵攻之，何如？ 韩安国曰： 臣闻高皇帝围於平城，匈奴至者投鞍高如城者数所。平城之饥，七日不食，天下歌之。解围之后，而无忿怒之心。夫圣人以天下为度者也，不以私怒伤天下之政，故乃遣刘敬，奉金千斤，以结和亲，至今为五世利。孝文皇帝又尝一拥天下精兵聚之广武，终无尺寸之功，而天下黔首无不忧者。孝文悟於兵之不可宿，故复合和亲之约。此二圣之迹，足以为效矣。窃以勿击为便。
汉元帝时，朱崖、儋耳二郡夷数反，贾捐之上书请不击。其略曰： 臣闻尧舜禹三圣之德，地方不过数千里，西被流沙，东渐於海，朔南暨声教，欲与声教则治之，不欲与者不强治也。是以颂声并作，视听之类咸乐其生。秦氏兴兵远攻，贪外虚内，务欲广地，而天下溃畔。赖圣汉为百姓请命，平定天下。至孝武皇帝，以国富人逸，攘卻匈奴，西连诸国，至於安息，东过碣石，造盐铁酒榷之利以佐用度，犹不能足。当此之时，寇盗并起，征伐不休之故也。今陛下不忍悁悁之忿，欲驱士众，挤之大海之中，（悁，居缘反。）快心幽冥之地，非所以保全元元也。诗云： 蠢尔蛮荆，大邦为雠。 自古而患之久矣，何况乃复其南方万里之蛮乎！臣窃以往者羌军言之，暴师曾未一年，兵出不逾千里，费四十馀万万，大司农钱尽，乃以少府禁钱续之。夫一隅为不善，费尚如此，况於劳师远攻，亡士无功乎！臣愚以为非冠带之国，禹贡所及，皆可且无以为。 於是遂罢其郡。（具边防南蛮篇。）
后汉光武建武中，北匈奴衰弱，臧宫、马武上书： 请临塞，厚悬购赏，喻告高句丽、乌桓、鲜卑攻其左，发河西四郡及天水、陇西羌胡击其右，如此，北虏之灭，不过数年矣。 帝曰： 舍近谋远者，劳而无功；舍远谋近者，逸而有终。故曰务广地者荒，务广德者强。有其有者安，贪人有者残。残灭之政，虽成必败。今国无善政，灾变不息，百姓惊惶，人不自保，而复远事边外乎？孔子曰： 吾恐季孙之忧，不在颛臾。  自是诸将莫敢复言兵事。（具边防匈奴篇。）
魏将诸葛诞据寿春反，魏将王基讨之。司马文王欲遣诸将轻兵深入，招迎吴将唐咨等子弟，因衅有荡覆吴之势。基谏曰： 昔吴将诸葛恪乘东关之胜，竭江表兵，以围新城，城既不拔，而众死者太半。蜀将姜维因洮上之利，轻军深入，粮饷不继，军覆上邽。夫既胜之后，必轻敌，则虑难不深。今贼新败於外，又内患未弭，是其修备设虑之时也。且兵出逾年，人有归心。今俘馘十万，罪人斯得，自历代征伐，未有全兵独克如今之盛者也。昔武皇帝破袁绍於官渡，自以所获已多，不复追奔，惧挫威也。 从之。
宋文帝励精为治，俗阜人康，元嘉数十年閒，比汉之文景。自以财殷力盛，遂经略中原，命王玄谟等大举北伐，遂至后魏太武亲率二十万众至於瓜步，丧师蹙国，斯不量力、黩武之谓也。
陈宣帝即位数年，遣吴明彻率师十万渡江，尽克淮南之地。息师不二三载，更攻后周之彭城，大败於吕梁，明彻并将卒并没。江左削弱，自此之由。斯亦不量力而黩武穷兵之谓也。
后周武帝伐齐，军次并州。齐将安德王延宗拥兵四万出城拒帝，帝率诸军合战，齐人退，帝乘胜逐北，率千馀骑入城东门，令诸军绕城置阵。至夜，延宗率其众排阵而前，城中军卻，人相蹂践，大为延宗所败，死伤略尽。齐人欲闭门，以阃下积尸，扉不得阖。帝从数骑，崎岖危崄，仅乃得出。至明，率诸军更战，大破之，擒延宗，并州平。（周武穷兵，几於不济。）
临敌易将
战国燕昭王使将乐毅下齐七十馀城，唯莒、即墨二城未下。惠王嗣立，以骑劫代毅，遂为齐将田单所败，得齐地复归於齐。
秦师伐赵，赵王使廉颇御之，颇固壁不战。赵王惑秦之间，以赵奢之子代颇，赵师大败。
晋镇南将军杜元凯都督荆州诸军事，袭吴西陵督张政，（西陵，今夷陵郡。）大破之。政，吴之名将，据要害之地，耻无备取败，不以实闻於孙皓。元凯欲閒吴边将，乃请还其所获之众於皓。皓果召政，遣武昌监刘宪代之。故晋军将至，使其将帅移易，成倾荡之势，竟殄灭焉。（皓不悟致败。）
后周末，隋文帝作相，尉迟迥据相州举兵，隋文帝遣郧公韦孝宽为东道元帅，师次沁水，水涨，未得渡。（沁音七鸩反。）长史李询上密启云： 大将梁士彦、宇文欣、崔弘度等并受尉迟迥饟金。 军中慅慅，人情大异。文帝以为忧，欲代此三人。李德林独进计云： 公与诸将并是国家贵臣，未相伏驭，今以挟令之威，使得之耳，安知后所遣者能尽腹心，前遣之人独致乖异？又取金之事，虚实难明，即令换易，彼将惧罪，恐其逃逸，便须禁锢，然则郧公以下，必有惊疑之意。且临敌代将，自古所难，乐毅所以辞燕，赵奢之子所以致败於赵。如愚所见，但遣公一腹心，明於智略，为诸将旧来所信服者，速至军所，观其情伪。纵有异意，必不敢动。 文帝大悟，即令高颎驰驿往军所，为诸将节度，竟成大功。（隋文悟之而胜。）
孙子曰： 将在军，君命有所不受。 （苟便於事，不拘於君命也。故曰 不从中御 。）
军政不一必败
春秋时，楚子伐郑，晋师救之。楚子北师次於郔。（郔，郑北地。音延。）闻晋师济河，楚子欲还，伍参言於楚子曰：（参，仓含反。） 晋之从政者新，未能行令。其佐先縠刚愎不仁，未肯用命。其三帅者，专行不获。（欲专其所行，而不得。）听而无上，众谁適从？此行也，晋师必败。 楚改乘辕而北之，次於管以待之。晋师在敖、鄗（苦高反）之间。晋魏锜求公族未得，（欲为公族大夫。）而怒，欲败晋师。请致师，不许。请使，许之。遂往，请战而还。赵旃求卿未得，（旃，赵穿子。）请挑战，不许。请召盟，许之，与魏锜皆命而往。郤克曰： 二憾往矣，弗备必败。 随会曰： 若二子怒楚，楚人乘我，丧师无日矣，（乘，犹登也。）不如备之。楚之无恶，除备而盟，何损於好？若以恶来，有备不败。且虽诸侯相见，军卫之彻，警也。 （彻，去也。）先縠不可。（不肯设备。）随会使巩朔、韩穿帅七覆於敖前，（帅，将也。覆，谓伏兵七处。）故上军不败。而中军、下军皆败绩。
春秋时，吴师伐楚州来，楚救之。吴人御诸锺离。楚将子瑕卒，楚师熸。（音尖。吴、楚之间，谓火灭为熸。军中重主丧亡，故其战人无复气势也。）吴将公子光曰： 诸侯从於楚者众，而皆小国也，畏楚而不获已，是以来。吾闻之： 作事威克其爱，虽小必济。 （克，胜也。军事尚威。）胡、沈之君幼而狂，（性无常。）陈大夫齧壮而顽，顿与许、蔡疾敌。楚大将死，其师熸。薳越为帅，帅贱，多宠，政令不一。（越非正卿也，军多宠人，政令不一於越也。薳，为委反。）七国同役而不同心，（七国，楚、顿、胡、沈、蔡、陈、许也。）帅贱而不能整，无大威命，楚可败也。先分师以犯胡、沈与陈，必先奔，诸侯之师乃摇心矣。诸侯乖乱，楚必大奔。请先者去备薄威，（示之以不整，以诱之。）后者敦陈整旅。 （敦，厚。）吴子从之。战於鸡父。（音甫。）吴子以罪人三千先犯胡、沈与陈，（囚徒不习战，以示不整。）三国争之。吴为三军以击於后，中军从王，光帅右军，掩馀帅左军。吴之罪人或奔或止，三国乱，吴师击之，败，获胡、沈之君及陈大夫。舍胡、沈之囚，使奔许与蔡、顿，曰： 吾君死矣！ 师譟而从之，三国奔，（三国，许、蔡、顿。）楚师大奔。
后汉末，曹公击马超。始，贼每一部到，公辄有喜色。贼破之后，诸将问其故。答曰： 关中长远，若贼各依崄阻，征之，不一二年不可定也。今皆来集，其众虽多，莫相归伏，军无適（音的）主，一举可灭，为功甚易，吾是以喜。
军无政令败
后魏末，原州人豆卢狼害都督大野树儿等，据州城反。州人李贤乃招集豪杰谋曰： 贼起仓卒，便诛二将，其势虽盛，其志已骄。然其政令莫施，惟以残剥为业。夫以羁旅之贼，而驭乌合之众，势自离解。今若从中击之。贼必丧胆。如吾计者，指日取之。 众皆从焉。贤乃率敢死士三百人，分为两道，乘夜鼓譟而出。群贼大惊，一战而败，狼遁走，追斩之。
推诚
后汉更始初，光武为萧王，定河北诸贼。铜马馀众降，封其渠帅为列侯。降者犹不自安，光武知其意，敕令各归营勒兵，乃自乘轻骑按行部阵。降者更相语曰： 萧王推赤心置人腹中，安得不投死乎！ （投死，犹言致死。）由是皆服。
东晋末，刘道规为荆州刺史，桓玄馀党荀林屯江津，桓谦军枝江，二寇交逼，以绝都邑之间。荆、楚既桓氏义旧，并怀异心。道规乃会将士，告之曰： 桓谦今在近畿，闻诸军颇有去就之计。吾东来，文武足以济事。若欲去者，本不相禁。 因夜开城门，达晓不闭。众咸惮服，莫有去者。
西魏将王罴之守华州也，（今冯翊郡。）西魏师与东魏师战於河桥，不利，东魏降卒赵青雀据长安城，所在莫有固志。罴乃大开州门，召城中军民谓之曰： 如闻天子败绩，不知吉凶，诸人相惊，咸有异心。王罴受委於此，以死报恩。诸人若有异图，可来见杀。必恐城陷没者，亦任出城。如有忠诚能与王罴同心者，可共固守。 军民见其诚信，皆无异志。
示信
春秋时，晋文公围原，命三日之粮。原不降，命去之。谍出，（谍，閒也。）曰： 原将降矣。 军吏请待之。公曰： 信，国之宝也，人之所庇也。得原失信，何以庇之？所亡滋多。 退一舍而原降。
晋文公伐楚，归国行赏，狐偃为首。或曰： 城濮之事，先轸之谋。 文公曰： 城濮之事，偃说我无失信，不背三舍之约。先轸所谋，军事，吾用之以胜。然此一时之说，偃言万世之政，奈何以一时之利，而加万世之功乎？是以先之。 众皆悦服。
魏明帝自征蜀，至长安，遣张郃诸军劲卒四十馀万向剑阁。诸葛亮有战士万二千，更下者八千。时魏军始阵，番兵適交，亮参佐咸以敌众强多，非力所制控，权停下兵并声势。亮曰： 吾闻用武行师，以大信为本。得原失信，古人所惜。去者束装以待期，妻子企踵而计日。 乃饬速遣。於是去者感悦，愿留一战；住者愤踊，咸思致命。临军之日，莫不拔刃争先，以一当十，杀张郃，卻司马宣王，一战大克，此之由也。
示义
春秋时，晋将荀吴伐鲜虞，围鼓。（鼓，白狄之别邑。）鼓人或请以城叛，吴曰： 吾闻诸叔向： 好恶不愆，人知所適，事无不济。 （愆，过。適，归。）或以吾城叛，吾所甚恶也；人以城来，吾独何好焉？赏所甚恶，若所好何？（无复加所好。）若其弗赏，是失信也，何以庇民？力能则进，不能则退，量力而行。吾不可以欲城而迩奸也，所丧滋多。 使鼓人杀叛人而缮守备。围鼓三月，鼓人或请降。使其民见，曰： 犹有食色，姑修而城。 军吏曰： 获城而不取，勤人而顿兵，何以事君？ 吴曰： 所以事君也。获一邑而教民怠，将焉用邑？邑以贾怠，不如完旧。（完，犹保守也。贾音古。）贾怠无卒，（终也。）弃旧不祥。鼓人能事其君，我亦能事吾君。率义不爽，好恶不愆，城可获而民知义所，（知义所在也。荀吴必其能获，故因以示义。）有死命而无二心，不亦可乎？ 鼓人告食竭力尽，而后取之。克鼓而返，不戮一人。
秦末，天下兵起，范增说项梁曰： 陈胜败固当。夫秦灭六国，楚最无罪。自怀王入秦不返，楚人怜之至今，故楚南公曰 楚虽三户，亡秦必楚 。今陈胜首事，不立楚后而自立，其势不长。今君起江东，楚蜂起之将皆争附君者，以君世世楚将，为能复立楚之后也。 乃求楚怀王孙心，立为怀王，以从民欲。
汉、楚相持之际，项羽击陈留、外黄，外黄不下。数日，降，羽悉令男子年十五以上诣城东，欲坑之。外黄令舍人儿年十三，（令之舍人，卑也。以其幼弱，故系其父。）往说羽曰： 彭越强劫外黄，（强音其掌反。）外黄恐，故且降大王。大王至，又坑之，百姓岂有所归心哉！从此以东，梁地十馀城皆恐，莫肯下矣。 羽然其言，乃赦外黄当坑者，而东至睢阳，闻之皆争下。
汉王至洛阳，新城三老董公遮说汉王以义帝死，请发丧。汉王从之，遂为义帝发丧，袒而大哭，哀临三日。发使告诸侯曰： 天下共立义帝，北面事之。今项王放杀义帝江南，大逆无道。寡人亲为发丧，兵皆缟素。悉发关中兵，收三河士，南浮江汉以下，愿从诸侯王击楚之杀义帝者。 於是诸侯多从之。
晋征南大将军，都督荆州诸军事羊祜至镇，务修德信，以怀柔初附，慨然有吞吴之心。每与吴人交兵，克日方战，不为掩袭之计。将帅有欲进谲诈之策者，辄饮以醇酒，使不得言。人有掠吴二儿为俘者，祜遣送还其家。后吴将夏详，邵顗等降，二儿之父亦率其属与俱。吴将潘景、陈尚来寇，祜追斩之，而美其死节，厚加殡殓。景、尚子弟迎丧，祜以礼遣还。吴将邓香掠夏口，祜募生缚香，既至，宥之。香感其恩，率部曲而降。祜出军行吴境，刈穀为粮，皆计所侵，送绢偿之。每会众江、沔游猎，常止晋地。若兽先为吴人所伤而为晋兵所得者，皆封还之。於是吴人翕然悦服，称为羊公，不之名也。祜与陆抗相对，使命交通，抗称祜之德，虽乐毅、诸葛孔明不能过也。抗常病，祜馈之药，抗服之无疑心。人多谏抗，抗曰： 羊祜岂酖人者！ 时谈以为华元、子反复见於今。抗每告其戍曰： 彼专为德，我专为暴，是不战而自服也。
东晋末，宋武帝为将，北伐后秦姚泓，以檀道济为前锋。至洛阳，凡拔城破垒，俘四千馀人，议者谓应以戮为京观。道济曰： 伐罪吊民，正在今日。 皆释而遣之。於是戎夷感悦，相率归之者甚众。
后魏遣将慕容白曜伐宋无盐城，克之，将尽以其人为军实。副将郦范曰： 齐四履之地，号为 东秦 ，不远为经略，恐未可定也。今皇威鈶被，人未霑泽，连城有怀贰之将，比邑有拒守之夫。宜先信义，示之轨物，然后人心可怀，二州可定。 白曜从之。进次肥城，白曜将攻之。范曰： 肥城虽小，攻则淹日，得之无益军声，失之有损军势，且见无盐之卒，死者涂炭，成败之机，足为鉴矣。若飞书告谕，可不攻自伏；纵其不降，亦当逃散。 白曜乃以书晓之，肥城果溃。
隋桂州人李光仕举兵作乱，隋将周法尚讨之。光仕帅劲兵保白石洞，法尚捕得其弟光略、光度，大获家口。其党有来降附者，辄以妻子还之。居旬日，降其数千人。法尚遣兵列阵，以当光仕，亲率奇兵，蔽林设伏。两阵始交，法尚驰击其栅，栅中人皆走散，光仕大溃，追斩之。
大唐武德中，李靖既克江陵，降萧铣。时诸将咸云： 铣之将帅与官军拒战，罪状既重，请籍没其家，以赏将士。 靖曰： 王者之师，义存吊伐。百姓既受驱逼，拒战岂其所愿？且犬吠非主，无容同叛逆之科，此蒯通所以免大戮於汉祖也。今所定荆、郢，宜弘宽大，以慰远近之心。降而籍之，恐非救焚拯溺之义，但恐自此以南城镇各坚守不下，非计之善。 於是遂止。江、汉之城闻之，莫不争下。


礼五十二沿革五十二凶礼十四
五服年月降杀之五
小功殇服五月
周制，为叔父、嫡孙、昆弟、大夫之庶子为嫡昆弟、为姑姊妹、女子子之下殇。（马融曰： 本皆周服，下殇降二等，故小功也。 ）为人后者为其昆弟、从父昆弟之长殇。（马融曰： 成人服大功也。长殇降一等，故小功也。 ）为夫之叔父之长殇。（郑玄曰： 不见中殇者，明中从下也。 马融曰： 成人大功，长殇降一等，故服小功也。 ）为昆弟之子、女子子、为夫之昆弟之子、女子子之下殇。（马融曰： 伯叔父母为之服也。成人在周，下殇降二等，故服小功也。 陈铨曰： 妻为夫之昆弟之子、女子子与夫同。 ）为侄、庶孙丈夫妇人之长殇。（马融曰： 適人故还为侄，祖为庶孙，成人大功，长殇降一等，故小功也。言丈夫妇人者，明姑与侄、祖与孙疏远，故以远辞言之。 雷次宗曰： 前大功章为侄已言丈夫妇人，今此自指为庶孙言，不在侄。 ）大夫、公之昆弟、大夫之子为其昆弟、庶子、姑姊妹、女子子之长殇。（马融曰： 大夫以尊降，公之昆弟以尊厌，大夫子以父尊厌，各降在大功，长殇复降一等，故复小功也。大夫无昆弟之殇，此言殇者，关有罪若畏厌溺，当殇服之。 郑玄曰： 大夫为昆弟之长殇在小功，谓为士者若不仕者也。以此知为大夫无殇服也。公之昆弟不言庶者，此无母服，无所见也。大夫之子不言庶者，关嫡子亦服此殇也。又云公之昆弟为庶子之长殇，则知公之昆弟犹大夫也。 ）大夫之妾为庶子之长殇。（马融曰： 除嫡子一人，其馀皆庶子也。男女有成人，同在大功。长殇降一等，故小功也。不言君者，殇贱，见妾亦得子之也。 郑玄曰： 君之庶子也。 ）
小功成人服五月
周制，为从祖祖父母、（马融曰： 曾祖之子，祖之昆弟也，正服小功。 ）从祖父母，报。（马融曰： 从祖祖父之子，是父之从父昆弟也。云报者，恩轻，欲见两相为服，故云报。 郑玄曰： 祖之昆弟之亲也。 ）为从祖昆弟。（马融曰： 俱曾祖孙也，於己为再从昆弟。同出曾祖，故言从祖昆弟。正服小功也。 郑玄曰： 父之从父昆弟之子。 陈铨曰： 从父祖之子，同出曾祖也。 ）从父姊妹、（马融曰： 伯叔父之女。 ）孙適人者。（郑玄曰： 孙者，子之子也。女孙在室，亦大功也。 马融曰： 祖为女孙適人者降一等，故小功也。 ）为人后者为其姊妹適人者。（马融曰： 在室者齐縗周，適人大功。以为大宗后，疏之，降二等，故小功也。不言姑者，明降一体，不降姑也。 郑玄曰： 不言姑，举其亲者而恩轻者降可知也。 陈铨曰： 累降也。姑不见者，同可知也。犹为人后者为其昆弟，而不载伯父，同降不嫌。 ）为外祖父母小功，以尊加也。（马融曰： 母之父母也。本亲緦，以母所至尊，加服小功，故曰以尊加。 ）为从母，丈夫妇人报。（马融曰： 母之姊妹也。言丈夫妇人者，异姓无出入降，皆以丈夫妇人成人之名名之也。 ）小功者，以名加也，外亲之服皆緦也。（郑玄曰： 外亲异姓正服不过緦。丈夫妇人，姊妹之子，男女同。 马融曰： 外祖、从母，其亲皆緦也。以尊名加，故小功也。 雷次宗曰： 夫二亲恩等，而中表服异。君子类族辨物，本以姓分为判，故外亲之服不过於緦。於义虽当，求情未惬，苟微有可因，则加服以伸心。外祖有尊，从母有名，故皆得因此加以小功也。舅情同二人，而名理阙无，因故有心而不获遂也。然情不止於緦，亦以见於慈母矣。至於馀人，虽有尊名而不得加者，服当其义，情无不足也。 ）为夫之姑姊妹，娣姒妇，报。（尔雅云： 长妇谓稚妇为娣妇，娣妇谓长妇为姒妇。 郑玄曰： 夫之姑姊妹，不殊在室及嫁，因恩轻，略从降也。 马融曰： 妻为夫之姊妹服也。娣姒妇者，兄弟之妻相名也。长稚自相为服，不言长者，妇人无所专，以夫为长幼，不自以年齿也。妻虽少，犹随夫为长也。先娣后姒者，明其尊敌也。报者，姑报侄妇也。言妇者，庙见成妇，乃相为服。 王肃曰： 按左氏传曰，鲁之穆姜，晋子容之母，皆有稚妇为娣妇，长妇为姒妇。此妇二义之不同者。今据传文与左氏正合，宜即而从之。 ）传曰： 娣姒妇者，弟长也，何以小功也？以为相与居室中，则生小功之亲焉。 （蜀谯周曰： 父母既殁，兄弟异居，又或改娶，则娣姒有初而异室者矣。若不本夫为论，唯取同室而已，则亲娣姒与堂娣姒不应有殊。经殊其服以夫之亲疏者，是本夫与为伦也。妇人於夫之昆弟，本有大功之伦；从服其妇，有小功之伦；於夫从父昆弟，有小功之伦；从服其妇，有緦麻之伦也。夫以远之而不服，故妇从无服而服之。然则初而异室，犹自以其伦服。 ）
晋徐邈答范甯问，以为： 报服在娣姒下，则知姑姊之服，亦是出自恩纪，同非从夫之服，报也所发在於姑姊耳。
宋庾蔚之谓： 传以同居为义，岂从夫谓之同室，以明亲近，非谓常须共居。设夫之从父昆弟，少长异乡，二妇亦有同室之义，闻而服之緦也。今人谓从父昆弟为同堂，取於此也。妇从夫服，降夫一等，故为夫之伯叔父大功，则知夫姑姊妹皆是从服。夫之昆弟无服，自别有义耳。非如徐邈之言出自恩纪者。
周制，大夫、大夫之子、公之昆弟为从父昆弟、庶孙、姑姊妹女子子適士者。（郑玄曰： 从父昆弟及庶孙，亦谓为士者。 马融曰： 谓上三人各自为其从父昆弟、庶孙、姑姊妹女子子適士者服也。从父昆弟、庶孙，正亲大功也，以尊降，故服小功。姑姊妹女子適人大功，適士降一等，故服小功也。 ）大夫之妾为君之庶子女子子適人者。（郑玄曰： 女子在室大功，其嫁於大夫者亦大功。 马融曰： 嫡夫人庶子也。在室大功，出降一等，故服小功。 王肃曰： 適士降一等，在小功。 ）庶妇。（郑玄曰： 夫将不受重者。 马融曰： 庶子妇也，舅姑为之服也。 ）
大唐贞观十四年，侍中魏徵奏： 众子妇旧服小功，今请与兄弟子妇同为服大功九月。
周制，君母之父母从母小功，（郑玄曰： 君母，父之嫡妻也。从母，君母姊妹也。 马融曰： 君母者，母之所君事者。从母者，君母之姊妹也。妾子为之服小功也。自降外祖服緦麻，外无二统者。 ）从服也。君母在则不敢不从服，君母不在则不服。（郑玄曰： 不敢不服者，恩轻也。凡庶子为君母，如嫡子。 马融曰： 从君母为亲服也。君母亡，无所复厌，则不为其亲服也。自得伸其外祖小功也。 王肃曰： 君母，庶子之嫡母。 ）君子子为庶母慈己者。（郑玄曰： 君子子者，大夫及公子之嫡妻子也。 马融曰： 为慈养己者服小功。 ）君子子者，贵人之子也。为庶母小功，以慈己加也。（郑玄曰： 云君子子则父在也，父卒，不服之。以慈己加，则君子子亦以士礼为庶母緦也。内则曰： 异为孺子室於宫中，择於诸母与可者，必求其宽裕慈惠温良恭敬慎而寡言者，使为子师。其次为慈母，其次为保母，皆居子室。他人无事不往。 又曰 大夫之子有食母 。庶母慈己，此之谓也。其可者贱於诸母，谓傅姆之属者。其不慈己，则緦可也。不言师保，慈母居中，服之可知。国君嗣子生，卜士之妻、大夫之妾，使养其子，三年而后出，见於公宫，则劬，非慈母也。士妻自养其子也。 马融曰： 贵人者，嫡夫人也。子以庶母慈养己，加一等小功也。为父贱妾服緦。父殁之后，贵贱妾皆小功也。 陈铨曰： 君子子者，大夫之美称也。贵人者，谓公卿大夫也。谓贵人之子，父殁之后，得行士礼，为庶母緦也。有慈养己者，乃加服小功。 雷次宗曰： 大夫不服凡妾，父所不服，子亦不敢服，安得为庶母緦哉！大夫虽服侄娣，今所服者，将侄娣之庶母。 ）
汉石渠礼议： 戴圣对曰：君子子为庶母慈己者，大夫之嫡妻之子，养於贵妾，大夫不服贱妾，慈己则緦服也。其不言大夫之子而称君子子者，君子犹大夫。
后汉陈铄问氾阁： 为庶母慈己。郑注引内则，国君之子有子师、慈母、保母。又曰 大夫之子有食母 ，庶母慈己，此之谓也。内则人君养子之法，礼，人君之庶母尚无服，何以为慈母服乎？若欲施大夫，大夫无此礼，但有食母耳。 氾阁答曰： 内则实总国君及大夫养子之礼。 按内则云：大夫见子之礼，入门，升阼阶也，遂左旋授师。（师，子师也。丧服有庶母慈己，礼有子师，此明大夫之子有庶母慈己。）
嫂叔服
周制，嫂叔不相为服。夫之昆弟何以无服也？其夫属乎父道者，妻皆母道也；其夫属乎子道者，妻皆妇道也。谓弟之妻妇者，是嫂亦可谓之母乎！故名者，人理之大者也，可无慎乎！（道犹行也。言妇人弃姓无常秩，嫁於父行则为母行，嫁於子行则为妇行。弟妻，卑远之，故谓之妇。兄妻嫂者，尊严之，是嫂亦可谓之母乎，言不可。嫂犹叟，老人之称也，是为序男女之别尔。若己以母妇之服服兄弟之妻，兄弟之妻以舅子之服服己，则是乱昭穆之序也。父母兄弟夫妇之理，人伦之大者。大传曰 同姓从宗合族属，异姓主名理际会，名著而男女有别 是也。）无服而为位者唯嫂叔，及妇人降而无服者麻。（虽无服，犹吊服加麻，袒免，为哭位也。正言嫂叔，尊嫂也。兄妐於弟之妻，则不能。妐音公。）
魏太尉蒋济万机论以： 礼记嫂叔无服，误。据小功章娣姒妇，此三字，嫂服之文也。古者有省文互体，言弟及兄并妇矣。娣姒者，兄弟之妻相名也。盖云夫之昆弟、昆弟之妻相与，皆小功者。
尚书何晏、太常夏侯泰初难曰： 夫嫂叔宜服，诚自有形。然以小功章娣姒妇为嫂叔文，则恐未是也。礼之正名，母妇异义。今取弟於姒妇之句，以为夫之昆弟，虽省文互体，恐未有及此者也。凡男女之相服也，非有骨肉之亲，则有尊卑之敬、受重之报。今嫂叔同班并列，无父子之降，则非所谓尊卑也；他族之女，则非所谓骨肉也。是以古人谓之无名者，岂谓其无嫂叔之字，或无所与为体也。夫有名者，皆礼与至尊为体，而交与正名同接也。有其体，有其交，故以其名名之，故服之可也。苟无斯义，其服焉依？夫嫂叔之交，有男女之别，故绝其亲授，禁其通问。家人之中，男女宜别，未有若嫂叔之至者也。彼无尊卑之至敬，故交接不可不疏；彼无骨肉之不殊，故交疏而无服：情亦微矣。
蒋答曰： 记云 小功无位，是委巷之礼也 。子思哭嫂有位，盖谓知礼。制礼者小功当有位也。然则嫂叔服文，统见於经而明之，可谓微而著，婉而成章也。
中领军曹羲申蒋济议，以为： 敌体可服，不必尊卑；缘情制礼，不必同族。兄弟亲而伯叔疏，周服者何？以尊服也；伯叔母无有骨肉之亲，有缘尊之义，故亦服周；何独不可缘亲而服嫂乎？苟以交报数然后服，则妻母异域，交亦疏矣，缘爱制服，恩亦微矣；岂若嫂叔共在一门之内，同统先人之祀，有相奉养之义，而无服纪之制，岂不诡哉！且防嫌之道，推而远之，孰与制服，引而重之？推之则同他人，引之则亲亲者矣。 （吴徐整问射慈云： 子思哭嫂为位，在何面加麻袒免为位？不审服此有日数乎？ 慈答云： 凡丧位皆西面。服此麻者，谓大殓及殡之时，已毕而释之。 ）
晋傅玄云： 先王之制礼也，使疏戚有伦，贵贱有等，上下九代，别为五族。骨肉者，天属也，正服之所经也。义立者，人纪也，名服之所纬也。正服者本於亲亲，名服者成於尊尊。名尊者服重，亲杀者转轻，此近远之理也。尊崇者服厚，尊降者转薄，此高下之叙也。记曰： 其夫属乎父道者，妻皆母道也；夫属乎子道者，妻皆妇道也。 人纪准之，兄不可以比父，弟不可以为子。嫂之与叔，异族之人，本之天属，嫂非姊，叔非弟也，则不可以亲亲理矣。校之人纪，嫂非母也，叔非子也。稽之五服，体无正统；定其名分，不知所附。
袁准正论云： 或人云：嫂，亲者也。长嫂少弟，有生长之恩，而云无服者，近非古也，殆秦燔诗书之所失也。
太常成粲云： 嫂叔应有服，作传者横曰无服。蒋济引娣姒妇，证非其义。论云：丧服云 夫为兄弟服，妻降一等 ，则专服夫之兄弟，固已明矣。尊卑相侔，服无不报。由此论之，嫂叔大功，可得而从。
宋庾蔚之云： 蒋济、成粲，排弃圣贤经传，而苟虚树己说，可谓诬於礼矣。
大唐贞观十四年，太宗谓侍臣曰： 同爨尚有緦麻之恩，而嫂叔无服。宜集学者详议。 侍中魏徵等议曰： 嫂叔之不服，盖推而远之也。礼 继父同居则为之周，未尝同居则不为服 。又 从母之夫，舅之妻，二人不相为服 。或曰 同爨緦 。然则继父之徒，并非骨肉，服重由乎同爨，恩轻在乎异居，故知制服虽继於名，亦缘恩之厚薄也。或有长年之嫂，遇孩童之叔，劬劳鞠养，情若所生，分饥共寒，契阔偕老，譬同居之继父，方他人之同爨，情义之深浅，宁可同日哉！在其生也，爱之同於骨肉；及其死也，则推而远之。求之本源，深所未喻。若推而远之为是，不可生而共居，死同行路，重其生而轻其死，厚其始而薄其终，称情立文，其义安在？且事嫂见称载籍非一，郑仲虞则其见必冠，孔伋则哭之为位。此躬践教义，仁深孝友，察其所行之旨，岂非先觉者欤？但於时上无哲王，礼非下之所议，遂使深情，郁乎千载，至理藏於万古。今属钦明在辰，圣人有作，五礼详洽，一物无遗，详求厥中，申明圣旨。谨按嫂叔旧无服，今请小功五月。 报制可。
开元五年，刑部郎中田再思议： 同爨之服緦，礼经明义。嫂叔远别，同诸路人。引而进之，触类而长。犹子咸依苴枲，季父不服緦麻。推远之情有馀，睦亲之义未足。 左常侍元行冲议曰： 嫂叔不服，避嫌疑也。若引同爨之緦，以忘推远之迹，既乖前圣，亦谓难从。 至二十年，中书令萧嵩奏依贞观礼为定。
緦麻殇服三月
周制，为庶孙之中殇。（郑玄曰： 庶孙者，成人大功也，其殇中从上。此当为下殇，言中者，字之误耳。诸言中者，皆连上下。 马融曰： 祖为孙，成人大功，长殇降一等，中下殇降二等，故服緦也。言中则有下，文不备，疏者略耳。 王肃曰： 此见大夫为孙服之异也。士为庶孙大功，则大夫为之小功。降而小功者，则殇中从上，故举中以见之。 ）从祖昆弟之长殇。（马融曰： 成人服小功，长殇降一等，故緦也。中下殇无服，故不见也。 郑玄曰： 不见中殇者，明中从下也。 ）从父昆弟侄之下殇。（马融曰： 降二等，故服緦也。 ）夫之叔父之中殇、下殇。（马融曰： 妻为之服也。成人在大功，中下殇降二等，故服緦也。 郑玄曰： 言中殇者，明中从下也。 陈铨曰： 本服与从父昆弟同。 ）从母之长殇，报。（马融曰： 成人小功，长殇降一等，故緦也。 ）从父昆弟之子、昆弟之孙长殇。（马融曰： 成人小功，长殇降一等，故服緦也。 ）夫之姑姊妹之长殇。（马融曰： 成人服小功，长殇降一等，故服緦也。中下殇，降一等，无服也。礼三十乃娶，而夫之姊殇者，关有畏厌溺者。 陈铨曰： 夫未二十而娶，故有姊殇然矣，夫虽未二十则成人。 孔伦曰： 盖以为违礼早娶者制，非施畏厌溺也。 吴徐整问射慈曰： 古者三十而娶，何缘当服得夫之姊殇服？经文特为士作，若说国君，皆别言君若公。 慈答曰： 三十而娶，礼之常制也。古者七十而传宗事与子，年虽幼，未满三十，自得少娶。故曾子问曰： 宗子虽七十，无无主妇。 此言宗子已老传宗事与子，则宜有主妇。 ）
緦麻成人服三月
周制，为族曾祖父母、族祖父母、族父母、族昆弟。（郑玄曰： 祖父之从父昆弟之亲。族祖父母者，亦高祖之孙，则高祖有服明矣。 马融曰： 族祖父，祖之从父昆弟也。族父，从祖昆弟之亲也。族祖父，亦高祖之孙。 ）为从祖父从祖姑姊妹適人者，报。（马融曰： 从祖姑姊妹，於己再从，在室小功，適人降一等，故緦也。 ）庶孙之妇。（马融曰： 祖父母为嫡孙之妇小功，庶孙妇降一等，故服緦。 ）外孙。（马融曰： 女子子之子。 ）庶子为父后者为其母緦，以其与尊者为一体，不敢服其私亲也。（马融曰： 承父之体，四时祭祀，不敢申私亲服，废尊者之祭，故服緦也。 ）有死於宫中者，则为之三月不举祭，因是以服緦也。（郑玄曰： 君卒，庶子为母大功。大夫卒，庶子为母三年。士虽在，庶子为母皆如众人。 马融曰： 缘先人在时，哀伤臣仆有死宫中者，为缺一时不举祭，因是服緦也。 ）士为庶母緦，以名服也。大夫以上庶母无服。（马融曰： 以有母名，为之服緦也。 雷次宗曰： 为五服之凡不称其人者，皆士也。若有天子诸侯下及庶人，则指其称位，未有言 士为 者。此独言士何乎？盖大夫以上庶母无服，庶人无妾则无庶母，为庶母者，唯士而已，故诡常例，以著唯独一人也。 ）
晋贺循云： 庶母，士父之妾也，服緦麻。大夫以上无服。按马融引丧服云，大夫以上庶母无服。
宋袁悠问雷次宗曰： 丧服 大夫为贵臣贵妾緦 ，何以便为庶母无服？又按檀弓云： 悼公之母死，哀公为之齐縗。有若曰：诸侯为妾齐縗，礼欤？ 郑注云： 妾之贵者，为之緦耳。 左传云：晋少姜卒，明年正月既葬，齐使晏平仲请继室。叔向对曰 寡君以在縗绖之中 。按此，诸侯为妾，便有服也。 次宗答曰： 大夫为贵妾緦。按注，贵妾，侄娣也。夫侄娣实贵，而大夫尊轻，故不得不服。至於馀妾，出自凡庶，故不服也。又天子诸侯，一降旁亲，岂容媵妾更为服也。郑注丧服无服是也。又注檀弓哀公为悼公母齐縗云： 妾之贵者，为之緦耳。 此注谓诸侯为贵妾緦，既与所注丧服相连，且诸侯庶子母卒无服，皆以父所不服，亦不敢服，未喻檀弓注云何以服，言诸侯为贵妾緦邪？左传所言，云少姜之卒，有縗绖之言者，是春秋之时，诸侯淫侈，至於甚者，乃为齐縗。此盖当时之弊事，非周公之明典也。
大唐显庆二年，修礼官长孙无忌等奏： 庶母古礼緦麻，新礼无服。谨按庶母之子，即是己之昆弟，为之不杖齐縗，而己与之无服。同气之内，凶吉顿殊，求之礼情，深非至理。请依典故，为服緦麻。 制从之。具开元礼。
周制，贵臣贵妾緦，（马融曰： 君为贵臣贵妾服也。天子贵公，诸侯贵卿，大夫贵室老。贵妾谓侄娣也。 陈铨曰： 天子贵臣三公，贵妾三夫人。诸侯贵臣卿大夫，贵妾侄娣。大夫贵臣室老。士贵妾亦为娣侄。然则天子诸侯绝周，於臣妾无服明矣。大夫非其同尊，每降一等，而己为上妾贵者有緦麻三月也。 ）以其贵也。（此谓公士大夫之君也。殊其臣妾贵贱而为之服。）为乳母緦，（郑玄曰： 谓养子者有他故，贱者代之慈己者也。 马融曰： 士为乳母服。 ）以名服也。（马融曰： 以其乳养於己，有母名。 ）大夫之子有食母。（丧服所谓乳母服也。）
汉石渠礼议： 问曰： 大夫降乳母邪？ 闻人通汉对曰： 乳母所以不降者，报义之服，故不降也。则始封之君及大夫，皆降乳母。
魏刘德问田琼曰： 乳母緦。注云： 养子者有他故，贱者代之慈己。 今时婢生口，使为乳母，得无甚贱不应服也？ 琼答曰： 婢生口故不服也。
晋袁准云： 保母者当为 保姆 ，春秋宋伯姬待姆是也，非母之名也。母者，因父得称。且保傅，妇人辅相，婢之贵者耳。而为之服，不亦重乎！先儒欲使公之庶子为母无服，而服乳母乎？此时俗之名，记者集以为礼，非圣人之制。 贺循云： 为乳母緦三月，士与大夫皆同，不以尊卑降功服故也。 梁氏云： 服乳母緦者，谓母死莫养，亲取乳活之者，故服之报功也。
周制，从祖昆弟之子。（族父母为之服也。再从兄弟之子者也。）为曾孙。（孙之子也。）为父之姑。（谓孙为祖父之姊妹。）为从母昆弟，（马融曰： 姊妹子相为服也。 ）皆緦，以名服也。（马融曰： 以从母有母名，以子有昆弟名。 ）为婿緦，报之服也。（马融曰： 从女来为己服緦，故报之以緦也。 ）为妻之父母緦，从服也。（马融曰： 婿从妻而服緦也。 ）为姑之子緦，（外兄弟也。）报之也。为舅緦，从服也。（从於母而服也。）
晋袁准论曰： 从母小功五月，舅緦麻三月，礼非也。从母緦，时俗所谓姨母者也。舅之与姨，俱母之姊妹兄弟，焉得异服。从母者，从其母而为庶母者也。亲益重，故小功也。凡称父母者，皆同乎父母之例者也。舅非父列，姨非母列，故舅不称父，姨不称母也。可称姨，不应称母。谓姨母为从母者，此时俗之乱名，书之所由误也。春秋传蔡哀侯娶於陈，息侯亦娶焉。息妫将归，过蔡，蔡侯曰 吾姨也 ，止而享之，尔雅曰 妻之姊妹同出为姨 ，此本名者也。左传臧宣叔娶於铸，生贾及为而卒。继室以其侄，穆姜之姨子也。以蔡侯、尔雅言之，穆姜焉得言姨？此缘妻姊妹之姨，因相谓为姨也。姊妹相谓为姨，故其子谓之姨子，其母谓之姨母。从其母而来，故谓之从母。从母、姨母，为亲一也，因复谓之从母，此因假转乱而遂为名者也。又左传宋景曹卒，季康子使冉有吊且会葬，曰 以肥之得备弥甥 。先儒曰 弥，远也，姊妹之孙为弥甥 。此临时说事，而遂可为名乎？亦犹从母转相假也。
或曰： 按准以经云从母是其母姊妹，从其母来，为己庶母，其亲益重，故服小功，非通谓母之姊妹也。 宣舒曰： 二女相与，行有同车之道，坐有同席之礼，其情亲而比，其恩曲而至。由此观之，姊妹通斯同矣，兄妹别斯异矣。同者亲之本，异者疏之源也。  然则二女之服，何其不重邪？兄妹之服，何其不轻邪？ 曰： 同父而生，父之所不降，子亦不敢降，故二女不敢相与重。  然则舅何故三月邪？从母何故小功邪？ 曰： 故母取其爱，是以外王父之尊，礼无厌降之道。为人子者，顺母之情，亲乎母之类，斯尽孝之道也，是以从母重而舅轻也。 曰： 姑与父异德异名，叔父与父同德同名，何无轻重之降邪？ 曰： 姑与叔父，斯王父爱之所同也。父之所不降，子亦不敢降，此叔父与姑所以服同而无降也。
宋庾蔚之谓： 传云以名服，及云以名加，皆是先有其义，故施以此名，寻名则义自见矣。外亲以緦断者，抑异姓以敦己族也。緦服既不足以申外甥外孙之情，故圣人因其有伸之义而许其加也。外祖以尊加、从母以名加者，男女异长，伯季不同，由母於姊妹有相亲之近情，故许其因母名以加服。兄弟姊妹，同气之怀不异，故其服不得殊。由若同在他邦，小功加一等，而大功以上则不加也。
大唐贞观十四年，太宗谓侍臣曰： 舅之与姨，亲疏相似，而服纪有殊，理未为得，集学者详议。 於是侍中魏徵等议曰： 礼所以决嫌疑，别同异，随恩以薄厚，称情以立文。然舅与姨，虽为同气，论情度义，先后实殊。何则？舅为母族之本，姨乃外成他姓，求之母族，姨不与焉。考之经文，舅诚为重。故周王念齐，称舅甥之国；秦伯怀晋，切渭阳之诗。在舅服止一时，为姨居丧五月，循名求实，逐末弃本，盖古人或有未达。谨按舅服緦麻，请与从母同小功。 制可。具开元礼。
周制，为甥。（姊妹之子。）甥者何也？谓吾舅者，吾谓之甥。何以緦？报之也。（马融曰： 甥从其母而服己緦，故报之。 ）
大唐贞观年中，八座议奏： 令舅服同姨小功五月，而律疏舅报於甥服犹三月。谨按旁尊之服，礼无不报，己非正尊，不敢降也。故甥为从母五月，从母报甥小功；甥为舅緦麻，舅亦报甥三月：是其义矣。今甥为舅使同从母之丧，则舅宜进甥以同从母之报。修律疏人不知礼意，舅报甥服，尚指緦麻，於例不通，理须改正。今请修改律疏，舅报甥亦小功。 制可。具开元礼。
周制，为舅之子緦，报，（马融曰： 姑之子为舅之子服，今之中外兄弟也。 ）从服也。（马融曰： 从其母来服舅之子緦。 ）为夫之诸祖父母，报。（马融曰： 妻为夫之诸祖父母服，所服者四，其报者二。曾祖正小功，故妻服緦，不报也。从祖祖父旁尊，故报也。 郑玄曰： 夫之诸祖父母者，夫之所为小功，为从祖祖父母，即祖之兄弟也；从祖父母，即父之堂兄弟也；外祖父母。或曰曾祖父母，曾祖於曾孙之妇无服，而云报乎？曾祖父母正服小功，妻从服緦麻。 於夫皆有名，於己从轻远，故不复条目，而总言诸祖也。唯曾祖、外祖父母不报。）为君母之昆弟緦，（马融曰： 妾子为嫡夫人昆弟服也，君母卒则不服也。 ）从服也。（郑玄曰： 从於君母而舅服之，君母在则不敢不从，卒则不服。 马融曰： 从母往为之服。 ）为夫之从父昆弟之妻緦，（贾公彦曰： 此同堂娣姒，降於亲娣姒，故服緦也。 ）以为相与同室，则生緦之亲焉。（马融曰： 娣姒以同室相亲，生以縗緦之服。 ）
舅之妻及堂姨舅（大唐）
大唐开元二十三年，制曰： 朕以为亲姨舅既服小功五月，则舅母於舅有三年之服，是受我而厚，以服制情，则舅母之服不得全降於舅也，宜服緦麻。堂姨舅，今古未制服，朕思敦睦九族，引而亲之，宜服袒免。又郑玄注礼记云 同爨緦 ，若比堂姨舅於同爨亲则厚矣。又丧服传云 外亲之服皆緦 ，是亦不隔於堂姨舅也。
侍中裴耀卿、中书令张九龄等奏曰： 臣等谨按大唐新礼，亲舅加至小功，与从母同服。此盖当时特命，不以轻重递增，盖不欲参於本宗，慎於变礼者也。今圣制亲姨舅小功，更制舅母緦麻、堂姨舅袒免等服，取类新礼，垂示将来，通於物情，自我作则，群儒夙议，徒有稽留，并望准制施行。 制从之。
两妾相为服（晋）
晋秘书监谢靖问： 两妾相为服否？ 徐邈答云： 礼无两妾相为服之文，然妾有从服之制。士妾有子，则为之服緦也，妾可得从服緦麻。又有同室之恩，则有緦服义也。